州郡十
古兖州（今置郡府十县七十一）
灵昌（滑）七县（白马酸枣胙城灵昌韦城卫南匡城）
濮阳（濮）五县（鄄城雷泽临濮范濮阳）
济阳（济）五县（卢平阴阳穀东阿长清）
魏郡（魏）十县（贵乡元城馆陶临黄莘魏顿丘昌乐朝城冠氏）
博平（博）六县（聊城博平高唐清平堂邑武水）
东平（郓）五县（须昌钜野寿张郓城宿城）
平原（德）七县（安德安陵平原蓚平昌将陵长河）
乐安（棣）五县（厌次滳河阳信渤海蒲台）
景城（沧）十二县（清池长芦乐陵盐山景城弓高饶安南皮东光临津鲁城无棣）
清河（贝）九县（清河清阳武城漳南临清经城夏津宗城历亭）
古青州（今置郡府七县三十二）
北海（青）七县（益都北海临淄寿光千乘博昌临朐）
济南（齐）八县（历城临济章丘丰齐禹城临邑全节亭山）
淄川（淄）五县（淄川长山邹平高苑济阳）
高密（密）四县（诸城莒高密安丘）
东莱（莱）四县（掖胶水即墨昌阳）
东牟（登）四县（蓬莱文登黄牟平）
安东府
古徐州（今置郡府五县三十三）
彭城（徐）七县（彭城沛蕲滕萧丰符离）
临淮（泗）六县（临淮宿迁下邳涟水虹徐城）
鲁郡（兖）十一县（瑕丘金乡任城邹曲阜泗水乾封方与中都龚丘莱芜）
东海（海）四县（朐山东海沭阳怀仁）
琅琊（沂）五县（临沂沂水承费新太）
古兖州
禹贡曰： 济河惟兖州，（东南据济水，西北距河也。济水及河，并具注序目篇。）九河既道，（河水分为九，各从其道也。九河已具注序目。）雷夏既泽，雍沮会同。（雷夏，泽名，在今濮阳郡雷泽县。言此泽还复其故，而雍沮二水同会其中也。沮音千余反。）厥土黑坟，（色黑而坟起也。）其草繇，其木条。（繇，悦茂也。条，条畅也。繇音遥。）浮于济漯，达于河。 （浮，以舟渡也。济水已具注序目篇。漯水在汉水之东郡东武阳县，今魏郡莘县有东武阳城，无此水矣。因水入水曰达。漯音他合反。）舜置十二牧，兖其一也。周礼职方曰： 河东曰兖州。其山岱，（泰山，今鲁郡界。）薮曰大野，（一名钜野泽，在今东平郡钜野县。）川曰河、泲，｛穴浸，中 又改巾 ｝曰卢、濰。（卢水在济阳郡卢县。濰水在今高密郡莒县。与禹贡不同。濰音维。）其利蒲、鱼。人二男三女。畜宜六扰，（六扰，六畜。）穀宜四种。 （黍、稷、稻、麦。）盖以兖水为名。又兖之为言端也，信也。端言阳精端端，故其气纤杀也。其在天文，营室、东壁则卫之分野，（汉之东郡及魏郡之黎阳，皆其分野。今灵昌、濮阳之西北境，济阳之西北境，博平之西南境，皆是。）兼得魏、宋、齐、赵之交。（汉之酸枣县，今灵昌之西境，宜属魏。汉之东平及东郡之须昌、寿张，今东平及濮阳之东南境，皆宜属宋。汉之泰山，渤海之高乐、高城、重合、阳信，平原，今济阳之东南境，平原、乐安、景城之南境，博平之东境，皆宜属齐。汉之信都、清河、渤海郡，南至浮水，今清河，博平之北境，景城之北境，皆宜属赵。）秦平天下，置郡，此为东郡，（今灵昌、濮阳、济阳、魏郡、博平皆是。）砀郡之东北境，（今东平郡。）齐郡之北境，（今平原、乐安郡。）钜鹿、上谷二郡之东境。（今清河、景城郡是。）汉武置十三州，此为兖州。（领郡国八。）后汉并因前代。（理昌邑，今鲁郡金乡县也。）魏晋亦置兖州，（领郡国八，理廪丘，今濮阳郡雷泽县。）永嘉之后，陷於石勒。宋武平河南，又得其地，置兖州。（领郡六，初理滑台，后理瑕丘。滑台，今灵昌郡。瑕丘，今鲁郡县。自二汉以后立兖州，非悉是古州疆域，所领郡国，东境兼入青州之地，西境则入荆河州之地。）宋末，其地入后魏，自后分割不可详焉。大唐分置十五部，此为河南道。（灵昌、濮阳、济阳、东平等郡皆是也。河北道，清河、魏郡、博平、平原、乐安、景城等郡是也。）
○灵昌郡
（东至濮阳郡二百二十里。南至陈留郡二百二十里。西至汲郡一百一十里。北至汲郡一百六十里。东南到济阴郡二百五十里。西南到荥阳郡二百八十里。西北到汲郡一百三十里。东北到邺郡二百十里。去西京一千三百六十里，去东京五百二十六里。户六万八千三百八十，口三十九万七千六百七十。）
滑州（今理白马县。）其地得豕韦氏之国。（豕韦氏，彭姓之国，祝融之后陆终第三子。白翦封於彭。）春秋时属卫，战国亦属卫，其西境属魏。秦、二汉置东郡。晋为陈留、濮阳二国。宋武平河南，置兖州，以为边镇。（领郡六，理於此。自晋末武帝作相，平慕容超之后，尽得河南之北境，镇守在此。）后属后魏，亦为东郡。（其城古滑台城，甚固。宋文帝遣将王玄谟攻围之二百馀日，不拔。）隋初置杞州，后为滑州，又改为兖州，寻废兖州，置东郡。大唐复为滑州，或为灵昌郡。领县七：
白马（汉旧县也。春秋时，卫国曹邑。左传云： 狄灭卫，立戴公，以庐於曹。 即此。至文公，迁於楚丘，又迁於帝丘。有瓠子隄。黎阳津，一名白马津，郦生云 守白马之津 是也。）
酸枣（秦拔魏，置县。汉因之，以其地多酸枣，因以为名。县东北有延津，袁绍渡处，津南立壁以拒曹公。绍将淳于琼宿乌巢，在县东，为曹公所袭破之於此。）
胙城（汉南燕县，古南燕国，姞姓，后曰东燕。左传曰 蒋、胙、邢、茅 ，注云： 东燕西南有胙亭。 姞，其讫反。胙音祚。）
灵昌（汉南燕县。）
韦城（古豕韦国。）
卫南（卫文公自曹邑迁楚丘，即此城。）
匡城（汉长垣县，古匡邑，故城在今县南。匡人围孔子，即此。春秋 会於匡 ，即此是也。又有汉长罗县故城，在今县东北。古蒲邑在北界，子路为之宰。）
○濮阳郡
（东至东平郡一百八十里。南至济阴郡一百七十里。西至灵昌郡二百二十里。北至魏郡一百六十里。东南到鲁郡三百六十里。西南到陈留郡三百十里。西北到邺郡三百三十里。东北到济阳郡二百四十里。去西京一千五百八十里，去东京七百三十五里。户五万七千五百，口三十九万二千六百二十。）
濮州（今理鄄城县。鄄音绢。）颛顼及昆吾氏之墟也，故谓之帝丘。（今濮阳县也。昆吾氏当夏后氏之代。）春秋及战国初为卫国之都。（春秋经曰： 卫迁於帝丘。 ）后为宋所侵，尽亡其邑，独有濮阳。秦灭濮阳，置东郡。二汉属东郡、济阴二郡地。晋分置济阴郡、濮阳国，兼置兖州。（领郡国八，理於此。）后魏为濮阳郡，后周因之。隋文帝初郡废，后置濮州；炀帝初州废，以其地分入东郡、东平、济北三郡。大唐复置濮州，或为濮阳郡。领县五：
鄄城（汉旧县也。魏陈王植初封鄄城侯於此地。）
雷泽（汉成阳县。郭缘生述征记曰： 尧冢在县东南。 有雷夏泽。又汉廪丘县故城在今县北。亦古郕伯国也。）
临濮（有清丘，左传 宋人、晋人盟於清丘 是也。）
范（汉旧县。春秋时，晋大夫士会之邑。）
濮阳（汉旧县。即昆吾之墟，亦曰帝丘。卫自楚丘迁於此城。诗云： 爰有寒泉，在浚之下。 寒泉在县东南，浚城在。汉武帝塞河瓠子口，沈白马玉璧，将军以下皆负薪，在今县西。）
○济阳郡
（东至鲁郡三百八十里。南至东平郡一百二十里。西至博平郡五十里。北至博平郡七十里。东南到鲁郡三百里。西南到濮阳郡二百四十里。西北到博平郡五十四里。东北到济南郡二百六十里。去西京一千八百二十里，去东京九百八十里。户三万八千五百十，口二十一万六千九百七十。）
济州（今理卢县。）战国初，齐、卫之境。秦属东郡。汉末，属东郡、泰山二郡地。后汉属东郡及济北国。晋为济北国。宋为济北郡。后魏因之。隋初置济州，炀帝初复为济北郡。大唐武德四年，平王充，改为济州，或为济阳郡。（今郡理即古碻磝城。沈约宋书作 敲嚣 字。碻磝津有城，故以为名。郭缘生述征记云即汉茌平县也。水经注云： 宋元嘉七年，到彦之北征，拔之，后失。至二十七年，以王玄谟为宁朔将军，前先锋入河，平碻磝，守之。 后魏书，泰常八年，於此立济州中城。其外城，后魏正光中刺史刁宣所筑。后周武帝筑第二城，即碻磝故城也。碻，苦高反。磝，古老反，又磝音敖。茌音助淄反。）领县五：
卢（汉旧县。有长城，东至海。史记苏代说燕王曰： 齐有长城、巨防。 巨防即防门也。汉临邑县故城在今县东，即马防城也。有卢水。）
平阴（汉肥城县故城在今县东南。左传齐晋战鞍城，亦在县东。故长城首起县北。又有巫山，一名孝堂山，即郭巨葬母之所。）
阳穀（汉须昌县地。）
东阿（春秋时，齐之柯邑。汉旧县也。又有汉穀城县故城在东。有鱼山，一名吾山。汉武瓠子歌曰 吾山平，钜野溢 ，谓此山。有穀城山，张良葬黄石之地。）
长清（汉卢县地。春秋时，齐石窌邑。窌音力又反。）
○魏郡
（东至博平郡武水县一百三十里。南至濮阳郡一百六十里。西至邺郡二百十里。北至清河郡二百十里。东南到濮阳郡一百五十里。西南到邺郡内黄县界九十里。西北到广平郡平恩县界九十里。东北到去西京一千五百六十里，去东京七百五十里。户十四万九千七百二十，口六十万八千五百。）
魏州（今理贵乡、元城二县。）夏观扈之国。春秋晋地。战国时属卫、魏。秦属东郡。二汉属魏、东二郡地。（二汉、魏、晋之魏郡，皆今邺郡地。）魏分置阳平郡，晋因之。宋文帝置东阳平郡，后魏因之。后周置魏州。隋改为武阳郡。大唐武德四年，讨平窦建德，改置魏州。龙朔二年，改为冀州，（改冀州为魏州。）仍置大都督府。（其魏、贝、博、棣、沧、德六州并隶焉。）寻复旧，（开元二十八年九月，刺史卢晖移通济渠，自石灰窠引流至州城西，都注魏桥，夹州制楼百馀间，以贮江淮之货。）或为魏郡。领县十：
贵乡（汉元城县地。有屯氏河。大河故渎，俗曰王莽河。）
元城（汉旧县。有沙麓山。又有马陵，即孙膑斫树杀庞涓之处。麓音鹿。膑，毗忍反。）
馆陶（汉旧县。）
临黄（汉观县地。有新台，卫宣公作新台於河上是也。）
莘（汉东武阳故城在今县南。又有阳平县，隋新置莘州也。）
魏（汉旧县。有白沟水，炀帝引通济渠，亦名御河。）
顿丘（汉旧县，在今县北阴安城是也。鲋鰅山，颛顼葬其阳，九嫔葬其阴，今名广阳山。有秋山，帝喾葬处。鲋音附，鰅音颙。）
昌乐（汉旧县。）
朝城
冠氏
○博平郡
（东至济南郡二百九十里。南至济阳郡七十里。西至魏郡冠氏县八十里。北至清河郡一百三十里。东南到济阳郡五十里。西南到魏郡冠氏县八十六里。西北到清河郡一百三十里。东北到平原郡及县界三百六十里。去西京一千七百七十里，去东京九百三十里。户五万一千二百二，口四十七万六百五十。）
博州（今理聊城县。）春秋时齐之西界聊摄地也。战国时为卫、齐、赵三国之交。秦属东郡。汉为东郡、平原、清河三郡境。后汉属东郡、平原二郡地。晋属平原国。宋分置魏郡。后魏因之，其后置南冀州。隋初废，后置博州；炀帝初州废，以其地属武阳郡。大唐复置博州，或为博平郡。领县六：
聊城（汉旧县。有台城。又有汉茌平县故城，在今县东。）
博平（齐之博陵邑也。有摄城。汉博平县故城在今县东界也。）
高唐（汉旧县。有乌犊河。）
清平（汉清阳县，隋置今县。）
堂邑（汉旧县。）
武水（汉阳平县地。隋改今县。）
○东平郡
（东至鲁郡二百里。南至济阴郡三百五十里。西至濮阳郡一百八十里。北至济阳郡一百二十里。东南到鲁郡一百九十里。西南到济阴郡四百里。西北到济阳郡东阿县四十里。东北到济阳郡平阴县界五十里。去西京一千七百六十里，去东京九百十里。户四万二千七百五，口二十六万七千三百十。）
郓州（今理须昌县。）春秋时为鲁之附庸须句国也。（左传云 伐邾取须句 是也。）战国时属宋。秦属砀郡。汉属东郡、东平国地，后为东平国。晋、宋、后魏并因之。后周宣帝置鲁州，寻废。隋文帝置郓州，炀帝初为东平郡。（州理古须句县。）大唐为郓州，或为东平郡。领县五：
须昌（古须昌国。有梁山。汉无盐县故城在今县东。又有汉东平国故城，并在今县东。有郈乡亭，左传云 季、郈之鸡斗 ，即此。）
钜野（有大野泽，一名钜野泽，尔雅十薮，鲁有大野。春秋云西狩获麟，亦在此地。）
寿张（汉寿良县，光武叔父名良，故改之。有梁山，汉梁王武北猎梁山，有牛足出背上。）
郓城（左传云： 晋人执季文子於苕丘，还待於郓。 注云： 郓城也。 ）
宿城
○平原郡
（东至乐安郡二百四十里。南至博平郡二百六十里。西至信都郡二百十里。北至景城郡二百三十里。东南到济南郡二百三十里。西南到清河郡二百六十里。西北到信都郡三百三十里。东北到景城郡二百三十里。去西京一千九百八十二里，去东京一千一百三十八里。户七万八千二百七十，口六十万七千五百三十。）
德州（今理安德县。）春秋及战国皆属齐。秦置齐郡。汉高帝分置平原郡，后汉因之。晋为平原国。宋为平原郡。后魏、后周并为平原郡。隋初废，后置德州；炀帝初复为平原郡。大唐武德四年，平窦建德，复置德州，其后或为平原郡。领县七：
安德（汉旧县。又有汉鬲县故城在西北。又有汉重平县故城，亦在西北。古马颊、覆鬴二河在此。）
安陵（汉脩县地。）
平原（汉旧县。又有汉鄃县故城，在今县西南。）
蓚（汉条县，周亚夫封为条侯。又有汉观津县故城，在今县东北。蓚音条。）
平昌（汉旧县。）
将陵（汉安德县地。）
长河（旧云广川县。）
○乐安郡
（东至海二百二十里。南至淄川郡二百十里。西至平原郡二百四十里。北至景城郡二百五十里。东南到北海郡三百十里。西南到济南郡二百四十里。西北到景城郡二百三十里。东北到海百九十里。去西京二千二百十里，去东京一千三百七十里。户三万九千一百五十，口二十三万八千一百五十。）
棣州（今理厌次县。）春秋、战国属齐。秦为齐郡之地。汉属平原、渤海、千乘三郡地。后汉为平原郡、乐安国地。晋为乐安、乐陵二国地。宋为乐陵郡。后魏又为乐陵、乐安二郡地。隋属渤海郡。大唐武德四年，又分置棣州，或为乐安郡。领县五：
厌次（汉旧县，又为富平县。）
滳河（汉朸县。朸音力。滳音商。）
阳信（汉旧县。）
渤海
蒲台（汉湿沃县。）
○景城郡
（东至海一百八十里。南至平原郡二百三十里。西至河间郡一百二十里。北至范阳郡五百七十里。东南到乐安郡二百三十里。西南到信都郡三百五十里。西北到文安郡二百六十里。东北到北平郡五百里。去西京二千三百十里，去东京一千三百八十里。户十一万八千六百七十八，口七十万二千三百。）
沧州（今理清池县。）春秋、战国时为齐、赵二国之境。秦钜鹿、上谷二郡地。汉高帝置渤海郡，后汉因之，晋亦然。宋文帝置乐陵郡，孝武分置渤海郡。后魏因之，太武帝初，改渤海郡为沧水郡，孝文帝时复旧；至孝明帝，分瀛、冀二州，置沧州及浮阳、乐陵、安德三郡。隋初郡废，后以其地置棣州；炀帝改为沧州，寻为渤海郡。大唐为沧州，或为景城郡。领县十二：
清池（汉浮阳县地。在浮水之阳。）
长芦（汉参户县地。）
乐陵（汉旧县，故城在今县东。又曰重合县。古钩盘河在县东南。）
盐山（春秋时齐无棣邑。汉高城县故城在南。）
景城（汉旧县。）
弓高（汉旧县。）
饶安（汉千童县。古鬲津河在此。）
南皮（汉旧县。章武有北皮亭，此故曰南皮。）
东光（汉旧县。古胡苏河在此。）
临津
鲁城（汉章武县。）
无棣（古齐境北至无棣，在此。汉阳信县地。隋文帝置县，取县南无棣沟为名。永徽元年，薛大鼎为刺史，其沟隋末填废，鼎奏开之，外引鱼盐於海。百姓歌曰： 新河得通舟楫利，直达沧海鱼盐至，昔日徒行今骋驷，美哉薛公德滂被。 周礼曰 川曰河 ，谓此县界。）
○清河郡
（东至博平郡一百三十里。南至魏郡二百十里。西至钜鹿郡二百四十里。北至信都郡一百三十里。东南到博平郡一百三十里。西南到广平郡曲周县一百三十里。西北到信都郡九十里。东北到平原郡二百六十里。去西京一千八百十里，去东京九百九十里。户十一万六千一百三十，口八十三万二千五百。）
贝州（今理清河县。）兖、冀二州之域。（河自大岯山北过绛水，至於大陆。按检地志云： 枯绛渠在经城县界，北入信都郡界。 又按：经城县在郡理西北五十四里，今郡理乃在绛水之东，古兖州之域。其在绛水之西诸县，是古冀州之域，即此地界也。）春秋时属齐，其后属晋。七国时属赵。秦为钜鹿郡，汉分置清河郡。后汉为清河国，晋因之。后魏、北齐并为清河郡。后周因之，兼置贝州。隋初郡废，炀帝初，复置清河郡而废州。大唐为贝州，或为清河郡。领县九：
清河（汉旧县。后汉桓帝改为甘陵县，故城在今县西北。）
清阳（汉曰贝丘。汉应劭曰： 齐侯田於贝丘，即此。 梁刘昭又云： 在北海郡博昌县。 而未知孰是。亦汉清阳县。）
武城（汉曰东武城县。七国时，赵封平原君胜於此。盖定襄有武城，同属赵，故此加东界也。）
漳南（汉东阳县。有后魏故索卢城。）
临清（汉清泉县。）
经城（汉经县也。有枯绛渠，北入信都郡南宫县界。）
夏津
宗城（汉广宗县也。汉界桥在今县东，袁绍破公孙瓒在此地也。）
历亭（汉东阳县。）
风俗
兖州旧疆界於河济，地非险固，风杂数国。（卫、魏、宋、齐、赵五国之地。）秦汉以降，政理混同，人掅朴厚，俗有儒学。及西晋之末，为战争之地，三百年间，伤夷偏甚。自宇内平一，又如近古之风焉。
古青州
禹贡曰： 海岱惟青州，（孔安国以为东北据海，西南距岱。此则青州之界，东跨海矣。其界盖从岱山东历密州，东北经海曲莱州，越海分辽东乐浪三韩之地，西抵辽水也。）嵎夷既略，濰、淄其道。（嵎夷，地名，即旸谷所在也。略，言用功少也。濰、淄，二水名，皆复古道。濰水出今高密郡莒县濰山。淄水，今淄川县。）厥土白坟，海濒广泻。（濒，水涯也。泻，卤咸之地。濒音频，又音宾。泻音昔。）莱夷作牧。（莱山之夷地，宜畜牧。今东莱郡。）浮于汶，达于济。 （汶水出今鲁郡莱芜县界，言渡水西达於济。）舜分青州为营州，皆置牧。（郑玄云： 舜以青州越海分置营州。 其辽东之地安东府，宜禹贡青州之域也。）周以徐州合青州，其土益大。（周之青州兼有徐、兖二州之分。）周礼职方曰： 正东曰青州，其山曰沂，薮曰孟猪，（沂山，在今琅琊郡沂水县，即沂水所出也。孟猪，泽名，今睢阳郡宋城县，即明猪属。禹贡荆河州与职方山薮不同也。）川曰淮、泗，浸曰沂、沭。（沭水出东海郡沭阳县。沭音述。）其利蒲、鱼。人二男二女。畜宜鸡狗，穀宜稻麦。 盖以土居少阳，其色为青，故曰青州。在天官，虚、危则齐之分野。（汉之淄川、东莱、琅琊、高密、胶东、济南，皆其分也。）秦平天下，置郡，此为齐郡，（今北海、济南、淄川、东莱、东牟等郡地是。）琅琊之东境，（今高密郡地也。）辽东。（今安东府。）秦乱，项羽宰割天下，以其地为国，曰胶东、（以田巿为王，理即墨，今东莱郡县。）齐、（以田都为王，理临淄，今北海郡县地也。）济北。（以田安为王，理博阳。谓之三齐。）汉武置十三州，此亦为青州，（领郡国有六。）后汉因之。（领郡国五，理临淄，今北海郡县是也。）魏晋亦因之。（领郡国六。）晋又置平州，（领郡国五，理昌黎，今安东府也。）怀帝末，没於石勒、慕容皝。及慕容恪灭冉闵，克青州。至苻氏平燕，复有其地。及苻氏败后，刺史苻朗以州降晋，晋以为幽州。（以辟闾浑为刺史，镇广固。）安帝时，平州又陷於慕容垂。其青州又为慕容德所据，复改为青州，（慕容超移青州於东莱。）后为刘裕所克，复置青州。（时以羊穆之为刺史，镇广固。）平州自慕容垂后，又没於冯跋，旋为后魏所有。其青州，宋分为青、冀二州，（青领郡九，理临淄。冀领郡九，理历城，今济南郡县。）后入后魏。其后分析，不可具举。大唐分置十五部，此为河南道、（北海、济南、淄川、东莱、高密。）河北道。（今安东府。）
○北海郡
（东至东莱郡界二百一十六里。南至高密郡三百四十五里。西至淄川郡一百二十里。北至乐安郡界二百四十八里。东南到高密郡三百一十九里。西南到淄川郡一百里。西北到乐安郡三百一十九里。东北到海一百八十八里。去西京二千四百六十里，去东京一千六百七里。户六万九千七百四十五，口四十二万一千二百。）
今之青州（理在益都县。）少皞之代有爽鸠氏，虞、夏时有季荝，（仕侧反。）汤末有逢公伯陵，（逢音蒲江反。）殷末有蒲姑氏，皆为诸侯国於此地。周成王时，蒲姑氏与四国作乱，成王灭之，以封太公，是为齐国，所谓营丘，后徙都临淄，亦其地。（今临淄县。）秦属齐郡。汉置北海郡。晋为北海、乐安二国之地，兼置青州。（领郡国五，理於此。）永嘉末，陷於石勒。（冉闵乱，段龛据之。慕容恪攻围数月而克。）其后南燕慕容德建都於此。（慕容德初议所都，尚书潘聪曰： 青齐沃壤，号曰 东秦 。土方二千，四塞之固，负海之饶，可谓用武之国。广固者，曹嶷之所营，山川险峻，足为帝王之都。 从之。至慕容超，宋武帝来伐，超固守，攻围七月而拔之。）宋置青州，（领郡九。理於此。）后入后魏，又置青州。（宋将沈文秀为青州刺史，守东阳城，为后魏将慕容白曜攻围三年，无救而陷。）后周置齐郡。隋文帝初郡废，炀帝初州废，置北海郡。大唐为青州，或为北海郡。领县七：
益都（晋广固城在益都县西四里，则晋曹嶷所筑。有大涧甚广，因曰广固。城侧有五龙口，宋武帝围慕容超塞之，城中人多病，遂下之。检地志云： 东阳城即郡理东城是也。 晋时城，宋将竺夔守之，后魏攻围数月不拔。）
北海（汉平寿县也。后汉北海国在此。齐置北海。）
临淄（齐国都也。临淄一名营丘，为海岱之间一都会也。项羽封田都为齐王於此。汉旧县，后为营陵县。有葵丘，连称所戍。牛山、康浪水，宁戚所歌。有时水也。）
寿光（汉旧县也。有淄、渑二水。古纪国城在县西南，亦有寒浞国。又汉剧县故城在县南。）
千乘（汉旧县。有盐官。后汉又置乐安郡。柏寝台，齐景公与晏子游处。）
博昌（汉旧县。又有汉乐安国故城，在今县南。周礼曰 川曰泲 ，为此县界也。有贝中聚，按后汉书博昌县有贝中聚，梁刘昭注云： 左传齐侯田於贝丘，杜氏注云今博昌南有贝丘是也。 而后汉应劭注汉书云 清河郡贝丘县即齐侯田於此 ，今清河郡即贝丘县也。未知孰是。）
临朐（有伯氏骈邑。古东阳城，一名凡城。左传云 晏弱城东阳以逼莱 ，齐境上邑。汉邑。汉都昌县故城在东北。朐音衢。）
○济南郡
（东至淄川郡二百里。南至鲁郡三百三十四里。西至博平郡二百九十八里。北至乐安郡三百五十三里。东南到鲁郡四百四十五里。西南到济阳郡三百六十六里。西北到平原郡二百四十五里。东北到乐安郡二百四十里。去西京二千一百八里，去东京一千三百四十五里。户六万二千四百三十七，口三十五万八千八。）
齐州（今理历城县。）春秋、战国并属齐。秦属齐郡。汉韩信伐齐，至历下，即其地也。文帝分置济南国，景帝改为济南郡，后汉、晋因之。宋亦为济南郡，兼置冀州。（领郡九，理於此。）后魏改为齐州，兼置济南郡。后周亦为济南郡。隋初郡废，炀帝初置齐州。大唐复为齐州，或为临淄郡，复改为济南郡。领县八：
历城（汉旧县。有华不注山，左传云： 晋师逐齐侯，三周华不注。 其山直上如笋。）
临济（汉朝阳县。）
章丘（汉阳丘县地。有东陵山，盗跖死处。）
丰齐（汉茌县，天宝初改。）
禹城（汉高唐县故城在西。汉祝阿县，天宝初改。春秋时亦曰祝柯，犹古东柯后为东阿。）
临邑（汉济阴县故城在西。）
全节（春秋时谭国城在县西南。汉台县故城在今县北，则汉以来平陵县也。贞观中，都督齐王据州反，士人李君球据县不从，因改名全节。）
亭山（汉东平陵县也。）
○淄川郡
（东至北海郡一百二十里。南至鲁郡三百七十里。西至济南郡二百里。北至……东南到琅琊郡五百二十里。西南到济南郡二百里。西北到……东北到北海郡一百里。去西京二千三百五里，去东京一千四百四十七里。户四万二千八百八，口二十四万一千三百。）
淄州（今理淄川县。）禹贡曰 濰淄既道 ，即其地也。春秋、战国皆齐地。秦属齐郡。汉属济南、乐安二国之地，又置淄川国。晋属乐安国。后魏置东清河郡，北齐废之。隋置淄州，炀帝初，并其地入齐郡。大唐复置淄州，或为淄川郡。领县五：
淄川（汉般阳县。有淄水。汉莱芜县故城在东南。汉淄川国亦在此。古齐长城。）
长山（汉於陵县。又汉济南郡故城在今县西北。长白山，陈仲子夫妻所隐处。）
邹平（汉旧县。北齐平原郡。）
高苑（汉旧县。千乘国故城在今县北。又有被阳故城在西南。被音皮。）
济阳
○高密郡
（东至东莱郡三百七十里。南至东海郡四百七十二里。西至琅琊郡三百七十里。北至北海郡三百四十五里。东南到海一百八十里。西南到琅琊郡三百七十里。西北到北海郡三百三十二里。东北到东莱郡胶水县界一百六十里。去西京二千七百里，去东京一千八百六十九里。户二万六千九百八十，口十三万二千三百二十四。）
密州（今理诸城县。）战国属齐。秦属琅琊郡。汉属琅琊郡、高密国、城阳国地。后汉属琅琊郡、北海国地。晋属城阳郡。后魏复置高密郡，后置胶州。隋初为密州，（以密水为名。）炀帝改为高密郡。大唐因之。领县四：
诸城（汉东武县，乐府有东武吟。又汉诸县故城在今县西南。古齐长城东南自上大朱山起，尽州南界二百五十里。又有汉黔陬县故城在东北。琅琊山，秦始皇幸齐，遂登琅琊，作层台山上。）
莒（古莒国。战国时，燕将乐毅破齐，独莒不下。汉海曲县故城在今县东。王莽末，赤眉贼之始，吕母起於此。赤眉樊崇、谢禄等将兵十馀万，围莒，数月不能下。又有姑幕县故城在今县东北，则古蒲姑氏之国。春秋向邑故城在今县南。濰水，源出县东北濰山也。）
高密（汉高密郡。古夷安故城，则今县外城。夷泽，灌田万顷。）
安丘（汉旧县。有渠丘亭。古昌安故城即今县外城。古淳于城在今县东北。汉故平昌县城在县南。）
○东莱郡
（东至东牟郡四百里。南至高密郡三百六十里。西至海二十九里。北至海五十里。东南到海二百五十里。西南到北海郡界二十九里。西北到海二十一里。东北到东牟郡四百里。去西京二千七百六里，去东京一千八百五十三里。户二万六千九百四十六，口十五万八千三百三。）
莱州（今理掖县。）春秋莱子国也。（禹贡曰 莱夷作牧 是也。）齐侯迁莱子于郳，（五奚反。）在齐国之东，故曰东莱。战国属齐。秦属齐郡。两汉为东莱郡。晋为东莱国。宋为东莱郡。后魏复为东莱郡，后置光州。隋改为莱州，炀帝改为东莱郡。大唐为莱州，或为东莱郡。领县四：
掖（汉旧县。掖，水名。又有汉曲城县故城在东北。有三山，史记封禅书云：祠三山，为阴主。万里沙，汉武帝元封元年，旱，祷之。）
胶水（汉胶东国地。）
即墨（汉旧县。又有汉不其县故城，在今县西。有乐毅城。又有沽水，左传云 沽尤以西 ，即此也。今县东南有大劳山、小劳山，燕乐毅破齐，田单守，不下。又有汉壮武县故城，在其西也。）
昌阳（汉旧县。有貕养津，周礼曰，幽州其薮貕养。又有汉挺县故城，在其西北也。）
○东牟郡
（东至文登县东海四百九十里。南至东莱郡昌阳县二百一十里。西至海四里。北至海三里。东南到文登县东界海四百六十里。西南到东莱郡四百里。西北到海四里。东北到海五里。去西京三千一百二十五里，去东京三千三百七十里。户二万一百八十五，口十一万五千六百六十二。）
登州（今理蓬莱县。）春秋牟子国也。战国属齐。秦属齐郡。汉以下并属东莱郡。大唐武太后分莱州，置登州，或为东牟郡。领县四：
蓬莱
文登（汉腄县地。有文登山。又有之罘山，秦始皇立颂之所。有始皇石桥。罘音扶。）
黄（有莱山。汉旧县。）
牟平（汉旧县。）
○安东府
（东至越喜部落二千五百里。南至柳城郡界九十里。西至契丹界八十里。北至渤海一千九百五十里。东南到……西南到鱼胞栅五十里。西北到契丹衙帐一千里。东北到契丹界八十里。去西京五千三百二十里，去东京四千四百四十里。户……口）
安东大都护府，舜分青州为营州，置牧，宜辽水之东是也。（已具注序篇。）春秋及战国并属燕。秦、二汉曰辽东郡，东通乐浪。（乐浪本朝鲜国。汉元封三年，朝鲜人斩其王而降，以其地为乐浪、玄菟等郡，后又置带方郡，并在辽水之东。浪音郎。）晋因之，兼置平州。（领郡国五，州理於此。自后汉末公孙度自号平州牧，及其子康，康子文懿，并擅据辽东，东夷九种皆服事之。魏置东夷校尉，居襄平，而分辽东、昌黎、玄菟、带方、乐浪五郡为平州，后还合幽州。及文懿灭后，有护东校尉居襄平。晋咸宁二年，分昌黎、辽东、玄菟、带方、乐浪等郡国五置平州，以慕容廆为刺史，遂属永嘉之乱，为众所推。及其孙俊，移都於蓟。其后慕容垂子宝，又迁於和龙。廆，胡罪反。）大唐置安东都护府，前上元中，移於所。（今府於辽东城。）
风俗
青州古齐，号称强国，凭负山海，擅利盐铁。（管仲谓楚师曰： 我齐东至於海，西至於河，南至於穆陵，北至於无棣。 穆陵山在今琅琊郡沂水县界。无棣，今景城郡县。又燕王谓苏秦曰： 吾闻齐地，清济浊河，可以为固。长城、巨防，可以为塞。 今济阳郡卢县界有防门山，又有长城东至海。）太公用之而富人，管仲资之而兴霸。人情变诈，好行机术，岂因轻重而为弊乎！固知导人之方，先务推以诚信。（汉高帝詈娄敬曰： 齐虏以口舌得官。 又汲黯斥公孙弘云 齐人多诈 也。）逮於汉氏，封立近戚。（汉初，田肯说高帝曰： 齐，东有琅琊、即墨之饶，南有泰山之固，西有浊河之险，北有渤海之利。隔悬千里，齐得十二焉。故号东西秦，非亲子弟勿王。 ）武帝临极，儒雅盛兴。晋惠之后，沦没僣伪。慕容建国，二代而亡。今古风俗颇革，亦有文学。自国初立都督府，命亲王镇之。汉氏之制，信可取也。
古徐州
禹贡曰： 海岱及淮惟徐州，（东至海，北至岱，南及淮。）淮、沂其乂，蒙、羽其艺。（淮、沂二水已理，蒙、羽二山皆可种艺。蒙山在琅琊郡费县。羽山在东海郡朐山县。淮水出今淮安郡桐柏山。沂水出琅琊郡沂水县是也。）厥土赤埴坟，草木渐苞。（埴，黏土也。渐苞，言相渐及包裹而生。）羽畎夏翟，峄阳孤桐。（羽畎，羽山之谷也，出夏翟。翟雉之羽可为旌旄者也。峄山之阳，有特生之桐，可中琴瑟。峄山，在今鲁郡邹县也。）浮于淮、泗，达于河。 （渡二水而入於河也。）亦舜十二牧之一。周并徐州属青州，今分入兖州之域。盖取舒缓之义。或云因徐丘以为名。在天文，奎、娄则鲁之分野，（汉之东海南有泗水，至淮，得临淮之下相、睢陵、僮、取虑，皆其分也。今鲁郡之东南境及琅琊之南境，东海、临淮之北境，皆其地。虑音闾。）兼得宋、齐、吴之交。（汉之楚国、山阳，今彭城及鲁郡之西境，皆宜属宋。汉之琅琊、泰山，今琅琊之北境，鲁郡之北境，皆宜属齐。汉临淮之南境，宜属吴也。）秦平天下，置郡，此为泗水、（今临淮、彭城郡是也。）琅琊之西境、（今琅琊郡。）薛郡。（今鲁、东海等郡。）汉又加置东海郡。汉武帝置十三州，还以其地为徐州。（领郡国四。）后汉并因前代。（理於郯，今临淮郡下邳县。）魏晋亦曰徐州。（领郡国七，理彭城，今郡。）自元帝渡江，徐州所得，唯半而已。（馀并没於石氏。）宋初因之，（领郡十三，理彭城。）明帝初，地入於后魏，其后不可详焉。大唐分置十五部，此为河南道。（彭城、临淮、鲁郡、东海、琅琊郡。）
○彭城郡
（东至临淮郡三百七十一里。南至淮水中流四百四十一里，与寿春郡寿春县为界。西至谯郡五百里。北至鲁郡三百四十里。东南到临淮郡三百六十里。西南到谯郡五百里。西北到鲁郡三百六十里。东北到琅琊郡三百五十四里。去西京二千九百九里，去东京一千二百五十七里。户六万六百七十，口四十五万六百七十七。）
今之徐州，（理彭城县。）古大彭之国。春秋、战国为宋地，（春秋经曰围宋，彭城即本宋邑。）后属楚，谓之西楚，项羽建都於此。秦属泗水郡。汉为楚国、沛郡地。后汉及晋并为彭城国。晋立徐州以为重镇。（领郡国七，理於此也。）宋因之，（领郡十二，理於此。）又为彭城、沛二郡地。（文帝元嘉中，王玄谟上表曰： 彭城南届大淮，左右清汴，表里京甸，捍接边境，城隍峻整，襟卫周固。又自淮以西，襄阳以北，经涂三千，达於济、岱，六州之人，三十万户，常得安全，实由此镇。 后魏大将尉元上表曰： 彭城，宋之要藩，南师来侵，莫不因之，以陵诸夏。 舆地记云 郡城由来非攻所能拔 ，言其险固也。）后魏得之，置徐州，兼立东南道行台。后周立总管府。（大将王轨破陈军於吕梁，擒吴明彻，悉降其众也。）隋改彭城郡。大唐为徐州，或为彭城郡。领县七：
彭城（古大彭国。有候水，一名汴水，自萧县界来。有梁项羽戏马台，宋武又戏马焉。）
沛（汉旧县，即广成故城。有沛宫，汉高帝置酒之所。有泗水亭。又有汉留县故城，在今县东南。微山，微子葬处。）
蕲（秦旧县。陈涉起蕲，即此地。有蕲水。蕲音其。）
滕（古小邾国。汉蕃县。又邾国之滥邑故城，在今县东南，即汉昌虑县也。左传 邾庶其以滥来奔 ，即此地。又有汉薛县故城，在今县东。）
萧（古萧国。汉旧县。又有汉扶阳故城，在今县西北。）
丰（汉高帝大邑，亦汉旧县。）
符离（秦汉旧县。又有秦相县故城，在今县西北。项羽破汉军於灵壁东，睢水为之不流，即此县界也。）
○临淮郡
（东至淮阴郡一百九十里。南至淮一里，与淮阴郡盱眙县分界。西至锺离郡二百十里。北至东海郡五百四十里。东南到淮阴郡盱眙县，淮水中流为界。西南到锺离郡二百二十里。西北到琅琊郡六百七里。东北到东海郡界海口四百四十里。去西京二千三百八十八里，去东京一千五百四十五里。户三万九千四百四，口二十万七千三百八十八。）
泗州（今理临淮县。）古徐国地。春秋为鲁国之地。战国鲁、宋、吴三国之境。秦属泗水郡。汉属临淮、东海、沛三郡地。后汉以其地合於下邳国，兼置徐州。（领郡国四，理於此。）宋为南彭城、下邳二郡地。后魏亦为下邳郡，兼置南徐州。东魏改为东楚州。后周改为泗州。隋改为下邳郡。大唐为泗州，或为临淮郡。领县六：
临淮（新置。）
宿迁（春秋时，锺吾子国。东晋置宿迁郡。明帝太宁中，兖州刺史刘遐自彭城退屯泗口，即此。安帝义熙中，置城，在今县东南。东临泗水，南近淮水，自后常为重镇。又有汉僮县故城在西南。秦下相城在县西北，项羽即下相人。）
下邳（夏时邳国。韩信为楚王，都下邳，即今县城。汉临淮郡在此。又有汉武原故县城，在今县北。又有汉睢陵县故城，在今县东南。又汉郯县故城，在其北。）
涟水（汉厹犹县。魏曰海安郡。萧齐尝置冀州，寄理於此，以为边镇。厹音仇。）
虹（汉夏丘县故城，即今县城也。）
徐城（古徐子国。汉以为县。有徐君墓，季札挂剑处。）
○鲁郡
（东至琅琊郡三百八十二里。南至彭城郡三百九十六里。西至东平郡二百里。北至济阳郡三百里。东南到彭城郡三百六十四里。西南到睢阳郡四百一十七里。西北到东平郡一百九十里。东北到济南郡三百五十里。去西京一千九百五十八里，去东京一千一百六十里。户八万五千三百四十五，口五十三万三千八百一十四。）
今之兖州，（理瑕丘县。始禹导兖水而为济，截河南渡东流，与荷泽、汶水会，又北东入於海。兖州在济河之间，因济水发源为名，今郡理乃非境也。至周置兖州，始县兼得今郡之地。而济水自王莽末入河，同流於海，则流河南之地无济水矣。自后所立，皆集旧名，兼有济南、济北、济阳、济阴郡国，盖建置之际，未之审详。）古少皞之墟也。禹贡徐、兖二州之域。（任城、龚丘县即兖州界，馀并徐州域。）春秋及战国并鲁国，亦邾国之境，（邾国，黄帝之后，陆终之子曹姓所封也。今邹县也。今黄州亦邾国之地。陆终之后所封，盖陆终有六子，各为国也。任国，太皞之后，风姓，今任城是也。）后亦为宋、齐所侵，东岳泰山在焉。秦为薛郡。汉高后更为鲁郡及泰山、山阳郡地。后汉为任城国、山阳、泰山郡地，兼置兖州。（领郡国人，理於此。）晋改为鲁郡。宋为泰山、高平、鲁三郡地及兖州。（领郡六，理於此。）后魏亦为鲁郡。北齐改为任城郡。隋初置兖卅，炀帝改为鲁郡。大唐初，伪鲁徐圆朗都之，克平，复改为兖卅，后为鲁郡。领县十一：
瑕丘（汉旧县。东北有檀乡。又有汉樊县故城，在今县西南。）
金乡（汉东缗县，左传云 齐侯伐宋围缗 ，即此地。又有汉昌邑县故城也。）
任城（古任国，汉为县。又有汉亢父县故城，在今县南。）
邹（故邾国城在县东南，周回十四里，上冠山峰，下属岩壑，穷险因之。胜景有邹山、峄山。汉旧县地，又曰南平阳县。）
曲阜（故鲁国都也。委曲长七八里，故曰曲阜。孔子庙、旧宅，并在城中，背洙面泗，矍相圃之东北，又有汉鲁恭王殿，阶犹存。有沂水、孔子墓。汉鲁县也。）
泗水（汉卞县地，亦泗水国也。又有汉汶阳故城，在今县东南。有尼丘山、洙泗水。又有汉梁父县故城在北。有泮水也。）
乾封（有泰山。）
方与（汉旧县。）
中都（古中都城也。）
龚丘（汉曰宁阳县。桃乡县故城在东北也。）
莱芜（汉旧县地。汶水所出，而流出沛。）
○东海郡
（东至东海县水路十九里。南至临淮郡五百四十里。西至临淮郡下邳县五百五里。北至高密郡四百七十二里。东南到临淮郡涟水县二百五十七里。西南到沭阳县百六十三里。西北到琅琊郡二百三十二里。东北到东海县界八十里。去西京二千五百八十七里，去东京一千七百六十九里。户二万七千五百三十二，口十七万三千七百二十四。）
海州（今理朐山县。）春秋及战国为鲁之东境，后属秦，为薛郡地，后分薛郡为郯郡。汉改郯为东海郡，后汉及晋因而不改。宋亦然，兼侨立青、冀二州。梁置南北二青州。后入后魏。东魏改为海州。隋改为东海郡。大唐为海州，或为东海郡。领县四：
朐山（有羽山，殛鲧处。东北有琅琊山。汉朐县故城在今县西南。秦始皇立石以为东门，即此地。萧齐置青州於此。）
东海（田横所保郁州，亦曰郁州。汉赣榆县也。宋明帝泰始以后，青冀二州侨立於此。后东魏於此置临海镇。赣音古滥反。）
沭阳（汉厚丘县地。梁置潼阳郡。有沭水。沭音述。）
怀仁（东魏置义塘郡。有夹山，即夹谷，齐鲁会处。）
○琅琊郡
（东至东海郡二百三十二里。南至临淮郡六百里。西至鲁郡三百八十二里。北至北海郡四百五十一里。东南到东海郡二百三十二里。西南到彭城郡三百五十四里。西北到淄川郡五百三十里。东北到高密郡三百七十里。去西京二千二百五十一里，去东京一千四百三十五里。户三万二千三百五十二，口十八万五千三百八十四。）
沂州（今理临沂县。）春秋时，齐、鲁二国之地。战国属齐、鲁二国之境。秦琅琊郡。汉为东海、琅琊二郡地，后置琅琊国。魏晋亦置琅琊国。宋为琅琊郡。齐不得其地。后魏置北徐州。后周改为沂州。隋复为琅琊郡。大唐为沂州，或为琅琊郡。领县五：
临沂（汉即丘县故城在今县东南，左传云祝丘是也。又有汉开阳县及襄贲县故城在今县南。贲音肥。）
沂水（有穆陵山。沂山，沂水所出。左传曰 南至於穆陵 。汉都阳县故城，在今县南。北界有大岘，即齐地南面险固处。晋安帝时，宋武帝伐慕容超，超大将公孙五楼请据大岘，超不从，故败。）
承（汉兰陵县故城，在今县东是也。）
费（古鲁费邑，后为季氏邑。有蒙山。又有东蒙山，在蒙山之东，故名焉。又有颛臾城。又有汉南武阳县故城，在今县西。又有古武城，子游为宰即此。）
新太（汉蒙阴县故城在今县东南。具山、堂阜，今县东也。）
风俗
徐方邹鲁旧国，汉兴犹有儒风。自五胡乱华，天下分裂，分居二境，尤被伤残。彭城要害，藩捍南国，必争之地，常置重兵。数百年中，无复讲诵。况今去圣久远，人情迁荡。大抵徐兖，其俗略同。


礼十沿革十吉礼九
祫禘下（宋梁后魏大唐）
宋制，殷祭皆即吉乃行。武帝永初三年九月十日，奏傅亮议，权制即吉，圣代宜耳。文帝元嘉六年，祠部定十月三日殷祀，十三烝礼。（太学博士徐道娱议曰： 按祫禘之礼，三年一，五年再。在四时，礼也。周礼仲冬享烝，月令季秋尝稻。晋以春烝曲沃，齐十月尝太公，此并孟仲区分不共之明文矣。寻殷烝祀重，祭荐礼轻，轻尚异月，重宁反同？且祭不欲数，数则黩，今隔旬频享，於礼为烦。 ）孝武孝建元年十二月，有司奏：依旧令，今元年十月，是殷祠之月。（领曹郎范义参议： 依永初三年例，须再周之外殷祭。寻祭再周，来二年三月，若以四月殷，则犹在禫内。 下礼官议正。国子助教苏玮生议： 按礼，三年丧毕，然后祫於太祖。又云 三年不祭，唯祭天地、社稷，为越紼而行事 。且不禫即祭，见讥於春秋。求之古礼，丧服未终，固无祼享之义。自汉文以来，一从权制，宗庙朝聘，莫不皆吉。 太学博士徐宏讥： 三年之丧，虽从权制，再周祥变，犹服缟素，未为纯吉，无容以祭。谓来年四月，未宜便殷，十月则允。 太常丞朱膺之议： 虞礼云： 中月而禫。是月也吉祭，犹未配。 谓二十七月既禫祭，当四时之祭月，则未以其妃配，哀未忘也。推此，未禫不得祭也。春秋闵公二年 吉禘於庄公 。郑注云： 闵公心惧於难，务自尊成以厌其祸，凡二十二月而除丧，又不禫。 明禫内不得禘也。按旧说，三年丧毕，遇禘则禘，遇祫则祫。郑玄云： 禘以孟夏，祫以孟秋。 今相承用十月，如宏所上公羊之文，亦以鲁闵因纪制耳，何必全许素冠。可吉禘。 郎中周景远参议： 永初三年九月十日，傅亮议曰 权制即吉，圣代宜耳。宗庙大礼，宜依古典 。则是皇宋开代成准。谓徐宏朱膺之议用来年十月殷祀为允。 诏可。）大明七年二月，有司奏，四月应殷祠，若事中未得，用孟秋。（领军长史周景远议： 按礼记云 天子祫禘祫尝祫烝 ，则夏秋冬皆殷。晋义熙初，仆射孔安国议 自太和四年，相承殷祭，皆用冬夏 。又云 永和十年至今五十馀年，用三十月辄殷祀 。博士徐乾据礼难安国，又引晋咸康六年七月殷祠，是不专用冬夏。时虽不从乾议，而安国无以夺之。今若以来年四月未得殷祀，迁用孟秋，於礼无违。 诏可。）
梁武帝初，用谢广议，三年一禘，五年一祫，谓之殷祭。禘以夏，祫以冬。
后魏孝文帝太和十三年诏： 郑玄云： 天子祭圆丘曰禘，祭宗庙大祭亦曰禘。三年一祫，五年一禘。祫则毁庙群庙之主於太祖庙，合而祭之。禘则增及百官配食者，审谛而祭之。鲁礼，三年丧毕而祫，明年而禘。圆丘、宗庙大祭俱称禘，祭有两禘明也。 王肃又云： 天子诸侯皆禘於宗庙，非祭天之祭。郊祀后稷不称禘，宗庙称禘。禘祫一名也，合祭故称祫，禘而审谛之故称禘，非两祭之名。三年一祫，五年一禘，总而互举，故称五年再殷祭，不言一禘一祫，断可知矣。 诸儒之说，大略如是。公卿可议其是非。
尚书游明根言曰： 郑氏之义，禘者大祭之名。大祭圆丘谓之禘者，审谛五精星辰也；大祭宗庙谓之禘者，审谛其昭穆、百官也。圆丘常合不言祫，宗庙时合故言祫。斯则宗庙祫禘并行，圆丘一禘而已。宜於宗庙俱行禘祫之礼。二礼异，故名殊。依礼，春废祫，特礿，於禘则祫禘，於尝於烝则祫尝祫烝，不废三时，三时皆行禘祫之礼。
中书监高闾又言： 禘祭圆丘与郑义同者，以为有虞禘黄帝，黄帝非虞在庙之帝，不在庙，非圆丘而何？又大传云禘其所自出之祖，又非在庙之文。论语称 禘自既灌以往 ，尔雅称 禘，大祭也 。诸侯无禘。礼唯夏祭称禘，又非宗庙之禘。鲁行天子之仪，不敢专行圆丘之禘，改殷之禘，取其禘名於宗庙，因先有祫，遂生两名。其宗庙禘祫之祭，据王氏之义，祫而禘，禘止於一时，一时者，祭不欲数。一岁三禘，愚以为过数。
诏曰： 明根、闾等，据二家之义，论禘祫详矣。至於事取折衷，犹有未允。闾以禘祫为名，义同王氏，禘祭圆丘，事与郑同。无所閒然。明根与郑氏同，两名两祭，并存并用，理有未称。俱据二义，一时禘祫，而阙二时之礼，事有难从。先王制礼，内缘人子之情，外协尊卑之序。故天子七庙，数尽则毁，藏主於太祖之庙，三年而祫祭之。代尽则毁，以示有终之义；三年而祫，以申追远之情。禘祫既是一祭，分而两之，事无所据。毁庙三年一祫，又有不尽四时，於礼为阙。七庙四时常祭，祫则三年一祭，而又不究四时，於情为简。王以禘祫为一祭，王义为长；郑以圆丘为禘，与宗庙大祭同名，义亦为当。今互取郑、王二义。禘祫并为一名，从王；禘是祭圆丘大祭之名，上下同用，从郑。若以数则黩，五年一禘，改祫从禘。五年一禘，则四时尽禘，以称今情。禘则依礼文，先禘而后时祭。便即施行，著之於令，永为代法。
宣武帝景明中，秘书丞孙惠蔚上言： 魏明帝以景初三年正月崩，至废帝正始二年，积二十五晦为大祥。有司以为禫在二十七月，到其年四月，依礼应祫。王肃以为禫在祥月，至其年二月，宜应祫祭。虽各异议，至於丧毕之祫，明年之禘，其义一焉。请取郑舍王，禫终此晦，来月中旬，礼应大祫。六室神祏，升食太祖。明年春享，咸禘群庙。自兹以后，五年为常。又古之祭法，时祫并行，天子先祫后时，诸侯先时后祫。此於古为当，在今则烦。且礼有升降，事有文质，適时之制，圣人弗违。当祫之月，宜减时祭。 从之。
延昌四年正月，宣武帝崩，孝明即位。三月，时议来秋七月应祫祭於太祖。太常卿崔亮上言曰： 今宣武皇帝主虽入庙，然烝尝时祭，犹别寝室，至於殷祫，宜存古典。按礼，三年丧毕，祫於太祖，明年春禘於群庙。又按杜元凯云： 卒哭而除，三年丧毕而禘。 魏武皇后以太和四年六月崩，其月既葬，除服即吉，四时行事，而犹未禘。王肃以为今除即吉，故特时祭，至於禘祫，宜存古礼。高堂隆如肃议，於是停不殷祭。又仰寻太和二十三年四月，孝文帝崩，其年十月祭庙，景明二年七月祫於太祖，三年春禘於群庙，亦三年乃祫。准古礼及晋魏之议，并景明故事，愚谓来秋七月，祫祭应停，宜待年终而后祫禘。 从之。
大唐前上元三年，有司祫享於太祖庙。时议者以礼纬 三年一祫，五年一禘 ，公羊传云 五年而再殷祭 ，两义互文，莫能决断。太学博士史玄璨议曰： 按礼记正义引郑玄禘祫志云： 春秋，僖公三十三年十二月薨。文公二年八月丁卯，大享於太庙。公羊传云：大享者何？祫也。 是三年丧毕，新君二年当祫，明年春禘於群庙。僖公、宣公八年皆有禘，则后禘去前禘五年。以此定之，则新君二年祫，三年禘。自尔之后，五年而再殷祭，则六年当祫，八年当禘。又昭公十年，齐归薨，至十三年丧毕当祫，为平丘之会，冬，公如晋。至十四年祫，十五年禘，传云 有事於武宫 是也。至十八年祫，二十年禘。二十三年祫，二十五年禘。昭公二十五年 有事於襄宫 是也。如上所云，则禘后隔三年祫，以后隔二年禘。此则有合礼经，不违传义。 自此禘祫之祭，依璨议。
开元六年秋，睿宗皇帝丧毕，祫享於太庙。自后相承三年一祫，五年一禘，各自计年，不相通数。至二十七年，凡经五禘七祫。其年夏禘讫，冬又当祫。太常议曰：
禘祫二礼，俱为殷祭，祫谓合食祖庙，禘谓谛序尊卑。申先君逮下之慈，成群嗣奉亲之孝，事异常享，有时行之。而祭不欲数，数则黩；亦不欲疏，疏则怠。故王者法诸天道，制祀典焉。烝尝象时，禘祫如闰。五岁再闰，天道大成，宗庙法之，再为殷祭者也。谨按礼记王制、郑玄注周官宗伯，并云 国君嗣位，三年丧毕，祫於太祖。明年禘於群庙。自尔以后，五年再殷，一祫一禘 。汉魏故事，贞观以后，并用此礼，以为三年一闰，天道小备，五年再闰，天道大备故也。此则五年再殷，通计其数，一祫一禘，迭相乘矣。今太庙禘祫，各自数年，两岐俱下，不相通计。或比年频合，或同岁再序，或一禘之后，并为再祫，或五年之内，骤有三殷。法天象闰之期，既违其度；五岁再殷之制，数又不同。求之礼文，颇为乖失。夫以法天之度，既有指归，稽古之礼，若兹昭著。禘祫二祭，通计明矣。今请以开元二十七年己卯四月禘，至辛巳年十月祫，至甲申年四月又禘，至丙戌年十月又祫，至己丑年四月又禘，至辛卯年十月又祫。自此五年再殷，周而复始。
又禘祫之说，非唯一家，五岁再殷之文，既相师矣，法天象闰之理，大抵亦同。而禘后置祫，或近或远，盈缩之度，有二法焉：郑玄、高堂隆则先三而后二；徐邈之议，则先二而后三。谨按郑氏所序先三之法，约三祫五禘之文，以为甲年既禘，丁年当祫，己年又禘，壬年又祫，甲年又禘，丁年又祫，周而复始，以此相承。祫后去禘，十有八月而近，禘后去祫，四十二月而遥，分析不均，粗於算矣。假如攻乎异端，置祫於秋，则三十九月为前，二十一月为后，虽小有愈，其閒尚偏。窃据本文，皆云象闰，二闰相去，则平分矣，两殷之序，何不等耶？且又三年之言，本举全数，二周有半，实枕三年，於此置祫，不违文矣，何必拘滞隔三正乎？盖千虑一失，通儒之蔽。徐氏之议，有异於是，研覈周审，最为凭准。以二禘相去，为月六十，中分三十，置一祫焉。若甲年夏禘，丙年冬祫，己年夏禘，辛年冬祫，有象闰法，毫釐不偏。三年一祫之礼，既无乖越；五岁再殷之制，疏数又均。校之诸儒，义实长矣。今请依据以定二殷，先推祭月，周而复始。
时皆以其议为允。
十七年四月十日，禘享太庙九室，命有司摄行礼。（初，唐礼，祫，序昭穆；禘各於其室。时礼官太常卿韦縚等奏曰： 准古礼，五年再殷祭，一祫一禘。其义合聚昭穆，定次序。又孔安国、王肃等先儒皆以为序昭穆。唯郑玄云 禘，各於其室 。若如郑旨，即与常享不异，恐郑说谬於周经。请依古礼、王肃等议，序列昭穆。 ）
天宝八载闰六月五日，赦文： 禘祫之礼，以存序位，质文之变，盖取随时。国家系本仙宗，业承圣祖。重熙累盛，既锡无疆之休；合享登神，思弘不易之典。自今以后，每禘祫并於太清宫圣祖前设位序正，上以明陟配之礼，钦若玄宗，下以尽虔恭之诚，无违至道。比来每缘禘祫，则时享暂停，事虽適於从宜，礼或亏於必备。以后每缘禘祫，其常享无废，享以素馔，三焚香以代三献。
建中二年九月，太常博士陈京上疏言： 今年十月，祫享太庙，并合享迁庙献祖、懿祖二神主。春秋之义，毁庙之主陈於太祖，未毁庙之主皆升合食於太祖。则太祖之位，在西而东乡，其下子孙，昭穆相对，南北为别，无毁庙迁主不享之文。徵是礼也，自於周室，而国朝祀典，当与周异。周以后稷配天，为始封之祖，而下乃立六庙。庙毁主迁，皆在太祖之后。禘祫之时，无先於太祖者，故太祖东乡之位，全其尊而不疑。然今年十月祫飨太庙，伏请据魏晋旧制为比，则构筑别庙。东晋以征西等四府君为别庙，至禘祫之时，则於太庙正太祖之位以申其尊，别庙登高皇、太皇、征西等四府君以序其亲。伏以国家若用此义，则宜别为献祖、懿祖立庙，禘祫祭之以重其亲，则太祖於太庙遂居东向以全尊。伏以德明、兴圣二皇帝，曩既立庙，至禘祫之时，常用享礼，今别庙之制，便就兴圣庙藏祔为宜。 敕下尚书省集百僚议。
礼仪使太子少师颜真卿议曰： 伏以太祖景皇帝以受命始封之功，处百代不迁之庙，配天崇享，是极尊严。且至禘祫之时，暂居昭穆之位，屈己申孝，敬奉祖宗，缘齿族之礼，广尊先之道，此实太祖明神烝烝之本意，亦所以化被天下，率循孝悌。请依晋蔡谟等议，奉献祖神主居东面之位，自懿祖、太祖洎诸祖宗，遵左昭右穆之列。
贞元七年，太常卿裴郁奏曰： 禘祫之礼，殷周以迁庙皆出太祖之后，故得合食有序，尊卑不差。及汉高受命，无始封祖，以高皇帝为太祖。太上皇，高帝之父，立庙享祀，不在昭穆合食之列，为尊於太祖故也。魏武创业，文帝受命，亦即以武帝为太祖。其高皇、太皇、处士君等，并为属尊，不在昭穆合食之列。晋宣创业，武帝受命，亦即以宣帝为太祖。其征西、颍川等四府君，亦为属尊，不在昭穆之列。国家诞受天命，累圣重光，景皇帝始封唐公，实为太祖。中閒代数既近，在三昭三穆之内，故皇家太庙，唯有六室。其弘农府君、宣光二祖，尊於太祖，亲尽则迁，不在昭穆之数。著在礼志，可举而行。开元中，加置九庙，献、懿二祖皆在昭穆，是以太祖景皇帝未得居东向之尊。今二祖已祧，九室惟序，则太祖之位又安可不正。伏以太祖上配天地，百代不迁，而居昭穆，献、懿二祖，亲尽庙迁，而居东向，徵诸故实，深所未安。请下百僚佥议。
八年正月，太子左庶子李嵘等七人议：
按王制曰： 天子七庙，三昭三穆，与太祖而七。 周制也。七者，太祖、文王及武王之祧，与亲庙四也。太祖，后稷也。殷则六庙也，契及汤与二昭二穆也。夏则五庙，无太祖，禹与二昭二穆而已。晋朝博士孙钦议云： 王者受命太祖及诸侯始封之君，其以前神主，据以上数，过五代即毁其庙，禘祫不复及也。禘祫所及者，谓受命太祖之后，迭毁主升藏於二祧者。虽百代，禘祫及之。 伏以献、懿二祖，则太祖以前亲尽之主也。据三代以降之制，则禘祫不及矣。代祖神主，则太祖以下毁庙之主也，则公羊传所谓 已毁庙之主，陈於太祖 者是也。谨按：汉元帝下诏，议罢郡国庙及亲尽之祖，丞相韦玄成议太上、孝惠庙，皆亲尽宜毁，太上庙主宜瘗北园，孝惠神主迁於太祖庙。奏可。太上，则太祖以前之主，瘗北园，禘祫不及故也，则今献、懿二祖之比也。孝惠迁於太祖庙，明太祖以下子孙，则禘祫所及，则今代祖元皇帝神主之比也。自魏晋及宋齐陈隋相承，始受命之君皆立六庙，虚太祖之位。自太祖之后，至七代君，则太祖当东向位，乃成七庙。太祖以前之主，魏明帝则迁处士主置於园邑，岁时使令丞奉荐，代数犹近故也。至东晋明帝崩，以征西等三祖迁入西除，名之曰祧，以准远庙。至康帝崩，穆帝立，於是京兆迁入西除，同谓之祧，如前之礼，并禘祫不及。
国朝始飨四庙，宣、光并太祖、代祖神主祔於庙。至贞观九年，将祔高祖於太庙，朱子奢请准礼立七庙，其三昭三穆，各置神主。太祖，依晋宋以来故事，虚其位，待递迁方处之东乡位。於是始祔弘农府君及高祖为六室，虚太祖之位而行禘祫。至二十三年，太宗祔庙，弘农府君乃藏於西夹室。文明元年，高宗祔庙，始迁宣皇帝於西夹室。开元十年，玄宗特立九庙，於是追尊宣皇帝为献祖，复列於正室，光皇帝为懿祖，以备九室。禘祫犹虚太祖之位。祝文於三祖不称臣，明全庙数而已。至德二载克复后，新作九庙神主，遂不造弘农府君神主，明禘祫不及故也。至宝应三年，祔玄宗、肃宗於庙，迁献、懿二祖於西夹室，始以太祖当东乡位次，献、懿二祖为是太祖以前亲尽神主，准礼禘祫不及，凡十八年。
至建中二年十月，将祫飨，礼仪使颜真卿状奏：合出献、懿二祖神主行事，其布位次第及东面尊位，请准东晋蔡谟等议为定。遂以献祖当东乡，以懿祖於昭位南乡，以太祖於穆位北乡，以次左昭右穆，陈列行事。且蔡谟当时虽有其议，事竟不行，而我唐庙祧，岂可为准？臣嵘等伏以尝禘郊社，尊无二上，瘗毁迁藏，礼有义断。献、懿已为亲尽之主，太祖以当东乡之尊，一朝改移，实非典故。请宜复先朝故事，献、懿神主藏於西夹室，以类祭法所谓 远庙为祧，去祧为坛，去坛为墠，坛墠有祷则祭，无祷则止 。太祖既昭配天地，位当东乡之尊。庶上守贞观之首制，中奉开元之成规，下遵宝应之严式，符合经义，不失旧章。
吏部郎中柳冕等十二人议曰：
天子受命之君，诸侯始封之祖，皆为太祖。故虽天子，必有尊也，是以尊太祖也。故太祖以下，亲尽而毁。洎秦灭学，汉不及礼，不列昭穆，不建迭毁。晋既失之，宋又因之。於是有违王庙之制，於是有虚太祖之位。不列昭穆，非所以示人有序也；不建迭毁，非所以示人有杀也；违王庙之制，非所以示人有别也；虚太祖之位，非所以示人有尊也。此礼之所由废也。谨按：礼 父为士，子为天子，祭以天子，葬以士 。今献祖祧也，懿祖亦祧也，唐未受命，犹士礼也。是故高祖、太宗以天子之礼祭之，不敢以太祖之位易之。今而易之，无乃乱先王之序乎？昔周有天下，追王太王、王季以天子之礼，及其祭也，亲尽而毁之。汉有天下，尊太上皇以天子之礼，及其祭也，亲尽而毁之。唐有天下，追王献、懿二祖以天子之礼，及其祭也，亲尽而毁之。则不可代太祖之位明矣。
又按：周礼有先公之祧，先王之祧。先公之迁主，藏乎后稷之庙，其周未受命之祧乎？先王之迁主，藏之文武之庙，其周已受命之祧乎？故有二祧，所以异庙也。今献祖以下之祧，犹先公也；太祖以下之祧，犹先王也。请筑别庙以居二祖，则行周之礼，复古之道。故汉之礼，因於周也；魏之礼，因於汉也；隋之礼，因於魏也。皆立三庙，有二祧。又立私庙四於南阳，亦后汉制也。为人之子，事大宗降其私亲，故私庙所以尊本宗也，太庙所以尊正统也。虽古今异时，文质异礼，而知礼之情与问礼之本者，莫不通其变，酌而行之。故上致其崇，则太祖属尊乎上矣；下尽其杀，则祧主亲尽於下矣；中处其中，则王者主祧於中矣。
工部郎中张荐等议曰： 昔殷周以稷、契始封，为不迁之祖，其毁庙之主，皆稷、契之后，所以昭穆合祭，尊卑不差。如夏后氏以禹始封，遂为不迁之祖。故夏五庙，禹与二昭二穆而已。此则鲧之亲尽，其主已迁。左氏既称 禹不先鲧 ，足明迁庙之主，虽属尊於始封祖者，亦在合食之位矣。又据晋、宋、齐、梁、北齐、周、隋史，其太祖以上，并同禘祫，未尝限断迁毁之主。伏以南北八代，非无硕学巨儒，宗庙大事，议必精博，验於史册，其礼佥同。又详魏晋宋齐梁北齐周隋故事，及贞观、显庆、开元礼所述，禘祫并虚东乡。既行之已久，实群情所安。且太祖处清庙第一之室，其神主虽百代不迁，永歆烝尝，上配天地，位於郊庙，无不正矣。若至禘祫之时，暂居昭穆之列，屈己申孝，以奉祖祢，岂非伯禹烝烝敬鲧之道欤？亦是魏晋及周隋之太祖，不敢以卑厌尊之义也。议者或欲迁二祖於兴圣庙，及请别筑室，至禘祫年飨之。夫祫，合也。此乃分食，殊乖礼意。又欲藏於西夹室，永不及祀，无异汉代瘗园，尤为不可。辄敢徵据正经，考论旧史，请奉献、懿二祖与太祖并从昭穆之位，而虚东乡。
司勋员外郎裴枢议曰： 礼之必立宗子者，盖为收是族人，东乡之主，亦由是也。若祔於远庙，无乃中有一閒，等上不伦。西位常虚，则太祖永厌於昭穆；异庙别祭，则祫享何主乎合食？永閟比於姜嫄，则推祥禖而无事。礼云： 亲亲故尊祖，尊祖故敬宗，敬宗故收族，收族故宗庙严，宗庙严故重社稷。 由是言之，太祖之上复有追尊之祖，则亲亲尊祖之义，无乃乖乎？太庙之外，轻置别祭之庙，则宗庙无乃不严，社稷无乃不重乎？且汉丞相韦玄成请瘗於园，晋徵士虞喜请瘗於庙两阶之间。喜又引左氏说，古者先王日祭於祖考，月祀於曾高，时享及二祧，岁祫及坛墠，终禘及郊宗石室。是为郊宗之上，复有石室之祖，斯最近矣。但当时议所处石室，未有准的。喜请於夹室中。愚以为石室可据，所以处之之道未安。何者？夹室谓居太祖之下毁主，非是安太祖之上藏主也。未有卑处正位，尊在傍居，考理即心，恐非允协。今若建石室於园寝，迁神主以永安，采汉晋之旧章，依禘祫之一祭，修古礼之残缺，为国朝之典故，庶乎春秋变之正礼，动也中者焉。
京兆府同官县尉仲子陵议曰： 今儒者乃援 子虽齐圣，不先父食 之语，欲令已祧献祖，权居东乡，配天太祖，屈居昭穆，此不通之甚也。凡左氏 不先食 之言，且以正文公之逆祀，儒者安知非夏氏庙数未足之时，而言禹不先鲧乎！且汉之禘祫，盖不足徵。魏晋已还，太祖皆近。是太祖之上，皆有迁主。历代所疑，或引閟宫之诗而永閟，或因虞主之义而瘗园，或缘远庙为祧以筑宫，或言太祖实卑而虚位。唯东晋蔡谟凭左氏 不先食 以为说，欲令征西东乡。均之数者，此最不安。且蔡谟此议，非晋所行。前有司不本谟改筑之言，取 征西东乡 之一句为万代法，此不可甚也。臣又思之，永閟瘗园，则臣子之心有所不安；权虚正位，则太祖之尊无时而定。则别筑一事，义差可安。且兴圣之於献祖，乃曾祖也，昭穆有序，飨祀以时。伏请奉献、懿二祖迁祔於德明、兴圣庙，此其大顺也。或以祫者合也，今二祖别庙，是分食也，何合之为？臣以为德明、兴圣二庙，每禘祫之年，亦皆飨荐，是以分食，奚疑於二祖乎？
左司郎中陆淳奏曰： 臣窃寻七年百僚所议，考其意有四：一曰藏诸夹室，二曰置之别庙，三曰迁於园寝，四曰祔於兴圣。藏诸夹室，是无飨献之期，异乎周人藏於二祧之义，礼不可行也。置之别庙，始於魏明之说，礼经实无其文。晋义熙九年，虽立此议，以后亦无行者。迁於园寝，是乱宗庙之仪，既无所凭，殊乖礼意，事不足徵也。唯有祔於兴圣之庙，禘祫之岁乃一祭之，庶乎合於礼者之体，而得变之正也。
功臣配享（殷周汉魏晋梁大唐）
殷盘庚云： 兹予大享於先王，尔祖其从与享之。
周制，夏官司勋掌六乡赏地之法，以等其功。（赏地，赏田。在远郊之内，属六乡焉。等犹差也，以功大小为差。）王功曰勋，（辅成王业，若周公。）国功曰功，（保全国家，若伊尹。）民功曰庸，（法施於人，若后稷。）事功曰劳，（以劳定国，若禹。）治功曰力，（制法成理，若咎繇。）战功曰多。（克敌出奇，若韩信、陈平。司马法曰 尚多前虏 ，谓胜敌功多。）凡有功者，铭书於王之太常，祭於大烝，司勋诏之。（铭之言名，生则书於王旌，以识其人与其功，死则於烝先王祭之。诏谓告其神以辞，若盘庚告其卿大夫曰 兹予大享於先王，尔祖其从与享之 是也。）大功司勋藏其贰。（贰犹副也。功书藏於天府，又副於此者，以其主赏。）
汉制，祭功臣於庭。生时侍宴於堂，死则降在庭位，与士庶为列。
魏高堂隆议曰： 按先典，祭祀之礼，皆依生前尊卑之叙，以为位次。功臣配食於先王，象生时侍宴。宴礼，大夫以上皆升堂，以下则位於庭，其馀则与君同牢，至於俎豆荐羞，唯君备。公降於君，卿大夫降於公，士降於大夫。使功臣配食於烝祭，所以尊崇其德，明其勋，以劝嗣臣也。议者欲从汉氏祭之於庭，此为贬损，非宠异之谓也。贵者取贵骨，贱者取贱骨。（凡牲体，前贵后贱。）今使配食者因君之牢，以贵贱为俎，庶合事宜。周志曰： 勇则害上，不登於明堂。共用谓之勇。 （共用，死国用。）言有勇而无义，死不登堂而配食。此即配食之义，位在堂之明审也。下为北面三公朝立之位耳，宴则脱屦升堂，不在庭也。凡献爵，有十二、九、七、五、三之差，君礼大夫三献，太祝令进三爵於配食者可也。
晋散骑常侍任茂议： 按魏功臣配食之礼，叙六功之勋，祭陈五事之品，或祀之於一代，或传之於百代。盖社稷五祀，所谓传之於百代者。古之王臣有明德大功，若句龙之能平水土，柱之能植百穀，则祀社稷，异代不废也。昔汤既胜夏，欲迁其社，不可，乃迁稷，而周弃德可代柱，而句龙莫废也。若四叙之属，分主五方，则祀为贵神，传之异代，载之春秋。非此之类，则虽明如咎繇，勋如伊尹，功如吕尚，各於当代祀之，不祭於异代也。然则伊尹於殷，虽有王功之茂，不配食於周之清庙矣。今之功臣，论其勋绩，比咎繇、伊尹、吕尚，犹或未及。凡云配食，各配食於主也，今主迁庙，臣宜从飨。 大司马石苞等议，魏氏代功臣，宜归之陈留国，使脩常祀，允合事理。
梁武帝初，何佟之议曰： 禘於夏首，物皆未成，故为小祫。於冬，万物皆成，其礼斯大。近代禘祫，并及功臣，有乖古典。请唯祫祭，乃及功臣。 从之。
大唐贞观十六年，有司言：礼，祫享，功臣配享於庙庭，禘享则不配。依令禘祫之日，功臣并得配享。请集礼官学士等议。太常卿韦挺等议曰： 古者臣有大功享禄，其后子孙率礼，絜粢丰盛，礿祠烝尝，四时不辍，国家大祫，又得配焉。所以昭明其勋，尊崇其德，以劝嗣臣也。其禘及时享，功臣皆不应享。故周礼六功之官，皆配大烝而已。先儒皆以大烝为祫祭。梁初误禘功臣，左丞何佟之駮议，武帝允而依行。降暨周、齐，俱遵此义。窃以五年再殷，合诸天道之大小，小则人臣不与，大则兼及有功。礼禘无配功臣，诚谓礼不可易。 从之。其仪具开元礼。


礼八沿革八吉礼七
诸侯大夫士宗庙
（庶人祭寝附周后汉晋宋后魏东魏北齐大唐）
周制，诸侯五庙，於中门外之左，（考工记曰 左祖右社 。）二昭二穆，与太祖庙而五。（太祖，始封之君。）曰考庙，王考庙，皇考庙，皆月祭之。显考庙，祖考庙，享尝乃止。（王肃曰： 诸侯五庙，又两庙降於天子，不月祭也。 郑玄曰： 王、皇，皆君也。显，明也。祖，始也。名先人以君明始者，所以尊本也。享尝，四时祭。 ）大夫三庙，一昭一穆，与太祖庙而三。（卢植云： 天子之大夫也。 郑玄曰： 太祖，别子。始爵者亦然。 ）曰考庙，王考庙，皇考庙，享尝乃止。（王肃曰： 大夫无祖考庙，唯别子为宗者，有祖考庙。然有祖考庙者，无皇考庙也。 祭法云： 大夫三庙二坛。显考祖考无庙，有祷焉，为坛祭之。去坛为鬼。 郑玄曰： 大夫有祖考者，亦鬼其百代，不禘祫，无主耳。 ）適士二庙，曰考庙，王考庙，享尝乃止。（適士，上士。）官师一庙，曰考庙。（王肃曰： 官师，中、下士也。 ）
将祭，主人各服其服，筮於庙门外。（五等诸侯皆服玄冕。二王后及方伯为上公者，与鲁侯於周公庙服衮冕。大夫以朝服。士以玄冠玄端也。）日用丁己，（内事用柔日。必丁己者，取其令名，自丁宁，自变改，皆以为谨敬也。必先诹此日，明日乃筮也。）筮旬有一日，（旬，十日也。以先月下旬之己，筮来月上旬之己。）曰 来日丁亥，用荐岁事 。（丁者未必遇亥也，直举一日以言之。则己亥、辛亥亦用之，苟有亥焉可矣。）既得日吉，乃官戒，宗人命涤，宰命为酒，宿戒尸。（先宿尸者，重所用，又将筮。）明日，朝服筮尸，吉，乃遂宿尸，祝傧。（筮吉又遂宿尸，重尸也。祝为傧者，尸神象也。）明日，主人朝服，即庙门外东方位，南面。宰、宗人西面，北上。牲北首，东上。司马刲羊，司士击豕，宗人告备，乃退。（刲、击，皆杀也。此既省，告备乃杀。）雍爨在门东南，北上。（特牲馈食礼： 陈鼎於门外，北面。棜在南，实兽腊。牲在其西，北首东足。宗人视牲，告充，雍人作豕。 崔灵恩云： 二王后则自用其牲。 棜音於据反。）司宫摡笾豆爵觯於东堂下。雍人陈鼎五。（士礼：主妇视饎爨於西堂下，亨於门外东方，樽於户东，实笾豆於房中。）司马升羊右胖。（骨十一体。肠、胃、祭肺，各三。举肺一。升，上也。髀不升，近窍，贱也。此据大夫也。若诸侯则太牢，士则特牲。胖音判。）士升豕。（如升胖之仪。）雍人抡肤九，实於一鼎。（抡，择也。肤，胁革肉也。择之取美。）司士又升鱼腊。司宫樽两甒（音武）於房户閒，有玄酒。小祝设槃匜（馀之反）於西阶东。（为尸将盥。）主人朝服立於阼阶东。司宫设筵於奥，祝设几於筵上，右之。（布神座也。室中西南隅谓之奥。）主人出迎鼎，主人先入。（尊导。）有司各升，实笾、豆、樽、俎。祝盥，升西阶。主人盥，升阼阶。祝先入，南面。主人从入户内，西面。（将纳祭也。祝先，接神也。士礼则主妇、宗人、宗妇升，实笾豆等。）主妇被鬄，（他计反。）衣侈袂，荐自东房。（士礼：主妇纚笄宵衣，盥，自房中荐豆。崔灵恩云： 二王后夫人各以本国盛服，侯伯夫人则服揄狄，子男及三公大夫夫人阙狄。 ）佐食、司士序升西阶，相从设俎。主妇设稷，兴，入房。祝酌，奠，祝，主人再拜。祝出，迎尸。尸升西阶，祝从。尸升筵，祝、主人皆拜妥尸。尸不言，答拜，遂坐。（拜之使安坐也。尸自此答拜，遂坐而卒食。）尸祭，卒食，告饱。主人酌酒酳尸，尸拜受，主人拜送。尸祭，啐，卒爵。祝酌，授尸，尸酢主人，主人卒爵。祝与佐食盥手，取黍以授尸，尸执以命祝，祝受以东，嘏於主人。（其辞曰： 皇尸命工祝，承致多福无疆於汝孝孙，来汝孝孙，使汝受禄於天，宜稼於田，眉寿万年。勿替引之。 ）主人再拜稽首，受黍，尝之，纳诸内。（尝之者，重之至也。纳，入也。）主人献祝，又酌，献佐食。主妇酌，献尸，受，主妇拜送。尸祭酒，卒爵，又酢主妇。主妇酌献祝与上佐食，亦如之。及宾长献尸，尸酢宾。主人出，立於阼阶；祝立西阶，告曰： 利成。 （利，养也。成，毕也。孝子养礼毕。）祝入，尸谡，主人降。（谡，起也。谡音所六反。）祝先，尸从，遂出於庙门。（事尸之礼，讫於庙门。崔灵恩云： 二王后各得行其先王之礼，尸各服其君之服。尸、君、夫人入，皆作乐。殷人先乐降神，后酌郁鬯以献尸。方伯之祭，同服冕，行九献之法，不得同二王后食前六献，食后三，当食前四，至酳为五，更行四献为九也。王之兄弟封为侯伯，时祭则尸坐，南面，主在东面。侯伯则行七献之礼，子男则行五献，皆依其命数。凡五等之爵，自祭皆用玄冕。未赐珪瓒者，不以郁鬯，直以酒灌神也。凡诸侯灌，用黄目为上，齐则献象以下。尸如君服以入，奏肆夏。君与夫人灌，各一献。然后迎牲，丽於碑，鸾刀启其毛血以授祝。祝入，诏於室。及杀，始行朝践之事。尸南面，主在西，东面。取膟膋燎於炉炭，入，诏神於室。夫人酌盎齐以献尸，为三献。至荐熟时，先以羹告，设馔於堂，后迎尸於奥。君拜妥尸，酌清酒以献，为四献。至酳五献，酬酢至七献，礼成。 ）
庶人祭於寝。（寝，適寝也。祭法曰： 庶人无庙，死曰鬼。 郑玄曰： 庶人，府史之属也。 ）
记曰： 君子将营宫室，宗庙为先，厩库为次，居室为后。（重先祖及国之用。）凡家造，祭器为先，牺赋为次，养器为后。（大夫称家，始造事也。牺赋，以税出牲。）无田禄者，不设祭器；有田禄者，先为祭服。 （祭器可假，祭服宜自有。） 成庙则衅之。其礼，祝、宗人、宰夫、雍人皆爵弁纯衣。（庙新成必衅，尊而神之也。宗人先请於君曰： 请命以衅某庙。 君诺之，乃行。）雍人拭羊，宗人视之，宰夫北面於碑南，东上。（居上者，宰夫也。宰夫，摄主也。拭，静也。）雍人举羊升屋，自中，中屋南面，刲羊血流於前，乃降。门、夹室皆用鸡，先门而后夹室，其衈（如志反）皆於屋下。割鸡，门当门，夹室中室。（自，由也。衈谓将欲割牲以衅，先灭耳旁毛荐之。耳，听声者也，告神，欲其听之。）有司皆向室而立，门则有司当门北面。（有司，宰夫、祝、宗人也。）既事，宗人告事毕，乃皆退。（告者，告宰夫也。）反命於君曰 衅某庙事毕 。反命於寝，君南向於门内，朝服。既反命，及退。（君朝服者，不至庙也。）路寝成，则考之而不衅。衅屋者，交神明之道也。（言路寝者，生人所居。不衅者，不神之也。考之者，设盛食以落之耳。晋献文子成室，诸大夫发焉是。）凡宗庙之器，其名者，成则衅之以豭豚。 （宗庙名器，樽彝之属。） 凡宗庙之礼，牛曰一元大武，豕曰刚鬛，豚曰腯肥，羊曰柔毛，鸡曰翰音，犬曰羹献，雉曰疏趾，兔曰明视，脯曰尹祭，槁鱼曰商祭，鲜鱼曰脡祭，水曰清涤，酒曰清酌，黍曰芗合，粱曰芗萁，稷曰明粢，稻曰嘉蔬，韭曰丰本，盐曰咸鹾，玉曰嘉玉，币曰量币 。（此皆号牲物者，异於人用也。元，头也。武，迹也。腯，肥。翰，长也。羹献，食人之馀也。尹，正也。槁音考，乾也。商，量也。脡，直也。萁，辞也。嘉，善也。稻，菰蔬之属。丰，茂也。大咸曰鹾。） 辨九拜，一曰稽首，二曰顿首，三曰空首，四曰振动，五曰吉拜，六曰凶拜，七曰奇拜，八曰褒拜，九曰肃拜 。（稽首，头至地。顿首，头叩地。空首，头至手，所谓拜手也。吉拜，拜而后稽颡，谓齐衰不杖以下者。言吉者，此殷之凶拜，周以其拜与顿首相近，故云吉拜。凶拜，稽颡而后拜，谓三年服者。杜子春云： 振读为振铎之振。动音恸。奇读为奇偶之奇。谓先屈一膝，今雅拜也。 或曰： 奇读为倚。倚拜谓持节持戟拜，身倚之以拜是也。 郑大夫云： 动读为董，书亦或为董。振董，以两手相击也。奇谓一拜也。褒读为报，报拜，再拜是也。 郑司农云： 褒拜，今时持节拜是也。肃拜，但俯下手，今时撎是也。介者不拜，故曰 为事故，敢肃使者 。 郑玄谓： 振动，战栗变动之拜。书曰 王动色变 。一拜，答臣下拜；再拜，拜神与尸也。 撎音於志反。）
后汉献帝封曹操为魏公，依诸侯礼立五庙於邺。后进爵为王，无所改易。
晋安昌公荀氏进封大国，祭六代。（荀氏祠制云： 今祭六代，未立庙，暂以厅事为祭室。须立庙，如制备。 ）
又张祖高问谢沈曰： 诸侯祭五庙，先诹日，卜吉而行事，为祭五庙诸毕耶？按仪，视杀、延尸，厥明行事，晏朝乃阕。五庙尽尔，将终日不了；若异日，未见其义。 沈答曰： 五庙同时，助祭者多，晏朝乃阕。季氏逮闇，继之以烛，虽有强力之容，肃敬之心，皆倦怠也。子路为宰，与祭，室事交乎户，堂事交乎阶，晏朝而退。孔子闻之曰： 谁谓由不知礼。
贺循祭仪云： 祭以首时及腊，（首时者，四时之初月。）岁凡五祭。将祭，前期十日散斋，不御，不乐，不吊。前三日，沐浴改服，居於斋室，不交外事，不食荤辛，静志虚心，思亲之存。及祭，施位。（范汪祀礼云： 凡夫妇者皆同席，贵贱同也。兄弟同席，谓未婚也。 ）牲，大夫少牢，士以特豕。祭前之夕，及腊鼎陈於门外，主人即位，西面。宗人袒，告充。主人视杀於门外，主妇视饎於西堂下。设洗於阼阶东南，酒醴甒於房户。牲皆体解。（肩臂臑三骨，属肱。肩次臂，臂次臑。骼二，属股。不取髀，近窍不取。骼，股之本。次体，骼次。脊，以前为正。肋，旁中为正。周人尚右胖，俎以骨为主，贵者取贵骨。羊一俎：十一体，举肺一，祭肺三。豕一俎：十一体，举肺一，祭肺三。腊，大夫全鹿一俎，鱼一俎。麷蕡白黑，四物已废，今之俱出稻麦者代之。此朝事之笾，大夫有之。腶脩，大夫宾尸，主妇荐之。糗饵粉餈四物，羞笾。酏食糁食，羞豆也。自糗以下六物，少牢主人酬尸而荐。以上皆大夫所加於士也。凡新物皆随时有而荐，不可逆载。从献上炙，主人以肝，主妇以肉，谓之燔，随酒而行礼祭。主妇视饎爨於西堂下，遂亲设黍稷及菹醢及枣栗之荐。今饭果出房，明妇职也。骼音古白反。臑音奴到反。）平明，设几筵，东面，为神位。进食，乃祝。祝乃酌，奠，拜，祝讫，拜退，西面立，少顷，酌酳。礼一献毕，拜受酢，饮毕，拜。妇亚献，荐枣栗，受酢如主人。（凡献皆有炙，主人以肝，主妇以肉。）其次，长宾三献，亦以燔从，如主人。次及兄弟献，始进俎、庶羞。众宾兄弟行酬，一遍而止。彻神俎羹饭为宾食，食物如祭。馂毕，酌酳一周止。佐彻神馈，馔于室中西北隅，以为厌祭。（孝子不知神之所在，改置於此，庶几见飨。）既设，闭牖户。（以为幽暗。）宗人告毕，宾乃退。凡明日将祭，今夕宿宾。祭日，主人、群子孙、宗人、祝、史皆诣厅事西面立，以北为上。有荐新，在四时仲月。大夫士有田者，既祭而又荐；无田者荐而不祭。礼贵胜财，不尚苟丰，贫而不逮，无疑於降，大夫降视士，士从庶人可也。（晋贺循云： 古者六卿，天子上大夫也，今之九卿、光禄大夫、诸秩中二千石者当之。古之大夫亚於六卿，今之五营校尉、郡守、诸秩二千石者当之。上士亚於大夫，今之尚书丞郎、御史及秩千石、县令在官六品者当之。古之中士亚於上士，今之东宫洗马、舍人、六百石、县令在官七品者当之。古之下士亚於中士，今之诸县长丞尉在官八品九品者当之。）又不及，饭菽饮水皆足致敬，无害於孝。
或问诸侯庙，博士孙毓议曰： 按礼，诸侯五庙，二昭二穆及太祖也。今之诸王，实古之诸侯也。诸侯不得祖天子，当以始封之君为太祖，百代不迁，或谓之祧。其非始封，亲尽则迁。其冲幼绍位未逾年而薨者，依汉旧制不列於宗庙，四时祭祀於寝而已。
又王氏问谢沈云： 祖父特进、卫将军海陵亭恭侯应立五庙不？ 沈答： 亭侯虽小，然特进位高，似诸侯也。 又问： 曾祖父侍御史，得入特进恭侯庙不？ 答： 父为士，子为诸侯，尸以士服，祭以诸侯之礼。御史虽为士，应自入恭侯庙也。
邵戢议桓宣武公立庙云： 礼，父为士，子为诸侯，祭以诸侯，则宜立亲庙四。封君之子则封君高祖亲尽庙毁，封君之孙则封君曾祖亲尽庙毁，封君之曾孙则封君之祖亲尽庙毁，封君之玄孙则封君之父亲尽庙毁，封君玄孙之子则封君亲尽庙宜毁，然以太祖不毁，五庙之数於是始备。至封君玄孙之孙则毁封君之子，封君之子玄孙之孙复毁封君之孙。如此随代迭毁，以至百代。
宋刘裕初受晋命为宋王，建宗庙於彭城，从诸侯五庙之礼。
后魏孝明帝神龟初，灵太后父司徒胡国珍薨，赠太上秦公。太傅清河王怿议： 按礼记 二昭二穆与太祖而五 ，并是后代追论备庙之文，皆非当时据立神位之事。今秦公初构国庙，追立神位，唯当仰祀二昭二穆，上极高曾，四代而已。何者？秦公身是始封之君，将为不迁之祖。若以功业崇重，越居正位，恐以卑临尊，乱昭穆也。如其权立始祖，以备五庙，恐数满便毁，非礼意也。昔司马懿立功於魏，为晋太祖，及至子晋公昭，乃立五庙，亦祀四代，止於高祖、曾祖。太祖之位，虚俟宣、文，待其后裔，数满乃止。此亦前代之成事，方今所殷鉴也。礼纬云： 夏四庙，至於孙五；殷五庙，至於孙六；周六庙，至於孙七。 明知当时太祖之神，仍依昭穆之序，要待子孙代代相推，然后太祖出居正位耳。 怿又议曰： 古者庙堂皆别，光武以来，异室同堂。是以相国构庙，惟制一室，周祭祖考。比来诸王立庙者，不依公令，或五或一，参差无准。相国之庙，已造一室，寔合朝令。宜即依此，展其享祀。 诏依怿议。
东魏静帝武定六年，营齐献武王庙，四室二间，两头各一夹室，厦头徘徊鸱尾。开四门，南面开三门，馀面及外院四面皆一门。其内院墙，四面皆架为步廊。南出夹门，各置一屋，以置礼器及祭服。内外门墙，并用赭垩。庙东门道南置斋坊；道北置二坊，西为典祀廨并厨宰处，东为庙长廨并置车辂；其北为养牺牲之所。（将营宫庙，崔昂等议： 按礼记，诸侯五庙，太祖及亲庙四。今献武王始封之君，便是太祖，既通在亲庙，不容立五室。且帝王亲庙，亦不过四。又按礼图，诸侯庙止开南门，而二王后祔祭仪注云 执事者列於庙东门之外 。既有东门，明非一门。献武礼数既崇，备物殊等。准据今庙，宜开四门。 ）
北齐，王及五等开国执事官、散从二品以上，皆祀五代。五等散官正三品以下，从五品以上，祭三代。三品以上，牲用太牢，以下少牢。执事官正六品以下，从七品以上，祭二代，用特牲。正八品以下，达於庶人，祭於寝。
大唐制，凡文武官二品以上，祠四庙。三品以上须兼爵，四庙外有始封祖，通祠五庙。五品以上，祠三庙。牲皆用少牢。六品以下，达於庶人，祭祖祢於正寝。纵祖、父官有高下，皆用子孙之牲，用少牢。如侍中王珪通贵渐久，而不营私庙，四时烝尝，犹祭於寝。贞观六年，坐为法司所劾。太宗优容之，因官为立庙，以媿其心。（仪凤三年正月，於文水县置太原郡王庙，武太后父士彟。）
天宝十年正月赦文： 天子七庙，诸侯五庙，大夫三庙，士一庙。今三品以上，乃许立庙，永言广敬，载感於怀。其京官正员四品清望官，及四品五品清官，并许立私庙。 其庙享仪制，各具开元礼。
天子皇后及诸侯神主（周汉晋大唐）
五经异义曰： 主者，神象也。孝子既葬，心无所依，所以虞而立主以事之。唯天子诸侯有主，卿大夫无主，尊卑之差也。卿大夫无主者，依神以几筵，故少牢之祭，但有尸无主。三王之代，小祥以前主用桑者，始死尚质，故不相变。既练易之，遂藏於庙，以为祭主。凡虞主用桑。（桑，犹丧也。公羊传曰： 既虞而作主，至祔，奉而祔於祖庙。 左传： 於祔始作之，至练则祔。 ）练主，夏后氏以松，殷人以柏，周人以栗。 （白虎通曰： 鲁哀公问主於宰我，宰我对曰： 夏后氏以松，所以自竦动。殷人以柏，所以自迫促。周人以栗，所以自战栗。亦不相袭。庙主以木为之，木有终始，与人相似。题之，欲令后可知。  ）春秋左氏传曰： 凡君薨，卒哭而祔。祔而作主，特祀於主。（既葬反虞则免丧，故曰卒哭。卒，止也。以新死者之神祔於祖。尸柩已远，孝子思慕，造木主立几筵焉，特用丧礼，祭祀於寝，不同之於宗庙也。言凡君者，谓诸侯以上，不通於卿大夫。）烝尝禘於庙。 （新主既特祀於寝，则宗庙四时常祀自如旧。三年礼毕，大禘乃皆同於吉也。）主之制，四方，穿中央达四方。天子长尺二寸，诸侯一尺，皆刻谥於背。（集礼志云：在尸之南。）
汉仪云： 帝之主九寸，前方后圆，围一尺。后主七寸，围九寸。木用栗。
晋武帝太康中制，太庙神主尺二寸，后主一尺与尺二寸中间。木以栗。
大唐之制，长尺二寸，上顶径一寸八分，四厢各剡一寸一分。上下四方通孔。径九分。玄漆匮，玄漆趺。其匮，底盖俱方，底自下而上，盖从上而与底齐。趺方一尺，厚三寸。皆用古尺古寸。以光漆题谥号於其背。
卿大夫士神主及题板（后汉晋后魏）
后汉许慎五经异义： 或曰： 卿大夫士有主不？ 答曰： 按公羊说，卿大夫非有土之君，不得祫享昭穆，故无主。大夫束帛依神，士结茅为菆。  （菆，则牛反。慎据春秋左氏传曰： 卫孔悝反祏於西圃。祏，石主也。言大夫以石为主。 郑駮云： 少牢馈食，大夫祭礼也，束帛依神；特牲馈食，士祭礼也，结茅为菆。 郑志： 张逸问： 许氏异义駮卫孔悝之反祏有主者何谓也？ 答： 礼，大夫无主而孔独有者，或时末代之君赐之，使祀其所出之君也。诸侯不祀天而鲁郊，诸侯不祖天子而郑祖厉王，皆时君之赐也。 ）
晋刘氏问蔡谟云： 时人祠有板，板为用当主，为是神坐之榜题？ 谟答： 今代有祠板木，乃始礼之奉庙主也。主亦有题，今板书名号，亦是题主之意。 安昌公荀氏祠制： 神板皆正长尺一寸，博四寸五分，厚五寸八分。大书某祖考某封之神座，夫人某氏之神座，以下皆然。书讫，蜡油炙，令入理，刮拭之。 （徐邈云： 左传称孔悝反祏。又公羊，大夫闻君之丧，摄主而往。注义以为摄敛神主而已，不暇待祭也。皆大夫有主之文。大夫以下不云尺寸，虽有主，无以知其形制，然推义谓亦应有。按丧之铭旌，题别亡者，设重於庭，亦有所凭，祭必有尸，想像平存。此皆自天子及士，并有其礼，但制度降杀为殊，何至於主，唯侯王而已？礼言重，主道也，埋重则立主。今大夫士有重，亦宜有主，主以纪别座位。有尸无主，何以为别？将表称号题祖考，何可无主？ 今按，经传未见大夫士无主之义，有者为长。）
后魏孝明帝孝昌中，清河王怿议曰： 原夫作主之礼，本以依神，孝子之心，非主莫展。今铭旌纪柩，设重凭神，祭必有尸，神必有庙，皆所以展事孝敬，想像平存。上自天子，下达於士，如此四事，并同其礼。何至於主，唯谓王侯？若位拟诸侯者则有主，位为大夫者则无主，便是三神有主，一位独阙，求诸情理，实所未安。宜通为主，以铭神位。
诸藏神主及题板制（追加易主附周魏东晋大唐）
周制，公羊说：主藏太庙室西壁中，以备火灾。（西方，长老之处，尊之也。春秋左氏传说曰： 主祏於宗庙，言宗庙有祏室，所以藏神主。 ）
魏代，或问高堂隆曰： 昔受训云，冯君八万言章句，说正庙之主，各藏太室西壁之中。迁庙之主，於太祖太室北壁之中。按逸礼，藏主之处，似在堂上壁中。 答曰： 章句但言藏太祖北壁中，不别堂室。愚意以堂上无藏主，当室之中也。 （蜀谯周礼祭集志： 四时祭各於其庙室中神位，奥西墙下，东乡。诸侯庙，木主在尸之南，为在尸上也。东乡，以南为上。 ）
东晋尚书符问太常贺循： 太庙制度，南向七室，北向阴室复有七。帝后应共处七室埳中，当别处阴室？ 循上曰： 谨按后配尊於帝，神主所居，同太室。 （循又按： 汉仪藏主於室中西墙壁埳中，去地六尺一寸。当祠则设座於埳下。礼，天子达乡者牖也，谓夹户之窗。古者帝各异庙，今者共堂别室，制度不同，疑室户亦异。 又按： 古礼，神主皆盛以石函。馀荐藉，文不备见。挚虞决疑云： 庙主藏於户之外西墉之中，有石函，名曰宗祏。函中笥，以盛主。  ）
又琅琊王妃敬后前薨，而王后纂统，追加谥号，改神主，访贺循云： 琅琊典祠令孙文立议： 使者奉主及册命诣中閤，中人受取入内，易著石函中。故主留於庙閤。新主出庙，国官拜送。 如文议，则非於行庙受册。 循答曰： 崇谥敬后，宜立行庙。以王后之号，有加常尊，轻重不同，则宜礼有变改。既立行庙，则常主宜出居座位。临加册谥而并易以新主，则故主宜还埋故庙两阶之间。
又穆帝永和二年，有司奏征西、章郡、颍川、京兆四府君毁主藏处。尚书郎徐禅议： 礼，去祧为坛，去坛为墠，岁祫则祭之。今四祖迁主，可藏之石室，有祷则祭坛墠。 又遣禅至会稽访处士虞喜。曰： 汉代韦玄成等以毁主瘗於园。魏朝议者云应埋两阶间。且神主本在太庙，若今别室而祭，则不如永藏。又四君无追号之礼，益明应毁而无祭。 於是会稽王昱等奏四祖同居而祧，藏主石室，禘祫乃祭。（按贺循与王导书云： 代祖武皇帝初成太庙，时正神既七，而有杨元后之神，时亦权立一室。永熙元年，告世祖谥於太庙八室。 刁协按，元皇后於太庙东阴室中安神主，不增立一室。）
安昌公荀氏祠制，神板藏以帛囊，白缣裹盛，如婚礼囊板。板与囊合於竹箱中，以帛缄之，检封曰 祭板 。
大唐永徽中，礼部尚书许敬宗奏： 皇祖弘农府君庙应迭毁。谨按旧议，汉丞相韦玄成以为毁主瘗埋。万国宗飨，有所从来，一朝埋藏，事不允惬。又按晋博士范宣欲别立庙宇，方之瘗埋，颇协情理，然事无典故，亦未足依。今谨准量，去祧之外，犹有坛墠，祈祷所及，窃谓合宜。今庙制与古不同，共阶别室，西方为首。若在西夹之中，仍处尊位，祈祷则祭，未绝祗享，方诸旧仪，情实可安。弘农府君庙远亲杀，详据旧章，礼合迭毁。臣参议迁奉神主，藏於夹室，本情笃教，在理为弘。 诏从之。
兄弟相继藏主室
晋太常华恒被符，宗庙宜时有定处。恒按前议以为： 七代制之正也，若兄弟旁及，礼之变也。则宜为神主立室，不宜以室限神主。今有七室，而神主有十，宜当别立。臣为圣朝已从汉制。今圣上继武帝，庙之昭穆，四代而已。前太常贺循等，并以为惠、怀、愍三帝别立寝庙。臣以为庙当以容主为限，亦无常数。据殷祭六庙，而有二祖三宗不毁。又汉之二祖，寝庙各异。明功德之君，自当特立。若系之七室，则殷之末代，当祭祢而已。准之前议，知以七为正，不限之七室。故虽有兄弟旁及，至禘祫不越昭穆，则章郡、颍川宜全七代之礼。按周官有先公先王之庙，今宜为京兆以上，别立三室於太庙西厢。宣皇帝得正始祖之位，惠、怀二帝不替，而昭穆不阙，於礼为安。
骠骑长史温峤议： 惠、怀、愍於圣上以春秋而言，因定先后之礼。夫臣子一例，君父敬同。故可以准於祖祢，然非继体之数也。按太常恒所上，欲还章郡、颍川以全七代。愚谓是恒又求京兆以上三代在庙之西厢，臣窃不安。
温峤为王导答薛太常书曰： 省示并博士议，今明尊尊不复得系本亲矣。先帝平康北面而臣愍帝，及终而升上，惧所以取讥於春秋。今所论太庙坎室足容神主不耳，而下愍帝於东序，此为违尊尊之旨。愍帝犹子之列，不可为父，与兄弟之不可一耳。鲁闵公，僖公兄弟也，而传云 子虽齐圣，不先父食 。如此无疑，愍帝不宜先帝上也。今唯虑庙窄，更思安处，宜令得并列正室。
又荀松与王导书曰： 三年当大禘，愍帝以居子位，复居父位。且 子虽齐圣，不先父食 。此君即父也。此为愍帝是先帝之父，怀帝是愍帝之父，惠帝是怀帝之父，二代便重四代，所以为疑处也。 答曰： 意谓君位永固，无复暂还子位之理。惠帝至先帝虽四君，今亦不以一君为一代，何嫌二代之中重四君耶？今庙尚居上，祀何得居下！若暂下则逆祀也。
孔衍议： 别庙有非正之嫌，似若降替，不可行也。
博士傅纯议云： 议者既欲据传疑文，又欲安之阴室。据传则所代为祢，阴室非祢所处，此矛盾之说。夫阴室以安殇主，北向面阴，非人君正位。更衣者，帝王入庙便殿，当归盛位。汉明以存所常居，故崩以安神。而议者谓卑於阴室，实所未喻。惠、怀、愍宜更别立庙。
元帝崩，温峤答王导书云： 近诏以先帝前议所定，唯下太常安坎室数。今坎室窄，其意不过欲定先神主，存正室，故下愍帝也。庙窄之与本体，各是一事，那何以庙窄而废本体也？
明帝崩，祠部以庙过七室，欲毁一庙；又正室窄狭，欲权下一帝。温峤议： 今兄弟同代，已有七帝。若以一帝为一代，则当不得祭於祢，乃不及庶人之祭也。夫兄弟同代，於恩既顺，於义无否。至於庙室已满，大行皇帝神主当登正室。又不宜下正室之主，迁之祧位。自宜增庙。权於庙上设幄坐，以安大行之主。若以今增庙违简约之旨，或可就见庙直增坎室乎？此当问庙室之宽窄。 其庙室宽窄，亦所未详。
移庙主
东晋孝武太元十六年，改新太庙，立行庙，移神主。祠部郎傅瑗问徐邈其仪。答曰： 礼，祫祭，祝迎四庙之主。又，国有大故，敛群庙之主於祖庙。寻文求旨，盖并同时。既出坎而不殊，谓可同时告奠。奠讫，次引大驾卤簿列於外。左右侍卫各从神舆，不复待一主入室迎一主也。其陪位者，每神舆出，辄遥拜致敬。迁引既毕，乃辞退。特迁主之晨，宜依告以设奠，而启鼓严之节。 瑗又问： 今既启严，复应奏解严不？ 邈云： 吉凶有事，可相比方者。山陵每启严而不解严。严是迁主之节，不可以不告。解严自为军徒休息，何取於告神乎！ 瑗又问： 四府君室狭，不容四座，可以户外张幔不？ 邈云： 室狭不容四座，户外张幔，可谓礼从宜。 （初，武帝咸宁三年，燕国迁庙主当之国，国子博士孙繁按： 礼，凡告事以特牲。又礼，盛主以簟笥，载以斋车，即古之金辂也。每舍奠焉。又礼，庙事考妣，同席共馔，一尸而祭，以神合为一也。今王之国，迎庙主而行，宜以发日，夙兴，告庙迎主。今无斋车，当以犊车，二主同车共祠，合於古。宗祀国迁，掌奉主祏当侍从。主车在王卤簿前，设导从。每顿止，传主车於中门外，左，设脯醢醴酒之奠，而后即安之。 ）
师行奉主车（夏周）
夏启与有扈氏战於甘之野，誓师云： 用命赏於祖，不用命戮於社。 （祖谓迁主。）
周制，记曰：  古者师行，必以迁庙主行乎？ 孔子曰： 天子巡狩，必以迁庙主行，载于斋车，言必有尊也。今也取七庙之主以行，则失之矣。 曾子问曰： 古者师行无迁主，则何主？ 孔子曰： 主命。天子诸侯将出，必以币帛皮圭，告于祖祢。遂奉以出，载于斋车以行。每舍，奠焉，而后就舍。（以脯醢礼神，乃敢即安也。所告而不以出，即埋。）反必告，设奠。卒，敛币玉，藏诸两阶閒，乃出。盖贵命也。
立尸义（夏殷周）
尸，神象也。祭所以有尸者，鬼神无形，因尸以节醉饱，孝子之心也。夏氏立尸而卒祭。（夏礼，尸有事乃坐。）殷坐尸。（无事犹坐。）周坐尸，诏侑无方。其礼亦然，其道一也。（言此亦周所因於殷也。方犹常也。告尸行节，劝尸饮食无常，若孝子之为也。孝子就养无方也。）又云 旅酬六尸 。（使之相酌也。后稷之尸，发爵不受旅。）曾子问曰： 祭必有尸乎？（言无益，无用为。）若厌祭亦可乎？ （厌时无尸。）孔子曰： 祭成丧者，必有尸。尸必以孙。孙幼，则使人抱之。无孙，则使同姓可也。 （人以有子孙为成人。子不殇父，义由此也。）夫祭之道，孙为王父尸。所使为尸者，於祭者为子行（户郎反）也。父北面而事之，所以明子事父之道。（子行犹子列也。祭祖则用孙列，皆取於同姓之嫡孙也。天子诸侯之祭，朝事延尸於户外，是以有北面事尸之礼。）君子抱孙不抱子，此言孙可以为王父尸，子不可以为父尸。（以孙与祖昭穆同。）为君尸者，大夫、士见则下之。君知所以为尸者，则自下之。（尊尸也。下，下车也。国君或时幼小，不能尽识群臣，有以告者，乃下也。）尸必式，（礼之也。）乘必以几。（尊者慎也。）君迎牲而不迎尸。（别嫌也。）尸在庙门外则疑於臣，在庙中则全於君。君在庙门外则疑於君，入庙中则全於臣，全於子，是故不出者，明君臣之义。（不迎尸者，欲全其尊也。尸，神象也。鬼神之尊，在庙中。人君之尊，出庙门则伸也。）祝迎尸於庙门之外者，象神从外来也。天子宗庙之祭，以公卿大夫孙行者为尸。一云：天子不以公为尸，诸侯不以卿为尸，为其太尊，嫌敌君。故天子以卿为尸，诸侯以大夫为尸。周公祭太山而以召公为尸者，外神，宾主相见敬之道，不嫌也。卿大夫不以臣为尸，俱以孙者，避君也。天子诸侯虽以卿大夫为尸，皆取同姓之嫡也。夫妇共尸者，妇人祔从於夫，同牢而食，故共尸也。始死无尸者，尚如生，故未立也。檀弓云： 既封，主人赠，而祝宿虞尸。 （赠，以币送死者於壙也。於主人赠，祝先归也。封，彼验反。）白虎通曰： 祭所以有尸者，鬼神听之无声，视之无形，升自阼阶，仰视榱桷，俯视几筵，其器存，其人亡，虚无寂寞，思慕哀伤，无所写洩，故座尸而食之，毁损其馔，欣然若亲之饱，尸醉若神之醉矣。诗云 神具醉止，皇尸载起。
说曰：按凫鹥诗，美成王能持盈守成，神祇祖考安乐之也。其诗五章，每章有公尸。郑玄以初章为宗庙，其二为四方百物，其三为天地，其四为社稷、山川，其五为七祀，则是周代大小神祀皆有尸也。至於周人轻重各因其象类。又按周公祭太山，以召公为尸，是三公之类也。又秋官职，祭亡国之社以士师为尸，是刑戮之义，则其馀亦可知矣。
议曰：古之人朴质，中华与夷狄同，有祭立尸焉，有以人殉葬焉，有茹毛饮血焉，有巢居穴处焉，有不封不树焉，有手抟食焉，有同姓婚娶焉，有不讳名焉。中华地中而气正，人性和而才惠，继生圣哲，渐革鄙风。今四夷诸国，地偏气獷，则多仍旧。（具边防序中。）自周以前，天地、宗庙、社稷一切祭享，凡皆立尸。秦汉以降，中华则无矣。或有是古者，犹言祭尸礼重，亦可习之，斯岂非甚滞执者乎！（按后魏文成帝拓跋濬时，高允献书云： 祭尸久废。今风俗则取其状貌类者以为尸，祭之宴好，敬之如夫妻，事之如父母，败损风化，黩乱情礼。 据文成帝时，其国犹在代北。又按周隋蛮夷传巴、梁间俗，每秋祭祀，乡里美鬓面人，送迎为尸以祭之。今郴、道州人，每祭祀，迎同姓丈夫、妇人伴神以享，亦为尸之遗法，有以知古之中华则夷狄同也。）


礼九沿革九吉礼八
时享
（荐新附虞夏殷周汉后汉魏宋齐梁陈后魏北齐后周隋大唐）
先王制礼，依四时而祭者，时移节变，孝子感而思亲，故奉荐味，以申孝敬之心，慎终追远之意。故礼记云： 霜露既降，君子履之，必有凄怆之心；雨露既濡，君子履之，必有怵惕之感。 皆以孟月，无常日，择月中柔日，卜，得吉则祭之，敬之至也。
有虞氏四时之祭名：春曰禴，夏曰禘，秋曰尝，冬曰烝。其祭尚气，郊特牲云 血、腥、爓祭，用气也。 （尚谓先荐之也。）法先迎牲，杀之取血，告於室，以降其神，然后用乐而行祭事。其祭贵首。
夏氏时祭之名，因有虞。其祭贵心。
殷禴禘尝烝，亦因虞夏之制。王制云 春禴，夏禘，秋尝，冬烝 。（郑玄云 此夏殷之法 。）其祭尚声，郊特牲云： 臭味未成，涤荡其声，乐三阕，然后出迎牲，声音之号，所以诏告於天地之间也。 （涤荡犹摇动也。）其祭贵肝。
周祭，春曰祠，夏曰禴，秋曰尝，冬曰烝。以禘为殷祭之名。其祭尚臭，郊特牲云： 周人尚臭，灌用鬯臭，郁合鬯，臭阴达於渊泉，既灌，然后迎牲，致阴气也。 （灌谓以珪瓒酌郁鬯始献神。已乃迎牲，於庭杀之。）其祭贵肺。行九献之礼。（其礼备陈於下。）
祭之日，王服衮冕而入庙，工则奏以王夏。王入，立於东序。后则副袆而入，立於西序，尸入之后，乃就於西房。（转就西房者，所以放阴阳之义。礼器云： 大明生於东，月生於西，阴阳之分，夫妇之位也。 ）尸服衮冕而入，工则奏肆夏。王反於室，而不迎尸。（祭统云： 君迎牲而不迎尸，所以别嫌也。 ）於是王以珪瓒酌鸡彝之郁鬯以献尸，尸以祼地降神，尸祭之，啐之，奠之。此为祼神之一献也。后乃以璋瓒酌鸟彝之郁鬯以献尸，尸祭之，啐之，奠之。此为二献也。王乃袒而迎牲於门，牲入门则奏昭夏。王亲牵牲，公卿大夫执币以从，入而告於庭云 博硕肥腯 。王乃丽牲於碑，亲执鸾刀，启其毛血以授於祝。祝入，告於幽全之义。遂乃杀牲，始行朝践之事。凡牲，庙用一牢。（公羊传曰： 周公白牡，鲁公骍刚，群公不毛。 ）朝践之时，尸出於室，坐於户西，南面。主在西，东面。（郊特牲云： 诏祝於室，坐尸於堂。 郑玄注云： 谓朝事时，迎尸於户外。 ）时尸、主之前，荐以笾豆脯醢而已。乃取牲膟膋燎於炉炭，入以诏神於室。於时王亲洗肝於郁鬯而燔之，以隳於主。主人亲制其肝，所谓制祭也。次乃升牲首於室中北墉下，尊首尚气之义也。时又荐腥於尸、主之前，谓之朝践。於时王乃以玉爵酌献（素何反，下同。）樽中醴齐以献。此三献也。后於是荐朝事之笾，时堂上以夹锺之调歌，堂下以无射之调作大武之乐。后於是亦以玉爵酌献樽醴齐以献尸。此四献也。时堂下之乐亦作也。於时王自阼阶而西酌献，后从西阶东酌献。（所谓 礼交动乎上，乐交应乎下 。）至荐熟之时，谓之馈食。先荐熟於堂。（视陈此设馔之礼，非谓即食。）设馔之时，王及尸皆有倚住之处，设机於傍，故云变机也。设席之后，更设尸主之席於堂，在户内西方，东面，尸在其北。布尸主席讫，乃迁所设於堂上之馔，置尸主坐前。时祝又以斝酌奠，奠於馔南，所谓天子奠斝。又取肠间脂概之萧合膻芗，（郑云： 膻当为馨，字之误。 ）燎於炉炭，所谓臭阳达於墙屋。乃迎尸主入室，即席，举奠斝将祭之。时祝则诏王拜妥尸，（郊特牲云 举斝角诏妥尸 是也。）拜讫，尸遂祭酒以菁茅，谓之缩酒。（左传云： 尔贡苞茅不入，王祭不供，无以缩酒。 ）尸遂啐之，奠之，尸乃坐。於是王以玉爵酌象樽盎齐以献尸。此五献也。时后荐馈食之笾，又以玉爵酌象樽醴齐以献尸。此六献也。（王及后每献，皆作乐如初。）尸食讫，王以玉爵酌朝践之献樽醴齐以酳尸，谓之朝献，亦樽相因。此七献也。后荐加事之豆笾。尸饮七，王可以献公。尸饮讫，授祝，祝酌清酒以授尸，尸以酢王，王及设酢席於户内。尸少祭馔黍稷，并假福王，王乃以出，量人与郁人受之。（周礼宗伯职云： 量人与郁人受举斝之卒爵。 ）后以玉爵酌馈食象樽之盎齐以献尸，曰再献，亦樽之相因。尸酢后如王之法，后饮酢酒。此八献也。尸饮八，王可以献卿。诸侯为宾者以玉爵酌盎齐，备卒食三献。合九献，凡王及后各四，诸侯为宾者一也。尸饮九，王可以献大夫、士。（取惠均於下之义。）尸饮讫，又酢诸臣，如后之法。自九献之后，遂降，冕而抚干，舞大武之乐以乐尸。（祭统云： 君执干戚就舞位，冕而总干，率其群臣，以乐皇尸。 ）九献之后，更为嗣子举奠，与诸臣进献，更行三爵，皆谓之加爵，则用璧散璧角。（明堂位云 加以璧散璧角 。）即行旅酬无算之爵。乐作亦然。旅酬既讫，则尸出。尸出之后，则嗣子馂之。（文王世子云： 登馂受爵以上嗣，尊祖之道。 郑玄注云： 上嗣，祖之正统。 ）厥明，更以一牢绎於祊。（於庙门之外而行其礼。）
其四时新物初登，皆先荐寝庙而后食。二月献羔开冰。（春分方温，献羔以祭司寒，而后开冰。左传曰： 北陆而藏冰，西陆朝觌而出之。 先荐寝庙而后食。）四月以彘尝麦，（麦之新，气尤盛，以彘食之，散其热。）七月登穀，（黍稷之属，於是月始熟，而先荐。）八月尝麻，九月尝稻，（皆初熟而荐之。）十二月尝鱼。（此时鱼得阳气，洁美。）
汉惠帝时，叔孙通曰： 古者有春尝果。方今樱桃熟，可献。 遂献宗庙。（颜师古曰： 礼记，仲夏月，羞以含桃，先荐寝庙，即此樱柧也。 ）诸果之献由此兴。
后汉光武帝建武二年正月，立高庙於雒阳，（汉旧仪曰： 故孝武庙。 古今注曰： 於雒阳校官立之。 ）四时祫祀，高帝为太祖，文帝为太宗，武帝为世宗，如旧。馀帝四时春以正月，夏以四月，秋以七月，冬以十月及腊，一岁五祀。灵帝时，京都四时所祭高庙五主，世祖庙七主，少帝三陵，追尊后三陵，凡牲用十八太牢。
古不墓祭，汉诸陵皆有园寝，承秦所为也。说者以为古宗庙前制庙，后制寝，以象人君之居前有朝，后有寝。月令有 先荐寝庙 ，诗称 寝庙奕奕 ，言相通也。庙以藏主，以四时祭。寝有衣冠几杖象生之具，以荐新物。秦始出寝，起於墓侧，汉因而弗改，故陵上称寝殿，起居衣服象生人之具，古寝之意也。建武以来，关西诸陵以转久远，但四时特牲祠；帝每幸长安谒诸陵，乃太牢祠。自雒阳诸陵至灵帝，皆以晦望、二十四气、伏腊及四时祠。庙日上饭，大官送用物，园令、食监典省，其亲陵所宫人，随鼓漏理被枕，具盥水，陈严具。
魏初，高堂隆云： 按旧典，天子诸侯月有祭事，其孟，则四时之祭也，三牲、黍稷，时物咸备。其仲月、季月，皆荐新之祭也。大夫以上将之以羔，或加以犬而已，不备三牲也。士以豚。庶人则唯其时宜，鱼雁可也。皆有黍稷。礼器曰： 羔豚而祭，百官皆足；太牢而祭，不必有馀。 羔豚则荐新之礼也，太牢则时祭之礼也。诗云： 四之日，其蚤献羔祭韭 。周之四月则夏之二月也。月令：仲春，天子乃献羔开冰。季春之月，天子始乘舟荐鲔。仲夏之月，天子乃尝鱼。咸荐之寝庙。此则仲春季月荐新之礼也。 （蜀谯周礼祭集志曰： 天子之庙，始祖及高、曾、祖、考，皆月朔加荐，以象平生朔食也，谓之月祭。二祧之庙，无月祭也。凡五穀新熟，珍物新成，天子以荐宗庙。礼，未荐不敢食新，孝敬之道也。其月朔荐及腊荐、荐新，皆奠，无尸。故群庙皆一朝之间尽毕。 ）
宋四时祭祀，将祭必先夕牲。皇帝散斋七日，致斋三日。百官掌事者亦如之。致斋之日，御太极殿幄坐，著绛纱袍，黑介帻，通天金博山冠。祠之日，车驾出，百官应斋从驾留守填街先置者，各依宣摄从事。上水一刻，皇帝著平冕龙衮服，升金根车，到庙北门。理礼、谒者各引太乐令、太常、光禄勋、三公等皆入在位。皇帝降车，入庙，脱舄，盥及洗爵，讫，升殿。初献，奠爵，乐奏。太祝令跪读祝文，讫，进奠神座前，皇帝还本位。博士引太尉亚献，讫，谒者又引光禄勋终献。皇帝不亲祠，则三公行事，而太尉初献，太常亚献，光禄勋终献。
齐永明九年正月，诏太庙四时祭，荐宣皇帝面起饼、鸭〈月隺〉；孝皇后筍、鸭卵、脯酱、炙白肉；高皇帝荐肉脍、菹羹；昭皇后茗、粣、炙鱼：皆所嗜也。（此皆当时所尚，无典礼之制。）先是，世祖梦太祖曰： 宋祖诸帝尝太庙从我求食，可别为吾祠。 帝乃敕章郡王妃庾氏四时还青溪宫旧宅，处内合堂，奉祠二帝二后，牲牢服章，用家人礼。
梁武帝宗庙四时及腊，一岁五享。天监十六年，诏曰： 夫神无常飨，飨於克诚，所以西邻禴祭，实受其福。宗庙祭祀，犹有牲牢，无益至诚，有累冥道。自今四时烝尝外，可量代。 八座议： 以大脯代一元大武。 八座又奏： 既停宰杀，无复省牲之事，请立省馔仪。其众官陪列，并同省牲。 帝从之。又诏： 今虽无复用腥，犹有脯脩之类，即之幽明，义为未尽。可更详定，悉荐时蔬。 左丞司马筠等参议： 大饼代脯，馀悉用蔬菜。 帝从之。又舍人朱异议： 二庙祀，相承止有一钘羹。盖祭祀之礼，应有两羹，相承止於一钘，即礼为乖。请加熬油莼羹一钘。 帝从之。於是起至敬殿、景阳台，立七庙座。月中再设净馔。自是讫於台城破，诸庙遂不血食。
陈制，一岁五祠，谓春夏秋冬腊也。每祭共以一太牢，始祖以三牲首，馀唯骨体而已。
后魏孝文皇帝太和六年十一月，将亲祀七庙，有司依礼具仪。於是群官议曰： 昔有虞亲虔，祖考来格；殷宗躬谒，介福攸降。大魏七庙之祭，依先朝旧事，多不亲谒。今陛下孝诚发中，思亲执祀，稽合古义，礼之常典。臣等谨按旧章，并采汉魏故事，撰祭服冠屦牲牢之具，罍洗簠簋俎豆之器，百官助祭位次，乐官节奏之引，升降进退之法，别集为亲拜之仪。 制可。於是帝乃亲祭。其后四时常祀，皆亲之。十六年，诏曰： 夫四时享祀，人子常道。然祭荐之礼，贵贱不同。故有邑之君，祭以首时，无田之士，荐以仲月。况七庙之重，而用中节者哉！自顷烝尝之礼，颇违旧义。今将仰遵远式，以此孟月，特禴於太庙。但朝典初改，众务殷协，无遑斋洁，遂及於今。又接神飨祖，必须择日。今礼律未宣，有司或不知此。可敕太常令克日以闻。
北齐制，春祠、夏禴、秋尝、冬烝，皆以孟月，凡四祭。每祭，室一太牢。武成帝始以皇后亚献。河清中定令，四时祭庙及元日庙庭，并设庭燎二所。
后周之制，其四时祭，各於其庙，亦以皇后亚献。其仪与北齐同。所异者，皇后亚献讫，又荐加豆之笾，其实菱、芡，芹菹、兔醢，冢宰终献讫，皇后亲彻豆，降还版位，然后太祝彻焉。
隋四时之祭，各以太牢。四时荐新於太庙，有司行事，而不出神主。祔祭之礼，并准时享。
大唐四时各以孟月享太庙，室各用一太牢。若品物时新堪进御者，有司先送太常，令尚食相知，简择务令洁净，仍以滋味与新物相宜者配之。太常卿及少卿一人奉荐太庙。（卿及少卿有故，即差五品以上摄。）有司行事，不出神主。仲春荐冰，亦如之。
祫禘上（虞夏殷周后汉魏晋东晋）
古者天子诸侯三年丧毕，皆合先祖之神而享之。以生有庆集之懽，死亦应备合食之礼。缘生以事死，因天道之成而设禘祫之享，皆合先祖之神而享之。
虞夏先王崩，新王元年二年丧毕而祫。三年春特禴，夏特禘，秋特尝，冬特烝。四年春特禴，夏祫禘，秋祫尝，冬祫烝。每间岁皆然，以终其代。（高堂隆云： 丧以奇年毕则祫亦常在奇年，偶年毕则祫亦常在偶年。 ）
殷先王崩，新王二年丧毕而祫。三年春特禘，夏特禴，秋特尝，冬特烝。四年春特禘，夏祫禴，秋祫尝，冬祫烝。（间岁奇偶如虞夏。按殷改虞夏春禴曰禘，又改禘为禴。按郊特牲 春禘秋尝 ，则殷祭。）
周制，天子诸侯三年丧毕，禫祭之后，乃祫於太祖，来年春禘於群庙。（祫，毁庙未毁庙皆合升於太祖。禘则不及亲庙，但文武以下毁主依昭穆於文武庙中祭之，王季以上於后稷庙祭之。知先祫后禘者，约春秋鲁僖公、宣公、定公皆八年而禘，以再殷祭推之。）尔后五年再殷祭，一禘一祫，（所以丧必有此禘祫者，为后再殷之祭本也。丧毕之祫，祫之本；明年之禘，禘之本也。从此后各自数，每至三年，则各为之，故得五年再殷祭。因以法五岁再闰，天道大成也。）禘以夏，祫以秋。（《诗閟宫传》云 诸侯夏禘则不礿，秋祫则不尝，唯天子兼之 是也。崔灵恩云： 禘以夏者，以审谛昭穆，序列尊卑，夏时阳在上，阴在下，尊卑有序，故大次第而祭之，故禘者谛也，第也。祫以秋者，以合聚群主，其礼最大，必秋时万物成熟，大合而祭之，故祫者合也。 ）
将祫祭，前期十日之前夕，肆师告具，太宰、太宗、太史帅执事而卜日，既卜，司隶隶仆修除粪洒其庙。将祭前夕，於太庙南门之外展牲，庖人告牷。太宰悤涤濯祭器。掌次於庙门外之东，设主人及公卿以下次幕，其尸次兼设幄。（掌次云： 凡祭祀，张其旅幕，张尸次。 郑玄云： 旅，众也。公卿以下即位所祭祀之门外，以待事，为之张大幕。尸则有幄。 郑司农云： 尸次，尸所居，更衣帐。 ）次百司所供之物，皆至庙门外。司徒奉牛牲，司马奉羊牲，司空奉豕牲，每庙各一牢。（按《公羊传》： 周公白牡，鲁公骍刚，群公不毛。 是各牲也。）司烜氏以夫燧取明火於日，以照馔；以鉴取明水於月，以加五齐。（欲得阴阳之洁气也。加谓於上陈之。）笾人陈四笾之实。朝事之笾有麷，（熬麦也。音丰。）蕡，（熬枲实。）白，（熬稻。）黑，（熬黍。）形盐，（盐之似虎形者。）膴，（〈月枼〉生鱼为大脔。火吴反。）鲍鱼鱐。（鲍者於〈米畐〉室中糗乾之鱼。鱐者析乾之鱼。鱐音所求反。）馈食之笾：其实有枣，栗，桃，乾｛艹橑｝，（乾梅也。音老。）榛实。（似栗而小。）加笾之实：菱，芡，栗，脯。（四物各二笾，凡八笾也。）羞笾之实：糗饵，粉餈。（谓粉稻米、黍米，合烝之为饵，饼之则为餈。恐饵餈粘，著笾，故以糗粉藉之。糗，熬大豆也。）醢人掌四豆之实。朝事之豆，其实：韭菹、醓醢，（醓音毯，肉汁也。）昌本、麋臡，（昌本，昌蒲根也。切之四寸为菹。醢之有骨者为臡，音泥。）菁菹、鹿臡，茆菹、穈臡。（菁，蔓菁。茆，凫葵。）馈食之豆，其实：葵菹、蠃（音骡）醢，脾啗、（蒲佳切）醢，（脾啗，牛百叶。庳，蛤也。）蜃、蚳醢，（蜃，大蛤也。）豚拍、鱼醢。（豚膊肩。）加豆之实：芹菹、兔醢，深蒲、醓醢，（深蒲，蒲始生水中子。）箈菹、雁醢，（箈，箭萌。音台。）筍菹、鱼醢。（筍，竹萌也。）羞豆之实：酏食，糁食。（酏，｛衍食｝也。小切狼臅膏，以与稻米为｛衍食｝。糁，取牛羊豕之肉，三如一，小切之，与稻米二肉一，合以为饵，煎之。酏音嗣。臅音昌欲反。）醯人共（音供，下同）五齑、七菹、醯酱等。盐人共苦盐、（颗盐。）散盐。（今海盐也。）小史叙昭穆之俎簋。酒正共五齐三酒，以实八樽。司樽彝共斝彝、黄彝。（司樽彝云： 秋尝冬烝祼，用斝彝黄彝。 郑玄注： 斝彝，画禾稼。黄彝，黄目樽也。 谓以黄金为目，设於樽上，以祫在秋，故用。）幂人共画布巾以幂之。烹人共鼎镬及大羹钘羹。（镬，所以煮肉及鱼腊之器。既熟，乃升於鼎。）舍人共簠簋。甸师氏共齍盛及萧茅。（萧茅则纳於乡师，乡师得而束之，长五寸切之，以藉祭。）凡后所陈荐玉齍、玉敦（音对）等物，皆九嫔共之。献尸之瑶爵等，内宰共之。天府陈国之玉镇大宝器，陈於东西序。（即尚书顾命者是也。）九服内诸侯及夷狄等来助祭，所贡方物珍异等，皆陈庙庭，其几筵，司几筵云： 吉事变几。 （祼於室，馈食於堂，绎於祊，每事易几，神事文，示新也。）席皆以莞筵纷纯，加缫席画纯，加次席黼纯，左右玉几。（纷，如绶有文而狭者。缫席则削蒲蒻，展之，编以五采，若今合欢矣。画谓云气。次席，桃枝席，有次列成文。）司服共，享先王则衮冕，享先公则鷩冕，尸服亦然。凡百司所共之物，皆太史校数之，及教所当置处。（太史职云 祭之日，执书以次位常 是。）王所乘辂，鸡人呼晨，司乐宿悬等，一如圜丘。
其日夙兴，陈酒齐等室中，近北陈郁鬯，郁鬯之南陈明水，明水之南室户之内陈泛齐、醴齐、盎齐，室户之外堂上陈醍齐而已。次堂下陈沈齐，沈齐之南陈玄酒，玄酒之南陈事酒、昔酒、清酒。於是大宗伯出高祖以下木主，守祧出先王先公祧主，皆入太祖后稷庙中。於室中之奥西壁下，东面布太祖后稷位，尸在东，北面。太祖之子於席前之北，南面，为昭。次昭之子在南方北面相对，为穆。以次而东，孙与王父并列，直至祢。其尸各居木主之左，凡七尸。（七尸者，逸礼文。按礼器云 周旅酬六尸 。郑玄云 后稷尸发爵不受旅 是也。）
用九献。王服衮冕而入，奏王夏；后服副袆从王而入，则奏齐夏；次尸入，奏肆夏。（祭统云： 君迎牲而不迎尸，别嫌也。 ）王乃珪瓒酌斝彝郁鬯以授尸，尸受之，灌地祭之以降神，乃啐之，奠之，此为求神之始也。此为一献。（乐章歌九功之德，诗用清庙。）次后以璋瓒酌黄彝之郁鬯以亚献，尸亦祭之，啐之，奠之。此为二献。次奏黄锺为宫，大吕为角，太蔟为徵，应锺为羽，路鼓路鼗，阴竹之管，龙门之琴瑟，九德之歌，九韶之舞，於宗庙之中奏之。若乐九变，则人鬼可得而礼矣。（人鬼则主后稷。先奏是乐以致其神，然后合乐而祭焉。路鼓，四面鼓也。九德之歌，春秋所谓六府三事也。九功之德皆可歌乐。阴竹，生山北者。龙门，山名。九韶当为大韶。）前祼及乐，皆为求神，谓之二始。以周人尚臭，故以鬯臭。次王出迎牲，入，奏昭夏。（郊特牲云： 既灌然后迎牲。 ）王亲牵牲，大夫赞，执币而从。（礼器注云： 纳牲於庭时也，当用币以告神而杀牲。 ）乃以牲告庭云： 博硕肥腯。 （礼器云 纳牲诏於庭 是也。）王乃亲执鸾刀，启其血毛，（谓耳傍毛也。）以授於祝，祝入，告神於室，幽全之义也。（礼器云 血毛诏於室 是也。幽谓血，全谓色纯也。）乃延太祖尸主，坐於室户外之西，南面，主在其右，亦南面。昭在东，穆在西，相向而坐，主各在其右。王乃亲射牲而杀之，以行朝事之礼。乃延尸於户西，南面。取牲膟膋燎於炉炭，洗肝於郁鬯而燔之，入，以诏神於室，又出，以隳於主。（隳谓分减肝膋以祭主。隳音许规反。）次乃升牲首於室中，置於北墉下。（尊首尚气。）乃荐腥肉於尸主前，谓之朝践之礼。王乃以玉爵酌泛齐以献尸，谓之朝践之献。凡三献也。后於是荐朝事之笾豆，时堂上以大吕之调歌清庙之诗，堂下以黄锺之调作大武之乐。奏大武之时，则歌维清及大武之诗。（诗序云： 维清，奏象舞也。武，奏大武也。 ）献后稷尸时，乐同降神，乐章则歌思文。（诗序云： 思文，后稷配天也。 ）献先王先公，则大司乐云 奏无射，歌夹锺，舞大武，以享先祖 。（先王先公。）乐章则歌天作。（诗序云： 天作，祀先王先公。 ）献文王尸，歌清庙，（诗序云： 清庙，祀文王。 ）献武王尸，歌执竞，（诗序云： 执竞，祀武王。 ）乐同先王先公。（凡歌，皆大司乐帅瞽人登歌之。将时，小师先击拊。堂下管奏时，先鼓朄。音胤。）后荐之后，遂以瑶爵酌著樽之醴齐以亚献。凡四献也。於是堂下乐亦作，时王从东阶而西酌以献尸，后则从西而东酌献尸。（按礼器云： 君西酌牺象，夫人东酌罍樽，礼交动乎上，乐交应乎下。 ）至将荐熟时，先以所荐之馔设於堂以告尸主。（礼器云： 设祭於堂。 郑玄云： 设馔於堂，人君礼。 ）时祝以斝爵酌奠於馔之右。（郑玄注郊特牲云： 天子奠斝。 ）此时又取膟膋及黍稷概於芗蒿，令臭阳达於墙室，既乃迎尸入室，各即席。祝取向时所奠斝爵将祭之，祝乃诏王拜尸以安之，尸遂坐，祭酒，啐之，奠之。於是王又以玉爵酌壶樽盎齐以献尸，谓之再献。凡五献也。时后荐馈食之笾豆，荐讫，乃以瑶爵酌壶樽醍齐以亚献。凡六献也。（每献作乐如初。）尸乃食，食讫，王以玉爵酌朝践著樽之泛齐以酳尸。谓之朝献。凡七献也。（司樽彝云： 朝献用两著樽。 郑玄云： 变朝践为朝献，樽相因。 ）后乃荐加事豆笾，尸饮讫，授祝，祝酌清酒以授尸，尸以酢王，乃设酢席於户内。（司几筵云： 祀先王，酢席亦如之。 郑玄注云： 尸卒食，王酳之，卒爵，祝受之，又酌授尸，尸以酢王，於是席王於户内。后及诸臣已下致爵乃设席。 ）於是后以瑶爵酌壶樽醍齐以献尸，谓之再献。凡八献也。（郑玄注司樽彝云： 王酳尸之后，后酌亚献。 ）尸乃酢后，后饮酢酒。次诸臣为宾酌壶樽沈齐，以备卒食三献。凡九献。（司樽彝注： 王及后各四，诸臣一，祭之正也。 ）大祝乃设馔於庙门外之西室以索祭，名为祊。（郊特牲云 索祭祝於祊 是也。缘此处生平待宾客之处，故广求。）既九献，王乃冕而摠干戚，率群臣，王在东，舞大武乐皇尸。（所谓八佾。）又皮弁而舞大夏，兼作六代之乐，遂行加爵，为旅酬之始。（礼器云 周旅酬六尸 是也。）加爵者，谓太子（所谓上嗣举奠。）及三公之长一人、九卿之长一人，用璧角酌沈齐，各行一加爵。（按少牢、特牲之祭，加爵但止於三也，通前凡十二献，亦得仿天数也。明堂位云 加以璧散璧角 也。）然后煇、胞、（上许眷反，下音炮。）翟、阍等皆有所赐予。於来日又祭，名为绎，亦谓之祊。（尔雅云： 绎，又祭也。 春秋云： 壬午犹绎。 杜注云 先日辛巳有事於太庙 是也。又郑玄注礼器云： 祊，祭明日之绎祭也。谓之祊者，以於庙门之傍，因名焉。 ）其礼，先设馔於庙门外之西室，而事尸於堂。其祭室之礼简，而事尸礼大，以孝子求神非一处也，不知神之所在，於彼乎，於此乎。
其禘祭，前期十日，肆师、太宰以下卜日之仪，如祫祭。其典祀粪洒，充人展牲，太宰悤濯，前夕告期，掌次设次，三公奉牲牢，司烜共明水，及笾人等共醯醢，幂人共巾幂，烹人陈鼎镬，告人共簠簋，甸师氏共齍盛、萧茅，九嫔、内宰共后玉齍、玉敦，典瑞共祼珪璋，天府陈国实，司几筵陈几席，司服共祭服，典辂出玉辂，司乐宿悬，王及牲尸等用乐，王后副袆九献之节，庙堂之乐所用乐章，祼献之仪，璧角之加爵，朱干玉戚之亲舞，血腥爓熟之先后，告堂告室之差次，膟膋制祭，祊室绎堂，一如祫祭。所异者，但祭毁庙以上，不及亲庙。（诗周颂云 雍，禘太祖也。 郑笺云： 禘，大祭也。大於四时而小於祫也。 又逸礼记禘於太庙礼云： 毁庙之主皆升合食，而立二尸。 又韩诗内传云： 禘，取毁庙之主，皆升合食於太庙。 是也。）其神主位，按郑玄禘祫志云： 太王王季以上迁主，祭於后稷之庙，其坐位与祫祭同。文武以下迁主，若穆之迁主，祭於文王之庙，文王居室之奥，东面。文王孙成王居文王之东而北面。以下穆主直至亲尽之祖，以次继而东，皆北面，无昭主。若昭之迁主，祭於武王之庙，武王亦居室之奥，东面。其昭，孙康王亦居武王之东而南面。亦以次继而东，直至亲尽之祖，无穆主也。 其尸：后稷庙中后稷尸一，昭穆尸各一；文王庙中，文王尸一，穆尸共一；武王庙中，武王尸一，昭尸共一。（逸礼称二尸者，据文武之庙及太祖昭穆而言也。其实太祖文武庙三尸也。故云 献昭尸如穆尸之礼 。）其五齐，自醴齐而下四齐而已，无泛齐。酒亦三酒。所陈设之处，所加之明水玄酒等，一如禘祭於文王之庙，无降神之乐。（故大司乐云黄锺为宫以下等乐云 若九变，人鬼可得而礼矣 。郑玄云： 人鬼谓后稷也。先奏是乐以致其神，礼之以玉而祼焉，然后合乐而祭焉。 则不据文武也。）其祼樽用鸡彝、鸟彝，（司樽彝云 春祠夏礿祼，用鸡彝鸟彝 ，以禘在夏故也。）朝践用两牺樽，再献用两象樽。其迎尸出在堂之时，其后稷文武之尸，皆南向，馀尸主如室中之左右也。（谓后稷以下昭穆，昭西面，穆东面，文王以下穆主在西，东面；武王以下昭主在东，西面也。）合乐时，作四代之乐。其祭礼，后稷、文王、武王庙中，每庙各一日。（凡祭之礼，质明行祼，谓之晨祼。次朝践，次乃馈熟以下，是则每庙各行此礼。以其礼烦，难可一日而毕，又乖朝践之义。）绎祭则同一日。（以其礼略，故可同日而毕。）
议曰：圣人制礼，合诸天道，使不数不怠，故有四时之祭焉。而又设殷祭者，因天道之成，以申孝敬之心，用尽事终之礼。禘祫二礼，俱是大祭，先贤所释，义各有殊。马融、王肃皆云禘大祫小；郑玄注二礼，以祫大禘小；贾逵、刘歆则云一祭二名，礼无差降。数家之说，非无典据，至於弘通经训，郑义为长。尝试论之。以礼经及春秋所书，皆祫大於禘。按春秋公羊传云： 大事於太庙，大事者祫也，祫者，毁庙之主陈於太祖，未毁庙之主皆升合食於太祖。 至於禘，则云 禘於庄公 、 禘於僖公 。既不於太祖，则小於祫也。又按逸礼记祫於太庙之礼云 毁庙之主升合食而立二尸 ，又按韩诗内传云 禘，取毁庙之主，皆升合食於太祖 ，则禘小於祫也。祫则群庙之主悉升於太祖庙，禘者各於其庙而行祭礼，二祭俱及毁主。禘之时，文王以上毁主，自在后稷庙而祭；文王以下毁主，自在二祧之庙而祭。禘之以祫，用得为殷，禘则小於祫而大於四时也。曾子问主，夫子云： 自非祫祭，七庙五庙无虚主。 而不言禘，小於祫明矣。其祫则备五齐三酒，禘惟四齐三酒；祫则备用六代之乐，禘则四代而下，又无降神之乐，以示其阙也。
后汉光武建安二十六年，诏问张纯，禘祫之礼，不行几年。纯奏： 旧制，三年一祫，毁庙之主合食高庙，存庙主未尝合。元始中，始行禘礼。父为昭，南乡；子为穆，北乡。父子不并坐，而孙从王父。（决疑要注曰： 始祖东面。父南面，故曰昭。昭，明也。子北面，故曰穆。穆，顺也。 ）禘之为言谛也，是审谛之义。以夏四月阳气在上，阴气在下，故正尊卑之义。祫以冬十月，五穀成熟，物备礼成，故合聚饮食。祖宗庙未定，且合祭高庙为常。 后以三年冬祫五年夏禘之时，但就陈祭毁庙主而已，谓之殷。太祖东面，惠文武元四帝为昭，景宣二帝为穆。惠景昭三帝非殷祭时不祭也。
魏明帝太和六年，尚书难王肃以 曾子问唯祫於太祖，群主皆从，而不言禘，知禘不合食。 肃答曰，以为： 禘祫殷祭，群主皆合，举祫则禘可知也。 袁准正论曰： 先儒或为同，或为异，然 祫及坛墠，禘及郊宗石室 ，此所及近远之杀也。大传曰： 礼不王不禘 。诸侯不禘，降於天子也。若禘祫同贯，此诸侯亦不得祫，非徒不禘也。
武宣皇后太和四年六月崩，至六年三月，有司以今年四月禘告。王肃议曰： 今宜以崩年数。按春秋鲁闵公二年夏，禘於庄公。是时縗绖之中，至二十五月大祥便禘，不复禫，故讥其速也。去四年六月，武宣皇后崩，二十六日晚葬，除服即吉，四时之祭，皆亲行事。今当计始除服日数，当如礼须到禫月乃禘。 赵怡等以为：皇帝崩二十七月之后，乃得禘祫。
王肃又奏： 如郑玄言各於其庙，则无以异四时常祀，不得谓之殷祭。以粢盛百物丰衍备具为殷之者，夫孝子尽心於事亲，致敬於四时，比时具物，不可以不备，无缘俭齐其亲，累年而后一丰其馔也。夫谓殷者，因以祖宗并陈，昭穆皆列故也。设以为毁庙之主皆祭谓殷者，夫毁庙祭於太祖，而六庙独在其前，所不合宜，非事之理。近尚书难臣以 曾子问唯祫於太祖，群主皆从，而不言禘，知禘不合食 。臣答以为 禘祫殷祭，群主皆合，举祫则禘可知也 。论语孔子曰： 禘自既灌而往者，吾不欲观之矣。 所以特禘者，以禘大祭，故欲观其盛礼也。禘祫大祭，独举禘，则祫亦可知也。於礼记则以祫为大，於论语则以禘为盛，进退未知其可也。汉光武时下祭礼，以禘者毁庙之主皆合於太祖，祫者唯未毁之主合而已矣。郑玄以为禘者各於其庙。原其所以，夏商夏祭曰禘，然其殷祭亦名大禘。商颂长发，是大禘之歌也。至周改夏祭曰礿，以禘唯为殷祭之名。周公以圣德用殷之礼，故鲁人亦遂以禘为夏祭之名。是以左传所谓 禘於武宫 ，又曰 烝尝禘於庙 ，是四时祀，非祭之禘也。郑斯失矣。至於经所谓禘者，则殷祭之谓。郑据春秋，与大义乖。 （按太和八年用王肃议。）
袁准曰：  祫及坛墠，禘及郊宗石室 ，此所及远近之杀也。大传曰 礼不王不禘 ，诸侯不禘，降杀於天子也。若禘祫同贯，此诸侯亦不得祫也，然则禘大而祫小。谓祫为殷祭者，大於四时，皆大祭也。国语曰： 禘郊不过茧栗，烝不过把握。 明禘最大，与郊同也。公羊传曰： 大事者何？祫也。毁庙之主陈於太祖，未毁庙之主皆升合食乎太祖。 何谓也？曰：夫禘及坛墠，则毁庙也，俱祭毁庙，但所及异耳。所及则异，毁与未毁则同。此论者所惑。郑谓不同是也，谓禘不及毁庙则非也。刘歆、贾逵同毁与未毁是也，不别禘祫远近则非也。
晋武帝泰始中，尚书杜元凯议称： 易曰 上古之代，丧期无数 。自殷高宗谅闇三年，不称服丧三年，而称谅闇三年，此释服心丧之谓。大戴篇曰： 昔武王崩，成王十三而嗣立，周公居冢宰摄政。明年六月既葬，周公冠成王而朝於祖，以见诸侯，命祝雍作颂。 是三年之内时明矣，故今礿祠烝尝於是行焉。昔仲尼之制春秋也，因鲁史以明王法，丧中之祥祫，讥贬之文著焉。 （徐禅按：杜议行武皇盛明之朝，其左传解云亦三年之丧礼毕而禘。）
东晋升平五年五月，穆帝崩，十月殷。兴宁三年二月，哀皇帝崩，废帝太和元年五月，皇后庾氏崩，（废帝海西公后也。）十月殷。（此哀皇帝再周之内，庾氏既葬之后殷也。）太元二十一年十月应殷，其年九月孝武崩，至隆安三年，国家大吉，乃循殷事。元兴三年夏，应殷，太常博士徐乾等议，应用孟秋，进用孟冬时。（孔安国云：自太和四年已后，殷祭皆用冬夏。复详徐乾议用孟秋，非失也。）安帝义熙三年，当殷，御史中丞范泰议，以章后丧未一周，不应殷祠。时从太常刘瑾议 小君之丧，不以废大礼 。（泰议曰： 今虽既祔之后得以烝尝，而无殷祭之礼，有丧则废吉祭，祭新主於寝。今不设别寝，既祔遂祭於庙。故四时烝尝，以寄追远之思；三年一禘，以习昭穆之序。义本各异。三年丧毕，则合食太祖，过时而殷，无取於限三十月也。隆安之初，以丧而废矣。 瑾议曰： 臣寻升平已后殷祭，皆在周内。永和十年至今五十馀载，三十月辄殷，是依礼五年再殷，而泰言非当。若臣启不允，则责失奏弹。 ）往安帝元兴三年四月，不得殷祀，进用十月。若计常限，今当用冬；若更起端，则应四月。时尚书奏从领司徒王谧议，反初四月为殷祠之始。（谧议曰： 有非常之庆，必有非常之礼。殷祭旧准不差，至於义熙之庆，经古莫二，虽曰反正，理同受命。愚谓履运唯新，於是乎始，宜用四月。 太常刘瑾议： 殷无定日，考时致敬，且礼意尚简。去年祠虽於日有差，而情典允备。宜仍以为正。 徐乾议： 三年一祫，五年一禘。经传记籍，不见补殷之文。 著作郎徐广议： 若用三十月，今则应用四月。於时有殷而迁在冬，从太元元年十月殷祠。若依常三十月，今则应用二年四月，是追计辛未岁十月，未合六十月而再殷。 刘涧之等议： 太元元年四月应殷，而礼官情失，逮用十月，本非正朝以失为始。 尚书奏从谧议。）博士陈舒表： 三岁一闰，五年祭，八年又殷，两头如四，实不盈三。又十一年殷，十四年殷，凡间含二，则十年四殷，与礼五年再殷其义合矣。 博士徐禅议： 春秋左氏传曰： 岁祫及坛墠，终禘及郊宗石室。 许慎称旧说曰： 终者，谓孝子三年丧终则禘於太庙，以致新死者也。  徐邈议： 礼五年再殷，凡六十月，分中，每三十月殷也。 太学博士曹述初难云： 三年之丧，其实二十五月，则五年何必六十月。礼，天子特礿，三时皆祫。禘祫虽有定年，而文无定月。 （按明堂位 夏六月，以禘礼祀周公 ，则今之四月。 七月日至，孟献子禘其祖 ，则今之五月。春秋文公二年 大事於太庙 ，则今之六月。）邈答曰： 五年再殷，象再闰，无取三年丧也。祫三时皆可者，盖丧终则吉而祫，服终无常，故祫随所遇，唯春不祫，故曰特礿，非殷祀常也。礼，大事有时日，故烝尝以时，况祫之重，无定月乎！ 今据徐邈议，每三十月当殷祀。（贺循祫祭图：太祖东向，昭北行，南向；穆南行，北向。）


兵九
孙子曰： 凡先处战地而待敌者佚，（有馀力也。言己先处形势之地，以待人之来，则军有备，士马闲逸。）后处战地而趣战者劳。（若敌已处便势之地，己方赴利，士马劳倦。）故善战者致人，而不致於人。（言两军相远，强弱俱敌，彼可使历险而来，我不可历险而往，必能引致敌人，己不往从也。）能使敌自致者，利之也；（诱之以利。）以近待远，以逸待劳，以饱待饥，此理力者也。 （以我之近，待彼之远；以我之闲逸，待彼之疲劳；以我之充饱，待彼之饥虚：此理人力者也。）
以逸待劳
梁司州刺史柳仲礼留其长史马岫守安陆，自率步骑一万寇西魏襄阳。西魏将杨忠帅众南伐，攻梁随郡，克之，进围安陆。仲礼闻随郡陷，恐安陆不守，遂驰归赴援。诸将恐仲礼至则安陆难下，请急攻之。忠曰： 攻守势殊，未可卒拔。若引日劳师，表里受敌，非计也。南人多习水军，不闲野战。仲礼回师，已在近路，吾出其不意，以奇兵袭之，彼怠我奋，一举必克，则安陆不攻自拔，诸城可传檄而定也。 於是选骑二千，衔枚夜进，遇仲礼於漴。（漴漴音崇。水所冲曰：漴。）忠亲自陷阵，擒仲礼，悉俘其众。安陆及竟陵郡皆降，如忠所策。
后周遣将，率突厥之众，逼齐晋阳。齐将段韶御之。时大雪之后，周人以步卒为前锋，从西山而下，去城二里。诸将咸欲逆击之，韶曰： 步人气力，势自有限。今积雪既厚，逆战非便，不如阵以待之。彼劳我逸，破之必矣。 既而交战，大破之，敌前锋尽殪，无复孑遗，自馀通宵奔遁。
孙子曰： 国之贫於师者远师远输，远师远输者则百姓贫。（兵车转运千里之外，财则费於道路，人有困穷者。）近师者贵卖，贵卖则百姓财竭。 （言近军师，市多非常之卖。当时贪贵以趣末利，然后财货殚尽，家国虚也。）
师不袭远
春秋时，秦伯使大夫杞子戍郑，使告於秦伯曰： 郑人使我掌其北门之管，（管，钥。）若潜师以来，国可得也。 穆公访诸蹇叔。蹇叔曰： 劳师以袭远，非所闻也。（蹇叔，秦大夫。）师劳力竭，远主备之，无乃不可乎！且行千里，其谁不知？ 公辞焉。（辞，不受其言。）召孟明、西乞、白乙，使出师於东门之外。蹇叔哭之，曰： 孟子，吾见师之出而不见其入也。 蹇叔之子与师，哭而送之，曰： 晋人御师必於殽，殽有二陵焉。（大阜曰陵。）其南陵，夏后皋之墓，（皋，夏桀之祖父。）其北陵，文王之所避风雨。（此道在二殽之间，南谷中谷深委曲，两山相嵚，故可以避风雨，古道由此。魏武帝西讨巴、汉，叹其险，而更开北山高道。）必死是閒，余收尔骨焉。 秦师遂东。原轸曰： 秦违蹇叔，而以贪勤人，天奉我也。（奉，与也。）奉不可失，敌不可纵。纵敌，患生；违天，不祥。必伐秦师。 栾枝曰： 未报秦施，而伐其师，其为死君乎？ 先轸曰： 秦不哀吾丧，而伐吾同姓，秦则无礼，何施之为？吾闻之： 一日纵敌，数世之患也。 谋及子孙，可为死君乎！ （言不可谓背君。）遂发命，遽兴姜戎。子墨縗绖。（晋文公未葬，故襄公称子，以凶服从戎，故墨之。）遂败秦师於殽，获百里孟明视，西乞术、白乙丙以归。
孙子曰： 饵兵勿贪。 （以小利来饵己士卒，无取也。）
饵敌取胜
后汉末，曹公西征马超，与超夹关为军。公急持之，而潜遣徐晃、朱灵等夜渡蒲阪津，据河西为营。公自潼关北渡，未济，超赴船急战。公放牛马以饵贼，贼乱取牛马，公得渡，循河为甬道而南。贼退，距渭口，公乃多设疑兵，潜以舟载兵入渭，为浮桥，夜分兵结营於渭南。贼夜攻营，伏兵击破之。
后汉末，曹公与袁绍相持官渡，曹公循河而西。绍於是渡河追公军，至延津南。公勒兵驻营南阪下，使登垒视之，曰： 可五六百骑。 有顷，复白： 骑稍多，步兵不可胜数。 公曰： 勿复白。 乃令骑解鞍放马。是时，白马辎重就道。诸将以为敌骑多，不如还保营。荀攸曰： 此所以饵敌也，如何去之。 绍骑将文丑与刘备将五六千骑前后至。诸将复白： 可上马。 公曰： 未也。 有顷，骑至稍多，或分趣辎重。公曰： 可矣。 乃皆上马。时骑不满六百，遂纵兵击，大破之。
晋将刘牢之、宋武帝讨妖贼孙恩，恩败走，虏男女二十馀万口，一时入海。惧官军之蹑，乃缘道多弃宝物子女，时东土殷实，莫不粲丽盈目，牢之等遽收敛，故恩复得逃入海。（孙恩用此术复免。）
晋将李矩守荥阳，后赵石勒亲率兵袭矩。矩遣老弱入山，令所在散牛马，因设伏以待之。贼争取牛马，伏发，齐呼，声动山谷，遂大破之，斩获甚众。勒乃退。
十六国南凉秃发鳣檀（鳣，奴沃反。）守姑臧，后秦姚兴遣将姚弼等至於城下。鳣檀驱牛羊於野，弼众采掠，鳣檀因分击，大破之。
后魏末，大将广阳王元深伐北狄，使于谨单骑入贼中，示以恩信，於是西部铁勒酋长也列河等三万馀户并款附，相率南迁。广阳欲与谨至折敦岭迎接之。谨曰： 破六汗拔陵兵众不少，闻也列河等归附，必来要击。彼若先据险要，则难与争锋。今以也列河等饵之，当竞来抄掠，然后设伏而待，必指掌破之。 广阳然其计。拔陵果来要击，破也列河於岭上，部众皆没。谨伏兵发，贼遂大败，悉收得也列河之众。
隋炀帝征高丽，隋将于仲文率军指乐浪道，军次乌骨城。仲文简羸马驴数千，置於军后。既而率众东过，高丽出兵掩袭辎重，仲文回击，大破之。
军胜虏掠被追袭多败
（鳣檀以吝所获致败，亦贪之累，故附饵敌之后。）
十六国南凉秃发鳣檀伐北凉沮渠蒙逊於姑臧，至番禾、苕藋，（徒吊反。）掠五千馀户。其将屈右进曰： 陛下转战千里，前无完阵，徙户资财，盈溢衢路，宜倍道旋师，早度峻崄。蒙逊善於用兵，士众习战，若轻军卒至，出吾虑表，大敌外逼，徙户内攻，危道也。 卫尉伊力延曰： 我军势方盛，将士勇气自倍，彼徒我骑，势不相及。若倍道旋师，必捐弃资财，示人以弱，非计也。 俄而昏雾风雨，蒙逊军大至，鳣檀大败而还。
抽军（附）
大唐卫公李靖兵法曰： 诸兵马被贼围绕，抽拔须设方计。一时齐拔，贼即逐背挥戈，因此必败。其兵共贼相持，事须抽拔者，即须隔一队，抽一队。所抽之队，去旧队百步以下，遂便立队，令持戈枪刀棒并弓弩等，张施待贼。张施了，即抽前队。如贼来逼，所张弓弩等人，便即放箭奋击。如其贼止不来，其所抽队，便过向前百步以下，遂便准前立队，张施弓弩等待贼。既张施讫，准前抽前队，隔次立阵，即免被贼奔蹙。其被抽之队，不得急走，须徐缓而行。如贼相逼，即须回拒战。其队头、押官押后，副队头引前。如有走者，仰押官、队头便斩；违失节度者，斩全队。
孙子曰： 卑而骄之。 （彼其举国兴师，怒而欲进，则当外示屈挠，以高其志；俟惰归，邀而击之。故王子曰： 善用法者，如狸之与鼠，力之与智，示之犹卑，静而下之。 ）
卑辞怠敌取之
战国燕军大破齐国，齐将田单守即墨，知士卒可用，乃身操板插，与士卒分功，妻妾编行伍之间，尽散饭食飨士。令甲卒皆伏，使老弱女子乘城。遣约降於燕，燕军皆呼万岁。田单又收民金，得千镒，令即墨富豪遣使遗燕将书曰： 即墨即降，愿无虏掠吾族家妻妾，令安堵。 燕将大喜，许之。燕军由此益懈。田单出军击，大败之。
称降及和因懈败之
秦末，天下兵起，沛公西入武关，欲以二万人击秦峣关下军，张良曰： 秦兵尚强，未可轻也。臣闻其将屠者子，贾竖易动以利。愿且留壁，使人行，为五万人具食，益张旗帜诸山之上，为疑兵，令郦食其持重宝啗秦将。 （贪而忽名，可货以赂。）秦将果欲连和俱西袭咸阳，沛公欲听之。良曰： 此独其将欲叛，士卒恐不从。不从必危，不如因其懈怠击之。 沛公乃引兵击之，秦军大破。
晋将李矩守荥阳城，前赵刘聪将刘畅步骑三万讨矩，屯於韩王故垒，相去七里，遣使招矩。时畅卒至，矩未暇为备，遣使奉牛酒诈降於畅，潜匿精勇，见其老弱。畅不以为虞，大飨渠帅，人皆醉饱。矩谋夜袭之，畅仅以身免。
大唐贞观初，突厥颉利自原州卻归，时遣李靖讨之。颉利计窘，使执失思力入朝谢罪，请为藩臣。太宗遣唐俭、安修仁持节出塞，以安抚之。颉利不肯朝觐，谋待草青马肥，将逾沙碛。靖与其副将张公谨谋曰： 制使到彼，虏必自宽，须率精骑，赍二十日粮，乘閒掩袭。 诸将皆曰： 诏许其降，行人在彼，奈何攻之？ 靖曰： 此兵机也。 督军疾进，奄逾白道，过其斥候千馀帐，皆俘以随军。颉利见使者甚悦，不虞官兵之至。靖军奄到，纵击之，遂灭其国。
孙子曰： 凡战者，以正合，以奇胜。（正者当敌，奇兵从傍击不备，以正道合战，以奇变取胜也。）故善出奇者，无穷如天地，不竭如江河。（言应变出奇，无穷竭。）终而复始，日月是也。死而复生，四时是也。 （日月运行，入而复出；四时更王，兴而复废。言奇正变化，或若日月之进退，四时之盛衰也。）
两军相对取背破之
后汉初，赤眉、青犊十馀万众并在射犬，光武引兵将击之。耿纯军在前，去众营数里，贼忽夜攻纯，雨射营中，士多死伤。纯勒部曲，坚不动。选敢死士二千人，俱持强弩，各傅三矢，使衔枚閒行，（傅，著。）绕出贼后，齐声呼譟，强弩并发，贼众惊走，追击，遂破之。
宋柳元景为随郡太守，既至，而蛮反，断驿道，欲攻郡。郡内力少，粮仗又乏，元景设方略，得六七百人，乃分五百人屯驿道。或曰： 蛮将逼城，不宜分众。 元景曰： 蛮闻郡遣重戍，岂悟城内兵少。且表里合势，於计为长。 会蛮垂至，乃使驿道兵潜出其后，戒曰： 火举驰进。 前后俱发，蛮众惊扰，投郧水死者千馀人，斩获数百，郡境肃然，无复寇抄。
萧齐末，梁武帝发雍州东下，（雍州，今襄阳郡。）大军次江宁，梁武使吕僧珍与王茂率精兵先登赤鼻逻。王茂顿於越城，吕僧珍犹守白板。齐主东昏将李居士密觇知城中众少，率锐卒万人直来薄城。僧珍谓将士曰： 今力既不敌，不可与战，可勿遥射。须至堑里，当并力破之。 俄而皆越堑，拔栅，僧珍分人上城，矢石俱发，自率马步三百人出其后，守陴者复逾城而下，（陴，婢支反。）内外齐击，居士等应时奔散。
陈将周炅镇安、蕲等州，高齐遣将陆骞以众二万出自巴、蕲，与炅相遇。炅留羸弱辎重，设疑兵以当之，身率精锐，由閒道邀其后，大败骞军，虏获器械马驴不可胜数。
隋汉王谅据并州反，隋将杨素率众数万讨谅。时晋、绛、吕三州并为谅城守，素各以二千人縻之而去。谅遣将赵子开拥众十馀万，栅绝径路，屯据高璧岭，布阵五十里。素令诸将以兵临之，自引兵入霍山，缘崖谷而进，直指其营，一战破之，杀获数万。
两军相对继遣军助即胜
后汉初，河南贼张步据齐地，汉将耿弇讨之，壁於临淄。步与其三弟蓝、弘、寿及故大彤渠帅重异等兵（重，姓。异，名也。）号二十万，至临淄大城东，将攻弇。弇先出淄水上，与重异遇，突骑欲纵，弇恐挫其锋，令步不敢进，故示弱以盛其气，乃引归小城，陈兵於内。步气盛，直攻弇营，裨将刘歆等合战，弇升王宫坏台睹之，（临淄本齐国所都，即齐王宫中之坏台也。东观记作 环台 。）视歆等锋交，乃自引精兵横交突步阵於东城下，大破之。
后汉末，吕布复从东昏与陈宫将万馀人来与曹公战。时兵皆出取麦，在者不能千人，屯营不固。曹公乃命妇人守陴，悉将兵拒之。屯西有大隄，其南树木幽深。布疑有伏，乃相谓曰： 曹操多诈，勿入伏中。 引军南屯十馀里。明日复来，曹公隐兵隄里，出半兵隄外。布益进，乃令轻兵挑战，既合，伏兵乘隄，步骑并进，遂大破之。
大唐武德初，王充据东都，太宗往征之，屯青城宫，营垒未立。王充率众二万，自方诸门出临穀水，以御大军，诸将甚惧。太宗以精骑阵於北邙，登后魏宣武陵以观贼阵，谓左右曰： 贼势迫矣，悉众而出，利在一战。今日破之，其后不能出矣。 乃令屈突通率步卒五千，渡水布阵以当之。因戒通曰： 待兵交，即放烟，吾当率马军南下。 兵才接，太宗以骑冲之，挺身先进，表里合势。贼众殊死战，散而复合者数焉。地既险隘，贼多排〈矛贊〉，（〈矛贊〉，鋋也。子管反。）骑战稍难。太宗亲自射之，莫不应弦而倒。起辰及午，贼众始退，因乘之，迫於城堑，俘斩七千人。自是不敢复出。
兵多力有馀宜分军相继
东魏大将齐神武大举伐西魏，将渡蒲津，其将薛琡曰：（琡，昌六反。） 西贼连年饥馑，但宜置兵诸道，勿与野战，比及来年麦秋，人众尽应饿死，西贼自然归降，愿王无渡河也。 侯景亦曰： 今者之举，兵众极大，万一不捷，卒难收敛。不如分为二军，相继而进，前军若胜，后军全力；前军若败，后军承之。 神武皆弗纳，遂有沙苑之败。（齐神武违之而败。）
我寡敌众自远至乘疲败之
晋司空刘琨守太原，遣将姬澹率众十馀万讨石勒。勒将拒之，或谏曰： 澹兵马精盛，其锋不可当，宜深沟高垒以挫其锐，攻守之势，必获万全。 勒曰： 澹大众远来，体疲力竭，犬羊乌合，号令不齐，可一战擒之，何强之有。寇已垂至，胡可舍去；大军一动，岂易中还。若澹乘我之退，顾走乃无暇，焉得深沟高垒乎！此为不战而自灭亡之道。 立斩谏者。以孔苌为前锋都督，令三军后出者斩。设疑兵於山上，分为二伏。勒轻骑与澹战，伪收众而北。澹纵兵追之，勒前后伏发，来击，澹军大败。
梁将陈庆之、曹仲宗伐后魏之涡阳，（涡，孤和反。）魏遣将元昭等率兵来援，前军至驼涧，去涡阳四十里。庆之欲逆战，诸将以： 贼之前锋，必是轻锐，与战若捷，不足为功；如其不利，沮我军阵势。兵法所谓以逸待劳，不如勿击。 庆之曰： 魏人远来，皆已疲倦，去我既远，必不见疑。及其未集，须挫其气。出其不意，必无败理。且闻虏所据营，林木甚盛，必不夜出。诸君若皆疑惑，庆之请独取之。 於是与麾下五百骑奔击，破其前军，魏人震恐。
齐神武与魏孝武帝构隙，自太原举兵逼洛阳，帝遣将元斌之、斛斯椿（丑伦反）镇武牢，遣使告周文帝。周文帝谓左右曰： 高欢数日行八九百里，晓兵者所忌，正须乘便击之。而主上以万乘之重，不能渡河决战，方缘津据守。且长河万里，扞御为难，若一处得渡，大事去矣。 果如其言，帝西奔长安。（孝武违之而败。）
东魏将齐神武伐西魏，军至许原西。周文帝至渭南，徵诸州军皆未会，乃召诸将谓之曰： 高欢越山渡河，远来至此，天亡之时也。今及其新至，便可击之。 即造浮桥於渭，令军人赍（子奚反）三日粮，轻骑渡渭，辎重自渭南夹渭而西。军至沙苑，距齐神武军六十馀里。齐神武闻周文至，引军来会，睹周文军少，竞驰而进，不为行列，总萃於左军。兵将交，周文鸣鼓，士皆奋起。其将于谨等六军与之合战，李弼等率铁骑横击之，绝其军为二，遂大败之，斩六千馀级，临阵降者二万馀人。齐神武夜遁，追至河上，复大克获。前后虏其卒七万。留其甲士二万，馀悉纵归。
孙子曰： 忿速，可侮。（急疾之人，可忿怒而致死。忿速易怒者，狷戆疾急，不计其难，可动作欺侮。）主不可以怒而兴军，将不可以愠而致战，合於利而用，不合於利而止。（人主聚众兴军，以道理胜负之计，不可以己之私怒。将举兵则以策，不可以愠恚之故而合战也。）怒可以复喜，愠可以复悦，亡国不可以复存，死者不可以复生也。（主怒兴军伐人，无素谋明计，则破亡矣。将愠怒而斗，仓卒而合战，所伤杀必多。怒愠可以复悦喜，言亡国不可以复存，死者不可复生，言当慎之。）故曰明主慎之，良将儆之，此安危之道也。 （儆，戒也。）
挑战
战国魏武侯问吴起曰： 两军相当，不知其将，欲击何如？ 起曰： 令贱而勇者，将而击锐，交合而北，告而勿罚，观敌进取，一来一起：其政以理。奔北不追，见利不取：此将有谋。若其众追北，旗帜离乱，自止自行，或纵或横，贪利务得：凡若此类，将令不行。
楚、汉相持，彭越数绝楚粮道，项羽欲讨越，谓其将曹咎曰： 谨守成皋，汉欲挑战，慎勿与战，无令得东。我十五日必诛彭越，定梁地。 汉果数挑战，楚军不出。使人辱之，五六日，曹咎怒，渡兵汜水。汉击之，大破楚军，尽得楚国货贿。曹咎自刎於汜水之上。
十六国姚襄据黄落，前秦苻生遣将苻黄眉、邓羌等率步骑讨之。襄深沟高垒，固守不战。邓羌说黄眉曰： 伤弓之鸟，落於虚发。襄频为晋将桓温、张平所败，锐气丧矣。今固垒不战，是穷寇也。襄性刚狠，易以刚动。若长驱鼓行，直压其垒，襄必怒而出师，可一战擒也。 黄眉从之，遣羌率骑三千军於襄垒。果怒，尽锐出战。羌伪不胜，引骑而退，襄追之，至於三原，羌回骑拒襄。俄而黄眉至，大战，斩之，尽俘其众。
宋将沈攸之反，自江陵举兵东下，分兵出夏口，据鲁山。攸之既至郢，以郢城弱小不足攻，（宋郢州，今江夏郡。）遣人告郢州守将柳世隆曰： 被太后令，当蹔还都。卿既相与奉国，想得此意。 世隆答曰： 东下之师，久承声问。郢城小镇，自守而已。 攸之将去，世隆遣军於西渚挑战，攸之果怒，令诸军登岸烧郭邑，筑长围攻之。世隆随宜拒应，众皆披卻。攸之军因之败溃。
隋末，高祖起兵，自太原至霍邑，隋将宋老生守城。太宗以数骑诣其城下，举鞭指麾，若将围城者。老生怒，开门出兵。高祖因谓陇西公建成曰： 汝看两阵将交，引左军直趋东门。 命太宗引右军直趋南门，以断其归路。老生之军背城而列阵，高祖以中军与建成合阵於城东，太宗阵於城南。老生麾兵疾进，先薄高祖，而建成坠马，老生乘之，中军与左军咸卻。太宗自南原遥见尘起，知义师退，率二百骑驰下峻阪，杀一贼将，遂冲断其军，出其阵后，表里齐譟，隋师大溃，遂擒老生，而平霍邑。
孙子曰： 凡处军，视生处高，（高，阳也。视，谓目前生地。处军当在高。）战降无登，（无迎高也。降下也，谓山下也。战於山下，敌引之上山，无登逐也。）此处山谷之军也。喜高而恶下，贵阳而贱阴，（山南曰阳。山北曰阴。）是为必胜。军无百疾，丘陵隄防，必处其高阳，而右背之。（隄者，积土所作，皆当处其阳而右之职，战之便也。）此兵之利，而地之助也。故用兵之法，高陵勿向也，（敌若据山陵，依附险阻，陈兵待敌，勿轻攻趣也。既驰势不便，有殒石之冲也。）背丘勿迎也。 （敌背丘陵为阵，无有后患，则当引置平地，勿迎而击也。）
敌处高勿攻
蜀诸葛亮兵法曰： 山陵之战，不仰其高；水上之战，不逆其流；草上之战，不涉其深；平地之战，不逆其虚：此兵之利也。故战斗之利，唯气与形也。
后周遣将讨高齐，师围洛阳，齐将段韶御之。韶登邙阪，聊欲观周军形势，至大和谷，便值周军，即遣驰告诸营，与诸将结阵以待之。周军以步人在前，上山逆战。韶以彼徒我骑，且卻且引，待其力弊，乃遣下马击之，短兵始交，周人大溃。洛城之围并即奔遁。
敌党急之则合缓之则离
后汉末，曹公征张绣於穰。荀攸曰： 绣仰食於刘表，久而势必离。今缓之，可诱致；急之，则相救。 公不从，与绣战，表果救之。公败归。（曹公违之，故败。）
曹公既克邺，袁尚、袁熙遂奔辽东，众有数千。初，辽东太守公孙康恃远不服。曹公破乌丸，或说公遂征之，尚、熙可擒。公曰： 吾方使康斩送其首，不烦兵矣。 公引兵还，康果斩送尚、熙，传其首。诸将或问曰： 公还而斩尚、熙，何也？ 公曰： 彼素畏尚、熙，其急之则并力，缓之则自相图，其势然也。
假讬安众
春秋时，晋文公卒，将殡於曲沃。出绛，柩有声如牛。（如牛吼声。）卜偃使大夫拜，曰： 君命大事：将有西师过轶我，击之必大捷焉。 秦伯使孟明视等三将袭郑，晋师御於殽而败之。（声自柩出，故曰君命也。大事，戎事也。卜偃闻秦密谋，故因柩声以正众心也。）
燕将骑劫代乐毅，攻齐即墨。齐将田单拒守，乃令城中人食必祭其先祖於庭，飞鸟悉翔舞城中下食。燕人怪之。单复宣言曰： 神来下教我。 又令曰： 当有神人为我师者。 有卒曰： 臣可以为师乎？ 返走。田单乃起，引还，东乡坐，师事之。卒曰： 臣欺君，诚无能。 田单曰： 子勿言也。 因师之。每出约束，必称神。众心乃安，竟破燕军。
秦二世初，天下乱，陈胜、吴广起兵於蕲，欲收人心。谋曰： 项燕为楚将，数有功，爱士率，楚人怜之。或以为在。今诚以吾众为天下唱，宜多应者。 （谓首号令。）广以为然。迺行卜。卜者知其指意，曰： 足下事皆成功。然足下卜之鬼乎。 （卜者云事成有功，然须假讬鬼神，乃可兴起耳。故胜、广晓其意，则为鱼书、狐鸣以威众也。）胜、广喜，佥曰： 此教我先威众耳。 迺丹书帛曰 陈胜王 ，置人所罾鱼腹中。卒买鱼烹食，得书，已怪之矣。又閒令广之次所旁丛祠中，夜构火，狐鸣呼（去声）曰： 大楚兴，陈胜王。 （閒谓窃令人行也。密於广所次舍处旁侧丛祠中为之。丛谓草木之岑蔚者也。祠，神祠也。构，谓结起也。）卒皆夜惊恐。旦日，卒中往往指目胜、广。因而号令，众遂从之。
世说新书，曹公军行失道，二军皆渴，公令曰： 前有大梅林，饶子，酸，可以解渴。 士卒闻之，口皆水出，乘此得及前水。
晋将李矩守荥阳城，刘聪将刘畅讨矩。矩奉牛酒诈降，谋夜袭之，兵士以贼众，皆有惧色。矩令郭诵祷郑子产祠曰： 君昔相郑，恶鸟不鸣。凶胡臭羯，何得过庭。 使巫扬言： 东里有教，当遣神兵相助。 将士闻之，皆踊跃争进。乃使精选勇敢千人，夜掩畅营，获铠马甚多，斩首数千级，畅仅以身免。
十六国后赵石勒使将麻秋等伐张重华於武威，重华将谢艾曰： 乞假臣兵七千，为殿下吞之。 重华以艾为中坚将军，配步骑五千击秋。引师出振武，夜有二枭鸣於牙中，艾曰： 枭，邀也，六博得枭者胜。今枭鸣牙中，克敌之兆。 於是进战，大破之，斩首五千级。
十六国后燕慕容宝遣将慕容贺麟率三万馀人寇新市。甲子晦，后魏道武帝进军讨之，太史令晁崇奏曰： 昔纣以甲子亡，兵家忌之，不可出。 帝曰： 纣以甲子亡，周武不以甲子胜乎？ 崇无以对。帝遂进军新市，贺麟退阻泒水，依渐洳泽以自固。（洳，而据反。）甲戌，帝临其营，战於义台坞，大破之。
东晋末，宋武帝讨慕容超，围广固城，数月不拔。或说裕曰： 昔石勒将石季龙攻曹嶷，瞻气者以为渑（音绳）水带城，非可攻拔，若塞五龙口，城必自陷。季龙从之，而嶷降。慕容恪围段龛亦如之，而龛降。降后无几，又震开之。今旧迹犹在，可塞之。 裕从其言。於是，城中男女患脚弱疾者太半。时有苍鹅飞入帐坐，众咸惊愕，其将胡蕃独贺曰： 苍者，胡色也。鹅者，我也。胡虏归我之徵。 众大悦。将攻城，诸将咸谏曰： 今往亡之日，兵家所忌。 裕曰： 我往彼亡，吉孰大焉！ 乃命悉登，遂平广固。
东晋末，岭南贼卢循寇建业，宋武帝击破，走至彭蠡湖，乃悉力栅断左里。大军至左里，将战，帝所执麾竿折，幡沈水，众并怪惧。帝欢笑曰： 往年覆舟之战，幡竿亦折，今者复然，贼必破矣。 即攻栅而进。循兵虽殊死战，弗能禁。诸军乘胜奔之，循单舸走。所杀及投水死，凡万馀人。纳其降附，宥其逼掠。遣刘藩、孟怀玉轻军追之。循收散卒，尚有数千人，遥还广州。
梁庾域为华阳太守，后魏军攻围南郑。时粮储寡少，人情忷惧。（忷，许拱反。）州有空仓数十所，域手自封题，指示将士云： 此中粟皆满，足支二年，但努力坚守。 众心以安，虏退。
隋末，李密据兴洛仓，破宇文化及还，士卒皆疲倦。隋将王充欲乘其弊而击之，恐众心不一，乃假讬鬼神，言梦见周公，乃立祠於洛水之上，遣巫宣言周公欲令仆射急讨李密，当有大功，不则兵皆疫死。充兵多楚人，俗信妖。言以惑之，众皆请战，遂破密。


兵三
孙子曰： 用兵之道，校之以计，而索其情。（索其胜负之情。索音山格反，搜索之义。）曰：主孰有道？将孰有能？（道德智能。主，君也。先考校两国之君，谁知谁否也。若荀息断虞公贪而好宝，宫之奇懦不能强谏是也。）天地孰得？（视两军所据，知谁得天时地利。）法令孰行？（设而不犯，犯而必诛。发号出令，知谁能施行者。）兵众孰强？士卒孰练？（知谁兵器强利，士卒简练者。故王子曰： 士不素习，当阵惶惑；将不素习，临阵闇变。 ）赏罚孰明？（赏善罚恶，知谁分明者。故王子曰： 赏无度则费而无恩，罚无度则戮而无威。 ）吾以此知胜负矣。（以此上七事，料得情，知胜负也。）知吾卒之可用以击之，而不知敌之不可击，胜之半也；知敌之可以击，而不知吾卒之不可用以击，胜之半也；知敌之可以击，知吾卒之可用以击，而不知地形之不可以战，胜之半也。（胜之半者，未可知也。）故曰，知兵者动而不迷，举而不顿。将不能料敌，以少合众，以弱击强，兵无选锋，曰 北 。（其势若是，必走之兵。）夫料敌制胜，计极险易利害远近，上将之道也。知此而用战者必胜，不知此而用战者必败。夫唯无虑而易於敌者，必擒於人也。（己无智虑，而外易人者，必为人所擒。）故策之而知得失之计，（策度敌情，观其所施，计数可知。）作之而知动静之理，（喜怒动作，察其举止，则情理可得。故知动静权变，为其胜负也。）形之而知死生之地，（形相敌情，观其所据，则气势死生可得而知之。）角之而知不足有馀之处。（角，量也。角量彼我军马，则长短可知也。）知胜有五：知可以战与不可以战者胜，（能料知敌情，审其虚实者，胜也。）知众寡之用者胜，（言兵之形，有众而不可击寡，或可以弱制强，而能变之者，胜也。故春秋传曰 师克在和，不在众 是也。）上下同欲者胜，（言君臣和同，勇而战者胜。故孟子曰： 天时不如地利，地利不如人和。 ）以虞待不虞者胜，（虞，度也。以我有法度之师，击彼无法度之兵。故春秋传曰 不备不虞，不可以师 是也。）将能而君不御者胜。（司马法曰： 进退唯时，无曰寡人。 将既精能，晓练兵势，君能专任，任事不从中御。故王子曰 指授在君，决战在将 者，是矣。）此五者，知胜之道。（此上五事。）故曰：知己知彼，百战不殆；（审知彼强弱之势，虽百战，实无危殆。）不知彼而知己，一胜一负；（虽不知敌之形势，恃己能克之者，胜负各半。）不知彼，不知己，每战必殆。（外不料敌，内不知己，用战必殆。）知天知地，胜乃可全。 （知地之便，知天时孤虚而向背晦暝风雪，为之谲诡。）
料敌制胜
春秋时，晋侯将伐虢。大夫士蒍曰： 不可。（蒍，为委反。）虢公骄，若骤得胜於我，必弃其民。（弃民不养之。）无众而后伐之，欲御我，谁与？夫礼、乐、慈、爱，战所畜也。夫民，让事、乐和、爱亲、哀丧，而后可用也。（上之使民，以义让哀乐为本，言不可以力强。）虢弗蓄也，亟战，将饥。 （言虢不蓄义让而力战。）后终为晋所灭。
春秋时，秦伯伐晋。晋将赵盾御之，上军佐臾骈曰： 秦不能久，请深垒固军以待之。 秦人欲战。秦伯谓士会曰： 若何而战？ （晋士会先奔秦。）对曰： 赵氏新出其属曰臾骈，必实为此谋，将以老我师也。 （臾骈，赵盾属大夫，新出佐上军。）赵有侧室曰穿，晋君之婿也，（侧室，支子。）有宠而弱，不在军事；（弱，年少。又未尝涉知军事。）好勇而狂，且恶臾骈之佐上军也。若使轻者肆焉，其可也。（肆，暂往而退也。）秦军掩晋上军。赵穿追之，不及。（上军不动，赵穿独追之。）返，怒曰： 裹粮坐甲，固敌是求。敌至不击，将何俟？ 军吏曰： 将有待也。 （待可击也。）穿曰： 我不知谋，将独出。 乃以其属出。赵盾曰： 秦获穿也，获一卿矣。（晋自有散位从卿者。）秦以胜归，我何以报？ 乃皆出战，交绥，而退。（司马法曰： 逐奔不远，从绥不及。逐奔不远则难诱，从绥不及则难陷。 然则古名退军为绥。秦、晋志未能坚战，短兵未致争而两退，故曰交绥。）
春秋时，晋师伐楚。月晦，楚晨厌晋军而阵。晋大夫郤至曰： 楚有六閒，（古苋反。）其二卿相恶，（子重，子反。）王卒以旧，（罢老不代。）郑阵而不整，（不整列也。）蛮军而不阵，（蛮夷从楚者，不结阵。）阵不违晦，（晦，月终，阴之尽也。故兵家以为忌。）在阵而嚣，（嚣，諠譁也。）合而加嚣。（阵合宜静，而益有声。）各顾其后，莫有斗心；（人恤其所底也。）旧不必良，以犯天忌，我必克之。 终败楚於鄢陵。
管子曰： 天时地利，其数多少，其要必出於计数。故凡攻伐之为道也，计必定於内，然后兵出乎境，计未定而出兵，是则战之自毁也。故不明敌人之政，不能加也；（未可加兵。）不明敌人之情，不能约也；（不能约誓。）不明敌人之将，不先军；不明敌人之士，不先阵。是故以众击寡，以治击乱，以富击贫，以能击不能，以教卒练士击驱众白徒，故百战百胜也。 又曰： 善攻者料众以攻众，（量吾众寡，彼众寡，然后攻。馀仿此。）料食以攻食，料备以攻备。以众攻众，众存不攻；（彼众存，则我不能亡之也，故不攻。）以食攻食，食存不攻；以备攻备，备存不攻。释实而攻虚，（知其实，宜避之。）释坚而攻毳，释难而攻易。夫国搏不在敦古，（在於合今时宜。搏，聚也。）治世不在善政，（在於权宜。）霸王不在曲成。 （在於全大体也。）
战国魏武侯问吴起曰： 兵以何胜？ 对曰： 以治为胜。  不在众乎？ 起曰： 法令不明，赏罚不信，闻鼓不进，闻金不止，虽有百万之师，何益於用！所为治者，居则有礼，动则有威，进不可当，退不可追，前卻有节，左右应麾，虽绝成阵，虽散成行，投之所往，天下莫当。 又曰： 凡敌有不卜而与战，有不占而避之。疾风大寒，早兴冥迁，剖冰济度；盛夏炎热，兴役无閒，行饥驱渴，务取於远；师久无粮，士众怨怒，妖祥疑惑，上不能止；军资既竭，时多霖注，欲掠无便；师众不多，地土不利，人马疾疫；道远日暮，士卒劳倦，饥未及食，解甲而息；将薄吏轻，士卒无固，三军数惊，师徒无助；阵而未定，舍而未毕，行阪涉险，半隐半出：诸如此类，击而勿疑。若土地广大，人众富盛；上爱其下，惠施流布；赏信刑察，发止得时；行阵居列，任贤使能；师徒习教，兵甲精锐；四邻有助，大国之援：凡如此类，惮而避之。故曰，见可而进，知难而退。
汉王在汉中，拜韩信为大将军。信因问王曰： 今东乡争权天下，岂非项王邪？ 汉王曰： 然。  大王自料勇悍仁彊孰与项王？ 汉王曰： 不如也。 信再拜曰： 唯信亦以为大王不如也。然臣尝事项王，请言项王之为人也。项王喑呜叱吒，千人皆废，然不能任属贤将，此特匹夫之勇耳。项王与人恭谨，人有疾病，涕泣与之分食，至於功当封爵者，印刓（五丸反）弊，忍不能予，此乃特妇人之仁耳。项王虽霸天下而臣诸侯，不居关中而都彭城，又背义帝之约而以亲爱王，诸侯不平。诸侯之见项王迁逐义帝置江南，亦皆归逐其主而自王善地。项王所过无不残灭者，天下多怨，百姓不亲附，特劫於威强耳。名虽为霸，实失天下心。故曰其强易弱。今大王诚能反其道，任天下武勇，何所不诛！以天下城邑封功臣，何所不服！以义兵从思东归之士，何所不克！且三秦王为秦将，将秦子弟数岁矣，所杀亡不可胜计，又欺其众降诸侯，至新安，项王诈坑秦降卒二十馀万，唯独邯、欣、翳得脱，（章邯、司马欣、董翳也。）秦父兄怨此三人，痛入骨髓。今楚强以威王此三人，秦民莫爱也。大王之入武关，秋毫无所害，除秦苛法，与秦民约，法三章耳，秦民无不欲得大王王秦者。於诸侯之约，大王当王关中，关中民咸知之。大王失职入汉中，秦民无不恨者。今大王举而东，三秦可传檄而定也。 於是汉王大喜，自以为得信晚。遂听信计，定秦，灭项。项籍围汉王於荥阳城，久之，汉王患之，请割荥阳以西以和。项王不听。汉王谓陈平曰： 天下纷纷，何时定乎？ 陈平曰： 项王为人，恭敬爱人，士之廉节好礼者多归之。至於行赏功爵邑，重之，（言爱惜之。）士亦以此不附。今大王慢人少礼，士廉节者不来。然大王能饶人以爵邑，士之顽钝嗜利无耻者亦多归王。诚能去其两短，袭其两长，天下指麾则定矣。
汉高帝时，黥布反。帝召薛公问之，对曰： 使布出於上计，东取吴，西取楚，并齐与鲁，传檄燕、赵，固守其所，山东非汉之有也。出中计，东取吴，西取楚，并韩取魏，据敖仓之粟，塞成皋之口，胜败之数未可知也。出下计，东取吴，西取下蔡，归重於越，身归长沙，陛下高枕而卧，汉无事矣。 上曰： 是计将安出？ 对曰： 必出下计。布故骊山之徒耳，致万乘之主，此皆为身，不顾其后，不为百姓万世虑也。 布果出下计。上自将，东击布。布之初反，谓其将曰： 上老矣，厌将兵，必不能自来。诸将独患淮阴、彭越，今皆已死，馀不足畏也。 故遂反。果如薛公筹之，东击荆，荆王刘贾败死。（时刘贾都丹徒。）汉终破布。
后汉末，张辽屯长社，军中有谋反者，夜惊乱起火，一军尽扰。辽谓左右： 勿动。是不一营尽反，必有造变者，欲以动乱人耳。 乃令军中，其不反者安坐。辽将亲兵数十人，中阵而立。有顷定，即得首谋者杀之。（张辽审计，立擒贼首，亦同料敌之义。）
后汉末，曹公征荆州，刘琮降，得其水军及步兵，遂遗书孙权云： 今将水军八十万，当与将军会猎於长洲之苑。 将士闻之恐。权延见群下，问计。咸曰： 曹操讬名汉相，挟天子以征四方，动以朝廷为辞，今日拒之，事更不顺。且将军大势，可以拒操者，长江也。刘表治水军，艨艟斗舰千数，操悉浮以沿江，兼有步军，水陆俱下，此则长江之险与我共之矣。而势力众寡，愚谓大计不如迎之。 权将周瑜曰： 操虽名汉相，其实汉贼。将军神武雄材，兼仗父兄遗烈，据有江东，地方数千里，兵精足用，英豪乐业，尚当横行天下，为汉家除残去秽。况操自送死，岂可迎之邪？请为将军筹之：使北土已安，操无内忧，能旷日持久，来争疆埸，又能与我校胜负於船楫，可也。今北土既未安，加以马超、韩遂在关西，为操后患。且舍鞍马，仗舟楫，与吴越争衡，本非中国所长。又今盛寒，马无藁草。驱中国士众远涉江湖，不习水土，必生疾病。此数四者，用兵之患也，而操皆冒行之。瑜请得精兵三万人，径进夏口，保为将军破之。 权曰： 老贼欲废汉自立久矣，但忌二袁、吕布、刘表与孤耳。今诸雄已灭，唯孤尚存，孤与老贼势不两立。君言当击，甚与孤合也。 权拔刀斫前奏案，曰： 诸将吏敢复言迎曹操者，与此案同。 果有赤壁之捷焉。
蜀大将诸葛亮悉众十万，由斜谷出始平，据武功五丈原。魏大将司马宣王帅师拒之，与亮对於渭南。亮分兵屯田，为久驻之本。耕者杂於渭滨，而百姓安堵，军无私焉。屡使交书，又致巾帼（音虢）妇人之饰，以怒宣王。王亦屡表请战。魏使卫尉辛毗持节勒懿及军吏以下，不许出战。姜维谓亮曰： 辛毗仗节而到，贼不复出矣。 亮曰： 彼本无战心，所以固请者，示武於众矣。将在军，君命有所不受，苟能制吾，岂千里请战邪！ 宣王使二千馀人，就军营东南角，大声称万岁。亮使问之，答曰： 吴朝有使至，请降。 亮谓曰： 计吴朝必无降法。卿是六十老翁，何烦诡诳如此。 懿与亮相持百馀日，亮卒於军中。及军退，懿追焉。亮长史杨仪结阵，反旗鸣鼓，若将向懿，遽退，不敢迫。经二日，乃行其营垒曰： 天下奇才也。 懿乃追之，仪多布铁蒺藜，懿使军士二千人著輭材平底木屐前行，蒺藜悉著屐，然后马步径进，追至赤岸，方知审问。百姓为之谚曰： 死诸葛走生仲达。 懿笑曰： 吾能料生，不料死故也。 （孔明料吴不降，明矣。司马不料亮死，暗矣。）
陈将吴明彻进逼寿阳，北齐将王琳拒守，又遣大将皮景和率兵数十万来援，去寿阳三十里，顿军不进。诸将咸曰： 坚城未拔，大援在近，不审明公计将安出？ 明彻曰： 兵贵在速，而彼结营不进，自挫其锋，吾知其不敢战明矣。 於是躬擐甲胄，疾攻，一鼓而克寿阳。
西魏遣将于谨讨梁元帝於江陵，长孙俭问谨曰： 为萧绎之计，将欲如何？ 谨曰： 耀兵汉、沔，席卷渡江，直据丹阳，是其上策；移郭内居民，退保子城，峻其陴堞，以待援至，是其中策；若难於移动，据守罗郭，是其下策。 俭曰： 揣绎定出何策？ 谨曰： 必用其下。 俭曰： 彼弃上而用下，何也？ 对曰： 萧氏保据江南，绵历数纪。属中原多故，未遑外略。又以我有齐氏之患，必谓力不能分。且绎懦而无谋，多疑少断。人难虑始，皆恋邑居，既恶迁移，当保罗郭。所以用下策也。 谨乃令中山公护及杨忠等率精骑先据江津，断其走路。梁人竖木栅於外城，广轮六十里。寻而谨至，悉众围之。梁主屡遣兵於城南出战，辄为谨所破。旬有六日，外城遂陷。梁主退保子城。翌日，率其太子以下，面缚出降，寻杀之。
大唐卫公李靖兵法曰：
夫决胜之策者，在乎察将之材能，审敌之彊弱，断地之形势，观时之宜利，先胜而后战，守地而不失，是谓必胜之道也。
若上骄下怨，可离而閒；营久卒疲，可掩而袭；昧去迷就，士众猜嫌，可振而走；重进轻退，遇逢险阻，可邀而取。若敌人旌旗屡动，士马数顾，其卒或纵或横，其吏或行或止，追北恐不利，见利恐不获，涉长途而未息，入险地而不疑，劲风剧寒，剖冰济水，烈景炎热，倍道兼行，阵而未定，合而未毕，若此之势，乘而击之，此为天赞我也，岂有不胜哉！
若军有贤智而不能用者，败；上下不相亲而各述己长者，败；赏罚不当而众多怨言者，败；知而不敢击，不知而击者，败；地利不得而卒多战阨者，败；劳逸无别，不晓车骑之用者，败；觇候不审而轻敌懈怠者，败；行於险道而不知深沟绝涧者，败；阵无选锋而奇正不分者，败。凡此十败，非天之殃，将之过也。
夫兵者宁千日而不用，不可一日而不胜。故白起对秦王曰： 明王爱其国，忠臣爱其名，臣宁伏其重诛，而不忍为辱军之将。 又严颜谓张飞曰： 卿等无状，侵夺我州，有断头将军，无降将军也。 故二将咸重其名节，就死而不求生者，盖知败衄之耻，斯诚甚矣。
又曰： 凡与敌相逢，持军相守，欲知彼算，将揣其谋，则如之何？ 对曰： 士马骁雄，示我以羸弱；阵伍齐肃，示我以不战；见小利佯为不敢争，伏奇兵故诱以奔北；内实严警，外为弛慢；恣行间谍，讬以忠告；或执使以相忿，或厚贿以相悦；移师则减灶，合营则偃旗；智足以及谋，勇足以及怒，非得地而不舍，非全军而不侵；以多击少，必取於晨朝，以寡击众，必候於日暮：如此则兵多诡伏，将有深谋，理须曲为防慎，不可入其规画。故传曰： 见可而进，知难而退，军之善政也。 但敌固无小，蜂虿有毒。且鸟穷则啄，兽穷犹触者，皆自卫其生命，而求免於祸难也。若困而不斗，乃智不逮於鸟兽，其能将乎？必须料敌制胜，诫於小利，然后可立大功矣。
或又问曰： 所谓料敌者何？ 对曰： 料敌者，料其彼我之形，定乎得失之计，始可兵出而决於胜负矣。当料彼将吏孰与己和，主客孰与己逸，排甲孰与己坚，器械孰与己利，教练孰与己明，地势孰与己险，城池孰与己固，骑畜孰与己多，粮储孰与己广，工巧孰与己能，秣饲孰与己丰，资货孰与己富：以此揣而料之，焉有不保其胜哉！夫军无小听，听必审也；战无小利，利必大也。审听之道，诈亦受之，实亦受之，巧亦受之，拙亦受之，其诈而似实亦受之，其实而似诈亦受之，但当明听其实，参会众情，徐思其验，锻炼而用。不得逆诈自听，挫折愚人之词；又不得听庸人之说，称敌寡弱，轻侮众心，而不料其实；又不得受敌人以小利饵我勇士，辄掠财畜，获其首级，将闇不断，而重赏之。忽敌无备，必为所败。揣敌之术，亦易知矣。若辞怒而不战者，待其援也；杖而立，汲而先饮者，倍程迫速渴之兼也。夫欲行无穷之势，图不测之利，其事烦多，略陈梗概而已。若遇小寇而有不可击者，为其将智而谋深，士勇而军整，锋甲坚锐而地险，骑畜肥逸而令行：如此则士蓄必死之心，将怀擒敌之计，此当固而待之，未得轻而犯也。如逢大敌而必可斗也者，彼将愚昧而政令不行，士马虽多而众心不一，锋甲虽广而兵刃不坚，居地无固而粮运不继，卒无攻战之志，旁无军马之援：此可袭而取之。抑又闻之，统戎行师，攻城野战，当须料敌，然后纵兵。夫为将能识此之机变，知彼之物情，亦何虑攻不逮、斗不胜哉！ （卫公兵法，悉出孙子。如本已具，不复重出。）
敌十五形帅十过（附）
敌有十五形可击：新集，（始至，行阵未定，可击。）未食，（虽已结阵，须馈食也。）不顺，（逆风向月建。）后至，（敌后来，不得山川地势利。）奔走，（行军失次，用力不齐，阵布不均。）不戒，（我示弱，诱敌不设备。）勤劳，（倍道兼行，人马未息，衣甲驰路，虽阵不坚。）将离，（大将已去，独任小吏，素不威服。）长路，（趋战争利，日夜不息。）候济，（半渡，疾击。）不暇，（贪利求胜，不暇尽阵。）险路，（泥泞阻狭，车马单行，左右难救。）扰乱，（行列失叙，进退不齐，纵不相载，横不相对，或坐或立。）惊怖，（卒阨相逢，都无备拟，鼓噪掩击，三军震慑。）不定。（阵数移动，人马数顾。）
帅有十过：勇而轻死，（可暴。）贪而好利，（可遗。）仁而不忍，（可劳。）知而心怯，（可窘。）信而喜信人，（可诳。）廉洁而爱人，（可侮。）慢而心缓，（可袭。）刚毅自用，（可诱。）懦志多疑，（可惑。）急而心速。（可久。）
孙子曰： 军旁有险阻、蒋潢井、生葭苇、山林、翳薈者，必谨覆索之，此伏奸之所藏处也。（险者，一高一下之地。阻者，雨水地也。蒋者，水草之藂生也。潢者，池也。井者，下也。葭苇者，众草所聚也。山林者，众木所居也。翳薈者，可以屏蔽之处也。此以上相地形，此以下察敌情也。翳薈草木之相蒙蔽，可以藏兵处，必覆索之也。）敌近而静者，恃其险也；敌远而挑战者，欲人之进也，其所处者居易利也。（所居利也。言敌去我近，但遣轻挑我，欲使前就之，其所处者平利也。挑，徒吊反。）众树动者，来也；（斩伐树木，除道进来，故动。）众草多障者，疑也；（结草为障，欲使我度稠草中。多障蔽者，敌必避去，恐追及，多作障蔽，使人疑有伏焉。）鸟起者，伏也；（下有伏兵住藏，触鸟而惊起也。）兽骇者，覆也；（敌广阵张翼，来覆我也，故兽惊骇也。）尘高而锐者，车来也；（车马行疾，尘相冲，故高也。）卑而广者，徒来也；散而条达者，薪采来也；（尘散衍而条达，各行所求。）少而往来者，营军也。（欲立营垒，以轻兵往来为斥候，故尘少也。）辞卑而益备者，进也；（其人来使辞卑，使閒视之，敌增备也，必进来也。）辞强而进驱者，退也；（诡诈驰驱，无所畏，是知欲退者也。）轻车先居其侧者，阵也；（阵兵，欲战也。轻车驰车在阵侧。）无约而请和者，谋也；（未有要约，而使来请和，有閒谋也。）奔走而陈兵者，期也；（自与偏将期也。）半进半退者，诱也。倚仗而立者，饥也；（倚仗矛戟而立者，饥之意。）汲役先饮者，渴也；向人见利而不进者，劳也；（士疲劳也。敌人来，见我利而不能击进者，疲劳也。）鸟集者，虚也；（敌大作营垒，示我众，而鸟集止其中者，虚也。）夜喧呼者，恐也；（军士夜喧呼，将不勇也。相惊无备者，恐惧也。）军扰者，将不重也；（无威重也。）旌旗动者，乱也；（旌旗谬动，抵东触西倾倚者，乱也。）吏怒者，倦也；（军吏悉怒，将者疲倦也。）粟马食肉，军无县箠，不反其舍者，穷寇也；（穀马食肉，不复蓄积，无县箪之食，欲死战，此穷寇也。箪，即箠之类也。）谆谆翕翕，徐言入入者，失其众也；（谆谆，语貌，又不足貌。翕翕者，不真也。其上失卒之心，少气之意。徐言入入者，与之言安徐之貌也，此将失其众也。谆，章伦反。翕，许及反。）数赏者，窘也；（军不素敌，数行赏，欲士卒之力战者，此恐窘也。窘，渠殒反。）数罚者，困也；（数行刑罚者，教令弛废，是困军也。）先暴而后畏其众者，不精之至也；（先行卒暴於士卒，而后欲畏己者，此将不精之极也。）来委谢者，欲休息也。（战未相伏，而下意气相委谢者，欲休息也。）兵怒而相迎，久而不合，又不相去，必谨察之。 （备奇伏也，此必有閒谋也。）
察而后动
春秋时，齐师伐鲁，败退。鲁庄公将逐之，曹刿曰： 未可。夫大国难测也，惧有伏焉。 （恐诈而奔也。刿，居卫反。）登轼而观之，其旗靡，其辙乱，曰： 可逐之。
又，春秋时，秦、晋战於羁马，交绥。秦行人夜戒晋师曰： 两君之士皆未慭也，明日请相见也。 （慭，缺也。鱼觐反。）晋大夫臾骈曰： 使者目动而言肆，惧我也。（目动，心不安；言肆，声放散，失常节也。骈，蒲田反。）将遁矣。薄诸河，必败之。 （薄，迫也。）晋裨将胥甲、赵穿当军门呼曰： 死伤未收而弃之，不惠也。不待期而薄人於隘，无勇也。 乃止。秦师果夜遁。
春秋时，晋师伐齐。齐侯畏众，齐师夜遁。师旷曰： 鸟乌之声乐，齐师其遁。 （鸟乌得空营，故乐也。）邢伯曰： 有班马之声，（夜遁，马不相见，故鸣也。班，列也。）齐师其遁。 叔向曰： 城上有乌，齐师其遁。
春秋时，晋师伐楚，将战，楚子登巢车，以观晋军。（巢车，车上为橹。）楚将子重使大宰伯州黎侍於王后。（州黎，晋伯宗子，先奔楚也。）王曰： 骋而左右，何也？ （骋，走也。）曰： 召军吏也。  皆聚於中军矣 。曰： 合谋也。  张幕矣 。曰： 虔卜於先君也。 （虔，敬也。） 撤幕矣 。曰： 将发命也。  甚嚣，且尘上矣。 曰： 将塞井夷灶而为行也。 （夷，平也。行，户郎反。） 皆乘矣，（乘，承证反。）左右执兵而下矣 。曰： 听誓也。 （左将帅，右车右。） 战乎？ 曰： 未可知也。  乘而左右皆下矣 。曰： 战祷也。 （祷，请诸鬼神也。）竟败楚於鄢陵。
东晋末，宋武帝自京口举义兵讨桓玄，玄将桓谦屯於东陵，卞范之屯覆舟山西以拒之。宋武疑贼有伏兵，谓小将刘锺曰： 此山下当有伏兵，卿可率部下指往摸之。 （摸音莫。）锺应声驰进，果有伏兵数百，一时奔走。
宋雍州刺史袁顗举兵反，（顗，鱼起反。）沿流入鹊尾，与官军相持既久，官军主张兴世越鹊尾上据钱溪，顗将刘胡攻之，不下，遣人传唱钱溪已平，官军之众并惧，宋将沈攸之曰： 不然。若钱溪实败，万人中要应有逃亡得还者。必是彼战失利，唱空声以惑众耳。 勒军中不得辄动。钱溪信寻至，果大破贼。攸之悉以钱溪所送胡军耳鼻示之，顗骇惧，急追胡还，遂溃之。
后魏将司马楚之讨蠕蠕，蠕蠕潜遣奸觇，（蠕，如兖反。觇，丑厌反。）入楚之军，截驴耳而去。有告失驴耳者，诸将莫能察。楚之曰： 必是觇贼截之以为验，贼将至矣。 即使军人伐柳为城，水灌令冻，城立而贼至。冰峻城固，不可攻逼，贼乃走散。
西魏将韩果性强记，兼有权略，所行之处，山川形势，辄能记忆，兼善伺敌虚实，揣知情状。有潜匿溪谷为閒侦者，（閒，古苋反。侦，丑郑反。）果登高视之，所疑之处，往必有获。
周武帝帅师攻围高齐，后主将兵十万自来援之。时柱国、陈王纯屯千里径，大将军、永昌公椿屯鸡栖原，大将军宇文盛守汾水关，并受齐王宪节度。宪密谓椿曰： 兵者诡道，去留不定，见机而作，不得遵常。汝今为营，不须张幕，可伐柏为菴，示有形势。令兵去之后，贼犹致疑也。 时齐主分军万人向千里径，又令其众出汾水关，自率大兵与椿对阵。宇文盛驰骑告急，宪自以千骑救之。齐人睹谷中尘起，相率遽退。盛与柱国侯莫陈芮涉汾逐之，多有斩获。俄而椿告齐众稍逼，宪又回军赴之。会椿被敕追还，率兵夜返。齐人果谓柏菴为帐幕也，不疑军退，翌日始悟。（周人设疑，齐人不察。菴音谙。）
验虚声知无实
后汉末，刘备遣将吴兰屯下邳，曹公遣曹洪征之。备遣张飞屯固山，欲断军后。众议狐疑，洪曰： 贼实断道者，当伏兵潜行，今反张声，此其不能也。宜及其未集，促击兰，兰破，则飞自走。 集兵击兰，大破之，飞果走。
东晋末，宋武帝率兵北伐，围南燕慕容超於广固，未下。时后秦姚兴遣使告宋武云： 慕容见与邻好，又以穷告急，今当遣铁骑十万，迳据洛阳。晋军若不退者，便当长驱而进。 宋武呼兴使答曰： 语汝姚兴，我定燕之后，息甲三年，当平关、洛。今能自送，便可速来。 刘穆之闻兴使，驰入，而宋武发遣已去。以兴所言并答，具语穆之。穆之曰： 常日事无大小，必赐与谋。此宜善详，云何率尔便答。未能威敌，正促彼怒耳。若燕未可拔，兴救奄至，不审何以待之？ 宋武笑曰： 此是兵机，非卿所解，故不语耳。夫兵贵神速，彼若审能遣救，必畏我知，宁容先遣信命。此是其见我伐燕，内已怀惧，自强之辞耳。 兴竟不能出师。广固终拔，擒慕容超，平齐地。
敌降审察
楚汉相持，项羽围汉王於荥阳。汉王请和，割荥阳以西者为汉。亚父劝项王急攻荥阳，汉王患之。陈平反閒既行，羽果疑亚父，亚父大怒而去，发病死。汉将纪信曰： 事急矣，臣请诳楚，可以閒出。 於是陈平夜出女子东门三千馀人，楚因击之，纪信乃乘王车，黄屋左纛，曰食尽，汉王降楚。楚军皆呼万岁，之城东观之。以故汉王得与数十骑出西门，遁走。
后魏万俟丑奴、（万音墨。俟音其。）宿勒明达等反叛，寇掠泾州，魏将崔延伯率众讨之。时丑奴置营泾州西北七十里。众军将出营讨贼，未战之间，有贼数百骑，诈持文书，云是降簿，乞且缓师。延伯谓其事实，逡巡未斗。俄而，宿勒明达率众自东北而至，乞降之贼从西竞下，诸军前后受敌。延伯上马突阵，贼势摧挫，便尔逐北，迳造其营。贼本轻骑，延伯军兼步卒，兵力疲怠，贼乃乘閒得入排城。延伯军遂大败，死伤者二万人。
西魏大将周文征东魏，战於邙山，裨将于谨率其麾下伪降，立於路左。东魏大将齐神武军乘胜逐北，不以为虞。追骑过尽，谨乃自后击之，敌人大骇。独狐信又收集兵士於后奋击，齐神武军遂乱，以此西魏军得全而返。


礼四十沿革四十凶礼二
总论丧期
（虞殷周汉后汉魏晋东晋宋后魏后周隋大唐）
易云 古者丧期无数 。（贾公彦曰： 此黄帝时也。是其心丧终身者也。 ）
虞书称 三载，四海遏密八音 。（尧崩，舜谅闇三年，故称遏密八音。按唐虞虽行心丧，更三年为限，三王乃制丧服。）
殷高宗谅闇，三年不言。檀弓云： 子张问曰： 书云高宗三年不言，言乃讙。有诸？ （时人君无行三年之丧礼者，问有此欤，怪之也。讙，喜悦也。言乃喜悦，则民臣望其言久。）仲尼曰： 胡为其不然也！古者天子崩，王世子听於冢宰。  （冢宰，天官卿，贰王理事者也。三年之丧，使之听朝。）丧服四制曰： 王者莫不行此礼，何以独善之也？曰：高宗者，武丁。武丁者，殷之贤王也。继世即位而慈良於丧。当此之时，殷衰而复兴，礼废而复起，故善之。善之，故载之於书中而高之，故谓之高宗。
周武王崩，成王十三而嗣立，周公居冢宰摄政。明年六月，既葬，周公冠成王而朝於祖，以见诸侯，祝雍作颂。又春秋，在丧，王曰 小童 ，公侯曰 子 ，既葬则无此称。此皆既葬除丧之证也。
汉文帝遗制，革三年之丧， 其令天下吏民，令到，出临三日，皆释服。（颜师古曰： 令谓此诏文。 ）殿中当临者，皆以旦夕各十五举音，礼毕罢。非旦夕临时，禁无得擅哭。服大红十五日，小红十四日，纤七日，释服。（服虔曰： 皆当言大功、小功布也。纤，细布衣也。 应劭曰： 凡三十六日而释服矣，此以日易月也。 晋灼曰： 汉书例以红为功。 师古曰： 红与功同。服、晋二说是也。此丧制者，文帝自率己意创而为之，非有取於周礼也，何为以日易月乎？三年之丧，其实二十七月，岂有三十六月之文！禫又无七月也。应氏既失之於前，而近代学者因循谬说，未之思也。 ）他不在令中者，皆以此令比类从事。（师古曰： 言此诏中无文者，皆以类比而行事。 ）布告天下，使明知朕意 。丧期之制，自后遵之不改。（宣帝地节四年诏： 今百姓或遭縗绖凶灾，而吏徭事，使不得葬，伤孝子之心。自今诸有大父母、父母丧者，勿徭事，使得收敛送终，尽其子道。 ）成帝时，丞相翟方进母终，既葬三十六日，除服视事，自以为身备汉相，不敢逾国典。然而原涉行父丧三年，名章天下；河閒惠王行母丧三年，诏书褒称，以为宗室仪表：是则丧制三年，能行者贵之矣。及平帝崩，王莽欲眩惑天下，示忠孝，使吏六百石已上，皆服丧三年。（莽母死，但服天子吊诸侯之服，一吊再会而已，令子新都侯宗服丧三年。及元后崩，莽反自服三年。颠倒奸谬若此。）
后汉郑玄云， 书云高宗谅闇，三年不言 ，又曰 然而曰言不文者，谓臣下也 ，注引孝经说云 言不文者指士人也 。
陈铄问：  高宗谅闇，三年不言，言乃讙 ，此则所言也。又丧大记云 既葬，与人立，君言王事，不言国事；大夫言公事，不言家事 。此天子诸侯俱有言矣。而独谓臣下上句云 言而后事行者杖而起 ，注云 谓卿大夫也 。孝经云 言不文指士人也 。义似不同，引之何明？ 赵商答曰： 三年之丧，天子诸侯不言而事成者，冢宰存也。虽亦有所言，但希耳。至於臣下，须言而辨，为可谓言，但不文耳。各有所施，不相妨也。言臣下时，所包者广。孝经云士人，注引之者，欲微见其小异，其大趣亦同也。
安帝初，长吏多避事弃官，乃令：自非父母服，不得去职。是后吏又守职居官，不行三年丧服矣。建光元年，尚书孟布奏： 宜复如建武、永平故事，（谓光武、明帝时。）绝刺史二千石告宁及父母丧服。 又从之。至桓帝永兴二年，复令刺史、二千石行三年服。永寿二年，又使中常侍已下，行三年服。至延熹二年，又皆绝之。
魏武帝遗诏： 百官当临殿中者，十五举音。葬毕便除。 文帝崩，国内服三日。（蜀刘备，臣下发丧满三日，除服，至葬复如礼。此则魏蜀又异於汉也。吴孙权令诸有居任者遭三年之丧，皆须交代，犯者定大辟之科。又使代未至，不得告，告者抵罪。其后吴令孟仁闻丧辄去，陆逊陈其素行，得减死一等，自此遂减。）
晋武帝泰始元年诏： 诸将吏二千石已下遭三年丧者，听归终宁。庶人复除徭役。 二年，帝遵汉魏，改葬除服，（按文帝以魏咸熙二年八月辛卯崩，九月癸酉葬。武帝以十二月景寅受魏禅，改元泰始。）犹深衣素冠，降席彻膳。太宰司马孚等奏曰： 臣闻礼典，丰杀随时，期於足以兴化而已，故未得皆返上古也。陛下俯遵汉魏，素冠深衣，降席彻膳，虽武丁行之於殷代，未足以逾。方今荆蛮未殄，万机事殷，臣等以为宜割哀情以康时俗，敕御府太官，易服改膳如旧。 诏曰： 每念幽冥，不终苴绖，一朝便易此情於所天，相从已多。 孚等重奏： 干戈未戢，天下至众。陛下察愚款，以慰皇太后之心。 又诏： 重览奏议，益以悲割。三年之丧，自古达礼，不宜反覆，重伤其心。 遂以此礼终三年。后居太后之丧亦如之。
文帝之崩也，（皇太后王氏泰始四年三月戊子崩。）羊祜谓傅玄曰： 三年之丧，虽贵遂服，自天子达，而汉文毁礼伤义。今上至孝，有曾、闵之性，实行丧礼，除服何为。若因此兴先王之法，不亦善乎？ 玄曰： 汉文以末代浅薄，不能行国君之丧，故因而除。已数百年，一朝复古，恐难行也。 祜曰： 且使主上遂服，由为善乎？ 玄曰： 若主上不除，而臣下除，此谓但有父子，无复君臣，三纲之道亏矣。 习凿齿曰： 傅玄知无君臣之伤教，而不知无父子之为重。且汉废君臣之丧，不崇父子之服，况四海黎庶，莫不尽情於其亲，三纲之道，二服恒用於私室，而王者独尽废之，岂所以孝理天下乎？
仆射卢钦、尚书魏舒等奏： 谨按天子之与群臣，虽哀乐之情若一，其所居之宜实异，故礼不得同。虞书曰 三载遏密八音 ，至周公，乃称 殷之高宗谅闇，三年不言 。周景王有后、嗣子之丧，既葬除丧而乐。叔向讥之曰： 三年之丧，虽贵遂服，礼也。王虽不遂，燕乐已早，亦非礼也。 称高宗不云服丧三年，此释服心丧之文也。讥景王不议其丧，而议其燕乐已早，明既葬应除，而违谅闇之节也。尧崩，舜谅闇三年，故称遏密八音。由此言之，天子居丧，齐斩之制，既葬而除，谅闇以终，三年无改父道，听於冢宰。丧服已除，故更称不言之美，明不复寝苫枕块以荒大政也。 挚虞以为： 古者无事，故丧三年，非讫葬除心丧也。后代一日万机，故魏权制，晋氏加以心丧，非三年也。 杜元凯以为： 古者天子诸侯三年之丧，始同齐斩，既葬除服，谅闇以居，心丧终制，不与士庶同礼。汉氏承秦，率天下为天子终服三年。文帝见其不可久行，而不知古典，更以意制祥禫，除丧即吉。魏氏直以讫葬为节，嗣君皆不复谅闇终制。学者非之久矣，然竟不推究经传，考其行事，专谓王者三年之丧，当以縗麻终二十五月。嗣君苟若此，则天下群臣皆不得除。虽志在居笃，更逼而不行。至今嗣主皆从汉文轻典，由处制者非制也。 袁准曰： 周礼 太祝祔练祥，掌国事 。若无縗服，焉得祥？孔子曰： 三年之丧，天下之通丧也。 礼记曰： 父母之丧，无贵贱一也。 又云： 公之丧，大夫俟练，士卒哭而归。 此终丧縗麻之言也。春秋传曰： 三年之丧，虽贵遂服，礼也。 言虽贵，不得与贱者有异也。言服而不言丧，縗麻可知也。凡春秋传诸称除丧，皆因时宜耳。高宗信默，何以是心丧？
博士段畅重申杜元凯议曰： 尚书毋逸云 高宗亮阴，三年不言 。诸儒皆云 亮阴，默也 。唯郑玄独以亮闇为凶庐。今据诸儒为正，明高宗既卒哭，即位之后，除縗麻，躬行信默，听於冢宰，以终三年也。言即位，以明免丧之后，素服心丧，谓之谅闇。故杜议曰： 天子居丧，齐斩之情，菲杖绖带，当其遂服，葬而除服，谅闇以终三年也 。国语楚语及论语、礼记坊记（坊音防）丧服四制，皆说高宗之义，大体无异。唯尚书大传以谅闇为凶庐。盖东海伏生所说，郑玄之所依。博而考之，义既不通。据经所言，是唯天子居凶庐，岂合礼制？代俗皆谓大祥后禫时为谅闇。汉记称和熹邓皇后居母丧，缟素，不食肉，亦曰谅闇。此乃古今之通言，信默者为得之也。 范宣曰： 所以知谅闇为凶庐者，按礼，葬后柱楣，楣则梁也，明葬后居庐，所以为义。 畅曰： 昔武王崩，成王立，周公摄政，明年既葬，周公冠成王而朝於祖，以见诸侯。此天子卒哭除丧之证也。春秋在丧，王曰小童，公侯曰子，既葬则无此称。此除服证也。 范宣难曰： 礼，葬后饮食衣服，皆有降杀。设君臣之称，安得不异？ 畅曰： 春秋文八年秋八月，襄王崩。九年春，毛伯来求金。传曰： 不书王命，未葬也。  范宣曰： 礼既葬王，政入於国，即君名有渐，非一朝顿除除服之义。多引益惑耳。 畅引僖王崩未再周，惠王享晋、虢失礼，以名位不同，不议丧享，而讥公侯同礼。又享有笾豆之荐，聘则陈币太庙，授玉两楹。此闻乐不乐，食旨不甘，除服证也。范宣曰： 朝聘之礼，国有丧，皆有撤损，不与平同也。周礼掌客职 宾客有丧，唯刍稍之受 ，是明主人设飨是仪，有等级之品，客受刍稍，循情之事，是以往往有享文耳。且或有急尊王室，或有安卫社稷，事出无方，归於时宜，事讫反服，於礼何伤？於啐哜示仪，而信以为食旨，亦其昏矣。 畅引春秋僖七年闰月，惠王崩。九年夏，王使宰孔赐齐侯胙，曰 天子有事於文武 。以为王丧再周少五月，而犹事文武，明王者卒哭除丧，即位而祭庙矣，所谓烝尝禘於庙也。宣曰： 夫祭祀之礼，有正有变。所以然者，或时有所施，不必一也。祷类祈禡，岂一道乎？武王出祔以燎，岂是常郊耶？天地犹然，况宗庙乎？礼不墓祭，而尚祭乎毕。又不於宗庙，而祀在坶室。（坶音牧。郑玄云 牧野之室 。）且礼 去祧为坛，去坛为墠 ，而周公请命，告太王以下，而三坛同墠，此岂非变礼乎？当襄王之时，逼於王子带，不敢发丧，潜使告於齐。常有忧惧之色，故或为权礼於文武。告请之祀，非其常典，故云有事於文武，而不称禘祫於宗庙也。能究变正之义，始可与谈春秋耳。 段畅引经传，以为诸侯谅闇，申杜议云： 按春秋僖公九年，宋桓公卒，未葬，而襄公会诸侯，故曰子。凡在丧，王曰小童，公侯曰子。传发宋公，而因释王。在丧未葬，称在丧；葬讫卒哭，已除縗麻，故不复名在丧：此诸侯除服之证也。按礼记，诸侯元子既葬，见於天子，曰类见。将嗣父位，除丧见王，以受瑞命，由嗣而见，故曰类见。於是天子礼之太庙，赐以命服。此诸侯不以麻终三年之证也。杂记 麻者不绅，执玉不麻，麻不加於采 。诸侯既卒哭即位，则有聘享朝会之礼。既执玉服采，不宜复以服麻，故去縗麻，服缟素。缟素之制，可以杂於吉也。此除縗麻谅闇之文也。丧大记云： 君既葬，王政入於国，既卒哭而服王事。大夫、士既葬，公政入於家，既卒哭，弁绖带。金革之事无避也。 然则大夫士皆以縗麻终三年，故虽卒哭，称弁绖带，以服金革之事。诸侯以上，卒哭除縗麻谅闇，故特不言弁绖。此诸侯縗麻除之证也。又春秋鲁隐公元年： 天王使宰咺来归惠公仲子之赗。 左传曰： 赠死不及尸，吊生不及哀。 既卒哭，除服谅闇，此为免丧。免丧之后来吊，故曰 吊生不及哀 。此诸侯卒哭除縗之证也。文公元年： 天王使毛伯来锡公命。 公羊传曰： 命者何？加我服也。 贾逵以为 诸侯逾年即位，天子赐以命珪，合瑞为信也 。然则皆得行吉礼。文公元年： 公孙敖如齐。 左传曰： 穆伯如齐，始聘焉，礼也。凡君即位，卿出并聘，践修旧好，要结外援，好事邻国，以卫社稷也。 僖公之丧未三年，嫌於不可以接吉事，故传发明大义，以正诸侯之礼也。春秋襄公十五年冬十一月，晋侯周卒；十六年正月，葬晋悼公；三月，公会晋侯於湨梁。左传曰： 葬晋悼公，平公即位，改服修宫，烝於曲沃，与诸侯宴於温，使诸大夫舞，曰歌诗必类。 诸侯五月而葬，今晋悼三月便葬，遂合诸侯燕会，使大夫歌舞，皆非丧礼也。羊舌肸、祁奚、韩襄，皆晋之贤大夫也。平公尚幼，宰傅相之，命诸贤傅幼君而若此，盖继好继信，谋事补阙，礼之大者，故传其行事也。晋子墨縗绖征秦，遂墨縗以葬。书春秋时，卒哭之后，御军甚多，无縗墨文明其服也。弁绖金革，礼所权许，皆为救危亡者也。哀公五年秋九月，齐侯杵臼卒。六年，公羊传曰： 除景公之丧，诸大夫皆在朝。 又礼会於陈乞之家，明其皆免丧无复所制也。
博士谢况议： 杜元凯注春秋左传云： 天子诸侯虽卒哭除丧，至於当其练祥之日，必设位而哭，明不复禫也。 且先朝故事，无有禫仪，盖君子行礼，不求变俗。而博士徐禅，意欲以来六月二十二三大祥，二十五六而禫。三日之中，衣服无异，而立二节，皆背先仪，又非简易之法也。忌日举哀，如昔成制。礼云： 除丧者卜其远日，避不怀也。 谓当择月末以还大祥，除四起缟冠，受以白〈巾臽〉，徙月复吉，不宜立异屡改也。仲尼曰： 三年之丧，二十五月而毕。哀痛未尽，思慕未忘，然服以是断者，岂不送死有已，复生有节也哉！ 又云 天地已易，四时已变，是以象之 ，而欲二十二三日除缟弁，二十五六日禫哭。礼玉藻曰： 缟冠素纰，既祥之冠也。 所谓大祥而素缟麻衣也。释禫之礼云，禫祭则黄衣玄冠矣。既祭乃服禫，朝服綅冠，逾月玄端以居，复平常焉。如士礼之条，又无禫哭也。且日时未改，忌月未过，便复常节，恐非天王情礼、大晋之典也。今无受禫之服，又无改易之祭，三日之间，哀乐未变，而立无名之哭，近背先帝画一之美，远违仲尼殊月之说。
议曰：详按前仪，则礼经云 三年之丧，自天子达 。虽有其说，无闻服制。所引武王崩，既葬，成王冠；襄王崩，嗣王未再周，赐齐侯胙：皆可为明徵。当以万机至繁，百度须理，如同臣庶丧制，唯祀与戎多阙。汉文弥留之际，不详前代旧规，深虑大政之废，遂施易月之令。若俟同轨毕至，嗣君然后免丧，俗薄风浇，或生衅难。执古道者，则云齐斩三年；適权宜者，遂称以日易月。礼经虽云七月而葬，汉魏以降，多一两月内，山陵礼终。窀穸之期，不必七月；除服之制，止於反虞。鲁史足徵，可无致惑。庶情礼两得，政教无亏矣。
东晋康帝建元元年正月晦，成恭杜皇后周忌，有司奏，至尊周年应改服。诏曰： 君亲，名教之重也，权制出於近代耳。 於是素服如旧。（非汉魏之典。）
兴宁元年，章皇太妃薨，哀帝欲服重。江虨启： 先王制礼，应在緦麻服。 诏欲降周，虨又启： 厌屈私情，所以上严祖考。 於是制緦麻三月。
孝武太元中，崇德太后褚氏崩。后於帝为从嫂，或疑其服。博士徐藻议，以为： 资父事君而敬同。又，礼，其夫属父道者，妻皆母道。则夫属君道，妻亦后道矣。服后宜以资母之义。鲁讥逆祀，以明尊尊。今上躬奉康、穆、哀皇及靖后之祀，致敬同於所天。岂可敬之以君道，而服废於本亲？谓宜服齐縗期。 於是帝制周服。
安帝隆安四年，太后李氏崩。（李氏生孝武，即帝之祖母。）帝服齐縗三年，百寮疑所服。尚书左仆射何澄等议： 太皇太后名位允正，体同皇极，理制备尽，情礼合伸。春秋之义，母以子贵，既称夫人，礼服宜从正。故成风著夫人之号，文公服三年之丧。子於父之所生，体义情重。且礼，祖不厌孙，固宜遂服无屈，而缘情立制。嫌文不明，则宜从重，应同为祖母后齐縗周。永安皇后无服，但一举哀，百官亦一周。 诏可。於西堂设菰庐，神武门施凶门柏历。
宋武帝永初元年，黄门侍郎王准之议： 郑玄丧制，二十七月而终，学者云得礼。按晋初用王肃议，祥禫共月，遂以为制。江左以来，唯晋朝施用；缙绅之士，犹多遵郑义。宜使朝野一体。 诏可。
永初三年，武帝崩，萧太后制三年之服。
文帝元嘉十七年七月，元皇后崩。兼司徒给事中刘温持节监丧。神武门设凶门柏历至西上閤，皇太子於东宫崇正殿及永福省并设庐。诸皇子未有府第者，於西廨设庐。太子心丧三年。心丧有禫无禫，礼无成文，代或两行。皇太子心丧毕，诏使博议。有司奏： 丧礼有禫，以祥变有渐，不宜便除即吉，故其閒服以綅缟也。心丧已经十三月，大祥十五月，祥禫变除，礼毕馀情一周，不应复有再禫。宣下以为永制。 诏可。
后魏自道武及诸帝，悉依汉魏，既葬公除。
文帝太和十四年，祖母文明冯太后崩，将营山陵，安定王休等率百寮诣阙表曰： 臣等闻先王制礼，必随代变。三年之丧，虽自上古，中代以后，未之能行。陛下欲依上古，万机事殷，不可暂旷。三代以下，岂无至孝之君？皆以义存百姓，是以君丧即位，逾月而葬，葬而即吉。 诏曰： 自遭祸罚，恍惚如昨。山陵迁厝，所未忍闻。 十月，又表曰： 伏惟大行皇太后，明诰垂於典册。陛下虽欲终上达之礼，其如黎元何？ 诏曰： 仰寻遗旨，俯闻所奏，山陵可依典册，縗服情所未忍。 既葬，又表曰： 天下之至尊，莫尊於王业；皇极之至重，莫重於万机。今山陵告终，百礼咸毕，愿陛下愍亿兆之心，抑恩割哀，遵奉终制。谨依前式，求定练日，以备禫礼。 高闾曰： 君不除服於上，臣则释服於下，从服之义有违，为臣之道不足。縗麻朝政，吉凶事杂。 诏曰： 公卿所议，皆服终三旬；释縗袭吉，情实未忍。遂服三年，重违旨告。今将至周，一经忌日，情结差申。按礼，卒哭之后，将授服。於受日，庶人及小官皆令即吉。内职羽林中郎已下，虎贲郎已上，及外职五品以上无縗服者，素服以终三月；内职及外臣縗服者，变从练礼。外臣三月而除；诸王、三都驸马及内职，至来年三月晦朕之练也，除而即吉；侍臣，君服斯服，随朕所降。此虽夺式，推情即理，有贵贱之差，远近之别。 游明根曰： 圣慕深远，所奏已不蒙许，愿得逾年即吉。既历冬正，又近遗诏。 诏曰： 若不许朕縗服，则当除縗闇嘿，委政冢宰。二事之中，惟公卿所择。 东阳王丕曰： 臣与尉元，历事五帝。自圣代以来，大讳之后三月，必须迎神於西，禳恶於北，具行吉礼。 诏曰： 太尉国老，诚如所陈，恐是先朝万得一失，朕情未忍。 遂号恸，群官亦哭而辞出。壬午，诏： 公卿屡上启事，依据金册遗旨。朕仰惟恩重，不胜罔极之痛。今依既虞卒哭，克此月二十日授服，以葛易麻。既表縗服在上，公卿不得独释於下。故於朕之授变从练，以下复为节降。断度今古，以情制哀。但取遗旨速除之一节，便及变礼也。
延昌四年正月，宣武帝崩於式乾殿。侍中、中书监、太子少傅崔光等奉迎太子於东宫，入自万岁门，至昭阳殿，哭踊久之。欲待明乃行即位之礼，太尉崔光曰： 天位不可暂旷，何待至明？ 光等请太子止哭，立於东序。于忠、元昭扶太子西面哭十数声，止。光奉册进玺绶，太子跪受，服皇帝衮冕之服，御太极前殿。光等降自西阶，夜直群臣立於庭中，北面稽首称万岁。
孝明帝神龟元年九月，尼高皇太后崩於瑶光寺。诏曰： 崇宪皇太后，德协坤仪，徽符月晷，万融一化，奄至遐崩。但朕幼集荼蓼，夙凭德训，乃戡虣定难，是赖深谋。夫礼沿情制，义循事立，可特为齐縗三月，以申追仰之心。 有司奏： 按旧事，皇太后崩仪，自复魄敛葬，百官哭临，其礼甚多。今尼太后既存委俗尊，凭居道法。凶事简速，不依配极之典；寺庭局狭，非容百官之位。但因葬日，衢路奉接，义成君臣，终始情礼，理无废绝。辄立仪如别。内外群臣，权改常服，单衣袤巾，奉迎之墓，列位哭拜，事讫而除。止在京师，更不宣下。 诏可。
后周武帝母叱奴太后崩，帝居倚庐，朝夕供一溢米。群臣表请，累旬乃止。及葬，帝袒跣陵所，行三年之制，五服内并依礼，斯近古无俦。
天元帝宣政元年，令天下遭父母丧，许终制。
隋制，皇帝本服大功以上亲及外祖父母、皇后父母、诸官正一品丧，帝不视事三日。本服五服内亲、百官正二品以上丧，并一举哀。太阳亏，国忌日，本服小功緦麻亲、百官三品以上丧，不视事一日。皇太后、皇后为本服五服内亲，一举哀。皇太子为本服五服内亲及东宫三师、三少、宫臣三品以上，一举哀。
大唐元陵遗制：其丧仪及山陵制度，务从俭约，并不以金银锦采饰。天下节度观察团练使、刺史等，并不须赴哀。祀祭之礼，亦从节俭。其天下人吏，敕到后，出临三日，皆释服。无禁婚娶、祠祀、酒肉。其宫殿中当临者，朝夕各十五举音。礼固从宜，丧不可久。皇帝宜三日听政，十三日小祥，二十五日大祥，二十七日而释服。皇帝本服周者，凡二朝哭而止。本服大功者，晡哭而止。本服小功以下，一举哀而止。
奔大丧（奔山陵附○周后汉魏晋东晋大唐）
周制，穀梁传云： 周人有丧，鲁人亦有丧，周人吊，鲁人不吊。周人曰： 固吾臣也，使人可也。 鲁人曰： 吾君也，亲之者也，使大夫则不可也。 故周人吊，鲁人不吊，以其下成康为未久。 （周道尚明，无愧於不往。）五经通义云： 凡奔丧，近者先闻先还，远者后闻后还。诸侯未葬，嗣子闻天子崩，不奔丧。王者制礼，缘人心而为之断文，孝子之恩，不忍去棺柩，故不使奔也。
后汉许慎异义云： 按左氏说，诸侯，藩卫之臣，不得弃其封守。诸侯，千里之内奔，千里之外不奔。四方不可空虚，故遣大夫也。 郑玄駮云： 礼，天子於诸侯无服，诸侯为天子斩縗三年，是尊卑异者也。春秋文四年，夫人成风薨，王使荣叔来归唅且赗；又王使毛伯来会葬。传曰 礼也 。至叔孙得臣如京师，葬襄王，则传无言焉。天子於鲁既唅赗，又会葬，为得礼，是则鲁於天子，一大夫会葬而已，为不得礼可知矣。按昭三十年，晋侯去疾卒，秋葬晋顷公。传曰：郑游吉吊，且送葬。魏献子使士景伯诘之。其对辞有 灵王之丧，我先君简公在楚，我先大夫印段实往，敝邑之少卿也。王吏不讨，恤所无也 。晋人不能诘。岂非左氏诸侯奔天子之丧及会葬之明文也？
大鸿胪眭生（眭音虽）说： 诸侯逾年即位，乃奔天子丧。春秋之义，未逾年，君死，不成以人君礼。言王者未加其礼，故诸侯亦不得供其礼於王者，相报也。 许氏又按： 礼不得以私废公、卑废尊。如礼得奔丧，今以私丧废奔天子之丧，非也。又人臣之义，不得校计天子未加礼於我，亦执之不加礼也。眭生之说，非也。 郑玄按： 孝经 资於事父以事君 ，言能为人子，乃能为人臣也。服问 嗣子不为天子服 ，此则嫌欲速，不一於父也。丧服四制曰 门内之治恩掩义，门外之治义断恩 ，此言在父则为父，在君则为君也。春秋庄三十二年，子般卒，时父未葬也。子者，系於父之称也。言卒不言崩，未成君也。未成君犹系於父，则当从门内之治恩掩义。礼者在於所处。此何以私废公？何以卑废尊？
魏时礼官议奔丧礼，有除丧而后归哭於墓者，皆听哭於陵。尚书卢毓以礼言遂除者，谓有服者耳；无服者则不哭。王肃曰： 既言除丧，岂有服哉？虽除，始见坟，敛发袒绖，言除敛发袒绖耳。记曰： 朋友之墓，有宿草而不哭焉 ，明友未逾年，虽无服犹哭之，有天子之丧未逾时始奔赴而得不哭者乎？今虽权宜即吉，吾本三年之丧也，故三年之后，行禘祫之礼。又，远方吊贡表，皆宜通，若有禁，乃止，此不得与哭陵相妨害也。 又答难云： 前说遂除，谓除敛发袒绖耳，不谓今之奔者皆须敛发也。责以玄衣冠，又其所不能具，自可服深衣白帢也。
晋惠帝崩，司徒左长史江统议奔赴山陵曰： 往者荡阴之役，群僚奔散，义兵既起，而不附从，主上旋宫，又不归罪。至於晏驾之日，山陵即安，而犹不到。自台郎御史以上，应受义责，加贬绝，注列黄纸，不得叙用。至於先有他故去职，或以丧疾免散，仍遇兵隐遁山泽者，宜与上牒异制。春秋传曰： 君子避内难，不避外难。 孙、宁之变，蘧瑗出关，陈力就列，不能者止，未足多责也。及至奔赴，不及在哀，致身后於山陵，故当从时宜以立褒贬，依王政而正准绳，不可偏抗古义以伤今实也。承诏书而制奔赴之期，以为分别远近，则典而不畅；检校险易，则密而不弘。故拟七月之典，以议今事。达官名问特通者，过期不到，宜依退免法，注列黄纸，三年乃得叙用。又自非盟主所授，而诸侯州伯所以用，故不得奔赴，宜与下牒同罚。春秋传曰 不以家事辞王事 ，此上之行乎下也。诸侯州伯辄留应赴之人，而令失节於王庭，坐於周官九代之法，应在犯令陵政之条，诸台平处，正其削黜。
东晋成帝咸康中，恭皇后山陵，司徒西曹属王濛议立奔赴之制曰： 三代垂文，观时损益。今服教之地，远於古之九服，若守七月之断，远近一概者，违实，惧非通制。请王畿以外，南极五岭，非守见职，周年不至者，宜勒注黄纸，有爵土者削降。永嘉中，江统议不奔山陵，但三年不叙，於义为轻。今更立如牒。若方伯授用，虽未有王命，犹不与停散同。今见在官即吉之后去职，不及凶事，无所贬责。万里外以再周为限。自此以内，明依前牒，虽在父母丧，其责不异。 黄门郎徐众等駮濛云： 若如濛议，见在官者，已拘於制度，不得奔赴。至於既去，虽不及哀，臣子之情，何得不暂致身哉！臣谓丧纪虽过，去职者故宜还赴。 诏可。濛又申述前议曰： 丧纪有数，吉凶有断，岂可当於缟素既终而制无限之责哉！若除丧使奔，当以何服？素服叙哀，则在廷已吉，陵无哭礼；若玄冠致敬，宜曰朝谒，非奔丧之谓；若服外更立限断，则不知所准；若不计远近同服内，则立制漫而无断。 诏又付尚书左丞王彪之议，云： 昔太宁之难，奔赴无过三年之限。恭皇后不宜逾先制。礼，为君之母、妻，居处饮食衎尔。 君已除丧而后闻丧，不税 ，而责有奔，此臣所疑也。且宜一依濛所上。 诏曰： 今轻此制，於名教为不尽矣。今直以或者众致於此事，不必改先制，如濛所上施行。
八年，成帝崩，尚书殷融上言： 司徒西曹属王濛以周年为限，不及者除名，付之乡论。臣以为夫名教兴於义厚，忠孝发於自然，不严而著，不肃而成者也。旧礼，国有大讳，外任不得离部，冗散之人，发哀公巷，初无课限有不奔之制。按永平初，先帝称宣帝遗诏，乃不得令子弟诣陵。唯荡阴奔赴，多不逮及，始为其制，以笃一时。顾观人情，未有肃媿，徒兴简默，正足以彰至道之不弘，表臣子之不义。宜遵前代，闻凶行丧三日而已。 诏曰： 孝慈起於自然，忠厚发於天成，若道不丧，岂有今弊。弊至醨薄，反之何期？况以今日之弊，而欲废准式於颓俗，求自仁於吾朝，其於理化也，无乃迂乎？ 融又重启，依王濛所上为条制。
康帝建元初，融又议定不应奔赴山陵： 据周鲁有丧，而鲁人不吊。孔子所答曾子，当谓国内卿大夫耳，非如今日见在方外者也。 尚书仆射顾和议： 按礼记曾子问： 父母之丧，既引及涂，闻君薨，如之何？ 穀梁传曰： 周人鲁人各有丧，周人吊，鲁人不吊。 周人虽有丧，遣人可也；鲁人当亲行事，故不吊也。
大唐元陵仪注，诏问： 宗子在外州府，合赴京师不？ 所司奏曰： 按礼文 五庙之孙，祖庙未毁，虽为庶人，冠、娶妻必告，死必赴，练祥则告，不忘亲之义也 。又曰 四世而緦，服之穷也；五世袒免，杀同姓也；六世亲属竭矣 。又传云 天子七月而葬，同轨毕至 。据此，则宗子五等以上，不限远近，尽同奔赴山陵。
未逾年天子崩诸侯薨议（后汉）
后汉安帝崩，立北乡侯，未逾年薨，以王礼葬。於春秋何义也？何休答曰： 春秋，未逾年，鲁君子野卒，降成君称卒，从大夫礼可也。 孝顺皇帝永和中，诏公卿、校尉、尚书曰： 昔者周公摄天子事，成王欲以公礼葬，天为动变，更以天子之礼，天即反风，岁即大熟。北乡王亲为天子，而以王礼葬，故天数灾异，宜加尊谥，列於昭穆。 群臣皆疑，谓当如常。司隶校尉周举议以为： 北乡本非正统，奸臣所授，立未逾载，年号未改。孔子作春秋，王子猛不称崩，鲁子野不书葬。昔周公有请命之功，太平之勋，故薨之日，天动威以彰其德，故成王以王者礼葬之，以应天命。北乡王无他功德，恐非所以应天消灾。北乡本侯也，已加王礼，於礼已崇，不宜追加尊谥。 诏从之。
天子为继兄弟统制服议（东晋）
东晋穆帝升平五年五月崩，皇太后令立琅琊王丕。（哀帝也。）仪曹郎王琨议： 今立之，於大行皇帝属则兄弟，凡奠祭之文，皆称哀嗣。斯盖所以仰参昭穆，自同继体，在兹一人，不以私害义，专以所后为正。今皇太后德训弘著，率母仪於内，主上既纂业承统，亦何得不述遵於礼。 尚书谢奉议： 夫帝位自以君道相承。至於昭穆之统，礼 兄弟不相为后 ，明义也。今应上继康帝，意谓不疑。此国之大事，将垂之来代。 仆射江虨（音斌）议： 兄弟不相为后，虽是旧说，而经无明据，此语不得施於王者。王者虽兄弟，既为君臣，则同父子。故鲁跻僖公，春秋所讥。左传曰： 子虽齐圣，不先父食。 闵公，弟也，而同於父；僖公，兄也，而齐於子。既明尊之道，不得复叙亲之本也。公羊传曰： 逆祀奈何？先祢而后祖。 穀梁传曰： 先亲后祖，逆祀也。君子不以亲亲害尊尊。 兄弟也由君臣而相后，三传之明义如此，则承继有叙，而上下洽通，於义为允。应继大行皇帝。 扬州刺史蓝田侯臣述议： 推宗立君，以为人极，上古风淳，必讬有道。洎乎后代，争乱渐兴，故继体相传，居正守位，以塞奔竞，非私其亲。或时有艰难，而嗣胤幼劣，故有立长。成皇帝深达帝道，不私亲爱，越授天伦，庙无毁迁，统业恒固。康皇帝既受命於成帝，宗庙社稷之重，已移於所授，主上宜为康皇嗣。 谢奉又议： 五帝之道，以天下为公，唯德与贤，不私其亲。逮殷周，则继代承业，虽百王迭建，而典谟不易，所以镇系人心，闲邪息乱。今大晋宗祀配天，成帝疾痛，皇嗣幼冲，深惟社稷，迁於康皇，轨同唐虞，高义大行。天祚不永，迁嗣本位。考之先典，求之人情，咸谓主上应继成帝。 太常臣夷等五人议曰： 夫大道之行，天下为公。成皇帝舍胤嫡之受，而授重天伦，道崇先代。康皇帝祗承明命，正统既移，至尊应继康帝嗣。 诏从述议。
天子不降服及降服议
魏田琼云： 天子不降其祖父母、曾祖父母、后、太子、嫡妇、姑姊妹嫁於二王后，皆如都人。按白虎通云： 天子绝周者何？示同丧於百姓，明不独亲其亲也。  （吴射慈云： 天子之子封为诸侯，天子皆不服也。 ）
天子为皇后父母服议（皇后为父服附○东晋宋陈后魏）
东晋王朔之问范甯云： 至尊为后之父有服不？意谓虽居尊位，亦当不以己尊而便降也。 甯答曰： 王者之於天下，与诸侯之於一国，义无以异。今谓粗可依准。 孝武太元元年正月，王镇军薨，按即后父也。克举哀而不成出，制服三日。仆射已下皆从服。
宋孝武孝建三年，有司奏： 义阳王师王偃丧逝，至尊为服緦麻三月，成服，仍即公除。至三月竟，未详当服除服与不？又皇后依朝制服心丧，行丧三十日公除。至祖葬日，临丧当著何服？又旧事，皇后心丧，服终除之日，更还著未公除时服，然后就除。未详今皇后除心制日，当依旧更服？为但释心制中所著布素而已？ 勒礼官详正。太学博士王膺之议： 尊卑殊制，轻重有级，五服虽同，降厌则异。礼，天子止降旁亲，外舅緦麻，本在服例，但縗绖不可以临朝飨，故有公除之议。虽释麻袭冕，尚有緦麻之制。愚谓至尊服三月既竟，犹宜除释。 又议： 吉凶异容，情礼相称。皇后一月之限虽过，二红之服已释，哀哀所极，莫深於尸柩，亲见之重，不可以无服。按礼，为兄弟既除丧，及其葬也，反服其服。轻丧虽除，犹畜縗以临葬，举轻明重，则其理可知也。愚谓王右光禄祖葬之日，皇后宜反齐縗。 又议： 丧礼即远，变除渐轻，情与日杀，服随时改。权礼既行，服制已变，岂容终制之日而更重服乎？按晋泰始二年，武帝以周除之月，欲反重服拜陵，朝议不遂。 太常丞朱膺之议： 凡云公除，非全除之称。今朝臣私服，亦有公除，犹自穷其本制。膺之云，晋武拜陵不遂反服，此是权制，既除縗麻，不可以重制耳，与公除不同。愚谓皇后除心制日，宜如旧反服未公除时服，以申创巨之情。 馀同膺之议。国子助教苏玮生议： 按三日成服即除，及皇后行丧三十日，礼无其文。若并谓之公除，则可粗相依准。凡诸公除之设，盖以王制夺礼。葬及祥除，皆宜反服。未有服之於前，不除於后。虽有齐斩重制，犹为功緦除丧。夫公除蹔夺，岂可遂以即吉邪？愚谓至尊三月服竟，故应准礼除释。皇后临祖及一周祥除，并宜反服齐縗。 尚书令、建平王宏议谓： 至尊緦制终，止举哀而已，不须释服。 馀同朱膺之议。大明二年，有司奏： 故光禄大夫王偃丧，依格皇后服周，心丧三年，应再周来二月晦。检元嘉十九年旧事，武康公主出適，二十五月心制终尽，从礼即吉。昔国哀再周，孝建二年二月，其月末，诸公主心制终，则应从吉。於时犹心禫素衣，二十七月乃除，二事不同。 领仪曹郎朱膺之议： 详寻礼文，心丧不应再禫，皇代考检，已为定制。元嘉季年，祸难深酷，圣心天至，丧纪过哀。是以出適公主，还同在室，即情变礼，非革旧章。今皇后二月晦，宜依元嘉十九年制，释素即吉，以为永准。 诏可。
陈文帝天嘉元年，尚书仪曹请今月晦皇太后服安吉君禫除仪注。沈洙谓： 至亲周断，加崇故再周，而再周之丧，断二十五月。但重服不可顿除，故变之以纤缟，创巨不可便愈，故称之以祥禫。禫者，淡也，所以渐祛至情。如父在为母、出嫡后之子，则屈降之以周。周而除服，无复縗麻，缘情有本同之义，许以心制。心制既无杖绖可除，不容复改玄綅。既是心忧，则无所更淡其心也。宜禫杖周者，十五月已有禫制。今申其免怀之感，正断以再周，止二十五月而已。所以宋元嘉立义，心丧以二十五月为限。大明中，王皇后父丧，又申明其制。按齐建元中，太子穆妃丧，亦同用此礼。惟王俭古今集记云，心制终二十七月，又为王逡所难。何佟之仪注用二十五月而除。按古循今，宜以再周二十五月为断。今皇太后於安吉君心丧之周，宜除於再周，无复心禫之礼。 诏可。
后魏神龟二年元会，高阳王雍以灵太后临朝，太上秦公丧制未毕，欲罢百戏丝竹之乐。清河王怿以为万国庆集，天子临享，宜应备设。太后访之於侍中崔光，光从雍所执。怿谓光曰： 宜以经典为证。 光据礼记 缟冠玄武，子姓之冠 ，父母有重丧，子不纯吉。安定公亲为外祖，又有师恩，太后不许公除，縗麻在体。正月朔日，还家哭临，至尊舆驾奉慰。礼云 朋友之墓，有宿草而不哭焉 ，是则朋友有周年之哀。子贡云，夫子丧颜回，若丧子而无服，丧子路亦然。颜回之丧，馈祥肉，夫子出受之，入弹琴而后食之。若子之丧，则容一周不举乐也。孔子曰既祥，五日弹琴，父母之丧也。是弟子丧夫子，若丧父而无服，心丧三年，由此而制。虽古义难追，比来发诏，每言师、祖之尊，是则一周之内，犹有馀哀。且礼，母有丧服，声之所闻，子不举乐。今太后更无别宫，嘉福去太极不为太远。鼓钟於宫，声闻於外，况在内密迩也。君之卿佐，是谓股肱，股肱或亏，何痛如之！智悼子之丧未葬，杜蕢所以谏晋平公也。今相国虽已安厝，才三月矣，陵坟未乾。怿以理证为然，乃从雍议。


兵十
孙子曰： 绝斥泽，唯亟去无留；（斥，咸卤之地，水草恶，浸洳不可处军也。亟，纪力反。）为交军於斥泽之中，必依水草而背众树，（不得已为与敌战，而会斥泽之中，当背稠树以为固守。）此处斥泽之军。平陆处易，（车骑之利也。）而右背高，前死后生，（战便。）此处平陆之军也。
行军下营审择其地
周武王将伐纣，问太公曰： 今引兵深入其地，与敌行阵相守，被敌绝我粮道，又越我前后，吾欲与战则不敢，以守则不固，为之奈何？ 太公曰： 夫入敌地，必按地形势胜便处之，必依山陵、险阻、水草为固，谨守关梁隘塞。敌若卒去不远，未定而复反，彼用其士卒若太疾则后不至，后不至则行乱而未及阵，急击之，以少克众。 太公曰： 夫出军征战，安营阵，以六为法，亦可方六百步，亦可六十步，量人地之置表十二辰。将军自居九天之上，竟一旬，复徙开牙门，常背建向破太岁太阴太阴大将军。凡军不欲饮死水，不欲居死地，不居地柱，不居地狱。 （死水者，不流之水。死地者，丘墓之间。地柱者，四下中高。地狱者，四高中下是也。）太公曰： 以步与车马战者，必依丘墓险阻，强弩长兵处前，短兵弱弩居后，（孙子曰： 强弱长短杂用。 ）更发更止。敌人军马虽众而至，坚阵疾斗，材士强弩以备前后。 （孙子曰： 远则用弩，近则用兵，兵弩相解也。 ）武王曰： 我无丘墓，又无险阻，敌人之至甚众，以车骑翼我两傍，猎我前后，吾三军恐怖，乱败而走，为之奈何？ 太公曰： 令我士卒十行布铁蒺藜，遥见敌车骑将来，均置蒺藜，掘地迎广以深五尺，名曰命笼。人持行马进退，阑车以为垒，推而前后，直而为屯，以强弩备我左右。然则命我三军皆疾战，而必胜也。 （孙子曰： 以步兵十人击之骑一匹。 ）
管子曰： 凡兵主者，必审知地图。轘辕之险，（谓路形若辕，而又还曲。缑氏东南有轘辕道。）滥车之水，（其水深渺，能汎车。）名山、通谷、经川、（谓常川也。）陵陆、丘阜之所在，苴草、林木、蒲苇之所茂，（苴草，谓其草深茂，能有所覆藏。）道里之远近，城郭之大小，名邑废邑困殖之地，（困，谓其地墝埆不可种艺。殖，谓壤田可播殖者。）必尽知之，（凡如此，皆兵主所当知也。）地形之出入相错者尽藏，（藏，谓苞蕴在心。）然后可以行军袭邑，举措知先后，不失地利。此地图之常也。
大唐高宗遣将军裴行俭讨突厥，军至单于都护府之北，际晚下营，壕堑方周，遽令移就崇岗。将士云： 众已就安堵，不可劳扰。 行俭不从，更令徙之。此夜，风雨暴至，前设营所水深丈馀，将吏惊服，问行俭曰： 何以知风雨也？ 行俭笑曰： 自今但依我节制，何须问我所由知也！
孙子曰： 不用乡导者，不得地利。（不任彼乡人而导军者，则不能得道路之便利也。）先知迂直之计者胜，此军争之法也。
乡导
大唐卫公李靖兵法曰： 凡是贼徒，好相掩袭。须择勇敢之夫，选明察之士，兼使乡导，潜历山原，密其声，晦其迹，或刻为兽足，而卻履於中途；或上冠微禽，而幽伏於丛薄。然后倾耳以遥听，竦目而深视，专智以度事机，注心而候气色，见水痕则可以测敌济之早晚，观树动则可以辨来寇之驱驰也。故烟火莫若谨而审，旌旗莫若齐而一。爵赏必重而不欺，刑戮必严而不舍。敌之动静，而我必有其备；彼之去就，而我岂不得保其全哉！ （必须先觇敌国道路远近，水潦山川，谿谷险阨，城邑大小，沟渠深浅，蓄积多少，兵革之数，豪杰姓名，审而知之，用兵之要也。）
下营斥候并防捍及分布阵（附）
卫公李靖兵法曰：
诸逢平原广泽，无险可恃，即作方营。兵既有二万人，已分为七军，中军四千人，左右四军各二千六百人，虞候两军各二千八百人。左右军及左右虞候军别三营，六军都当十八营，中军作一大营。如其无贼，田土宽平，每营中閒使容一营。如地狭，不得使容一营，中军在中央，六军总管在四畔，象六出花。军出日，右虞候引前，其营在中营前右厢向南，左虞候押后，在中营后左厢近北，结角，两虞候相当，状同丑未。若左虞候在前，即右虞候在后，诸军并卻转。其左右两厢营在四面，各令依近本军卓幕，得相统摄，急缓须有救援。若欲得放马，其营幕即狭长卓，务取营里宽广，不使街巷窄狭。如其拓队兵少，量抽不战队相助。如兵有多少，准数临时加减。其队去幕二十步，布列使均。诸地带半险，须作月营：其营单列，面平背险，两翅向险，如月初生。其营相去，中閒亦令容一营。如逼贼庭，不得使容一营。若有警急，畜牧并於营后安置，其队依前，於营外去幕二十步，均列布之。
诸道狭不可并行者，即第一战锋队为首，其次右战队次之，其次左战队次之，其次右驻队次之，其次左驻队次之。若道平川阔，可得并行者，宜作统行法。其统法：每统，战锋队居前，两战队并行次之，又两驻队并行次之，馀统准此。若更堪齐头行者，每统五队，横列齐行，后统次之。如每统三百人，简取二百五十人，分为五队，第一队为战锋队，第二、第三队为战队，第四、第五队为驻队，每队队头一人，副队头一人；其下等五十人，为辎重队，别著队头一人，副队头一人，拟战日押辎重遥为声援。若兵数更多，皆此类。
诸军当军折冲、果毅，必须排定队伍，每行引发营，须依次第。战日有罪须罚，有功须赏，依名排次，甚为省易。不然推逐稍难，争竞不定。
诸每队给一旗，行则引队，住则立於队前。其大总管及副总管则立十旗以上，子总管则立四旗以上，行则引前，住则立於帐侧。统头亦别给异色旗，拟临阵之时，辨其进退。驻队等旗，别样别造，令引辎重。各令本军营队，识认此旗。
诸军相去既远，语声难彻，走马报又劳烦，故建旗帜，用为节度。其方面旗举，当方面兵急须装束；旗向前亚，方面兵急须进；旗正竖，即住；旗卧，即回。审细看大将所举之旗。（大将方面旗，东方碧，南方赤，西方白，北方黑。专看方色旗亚处，即是其方贼来，便须捍御攻击。具法制篇中。）
诸大将置鼓四十面，子总管给十面，营别给鼓一面，行即负随纛下，昼夜及在道有警急，击之传响，令诸军严警，兼用防备贼侵逼。如军行引之时，先军卒逢贼寇，先军即急击之鼓，中腰及后军闻声，急须向前相救；中腰逢贼，即须击鼓，前军闻声便住，后军闻声须急向前赴救；后头逢贼，即击鼓，前头、中腰闻声即须住，并量抽兵相救。如发引稍长，鼓声不彻，中腰支料更须置鼓传响，使前后得闻。其诸营自须著鼓一面，用防夜中有贼犯营，即急击，令诸军有警备。
诸行军立营数多，则计或逢泥溺，或阻山河，同听角声，俱共齐发，路狭难进，徒饿马驴。应发营第一角声绝，右虞候捉马驴；第二角声绝，即被驾，右一军捉马驴；第三角声绝，右虞候即发引，右一军被驾，右二军捉马驴；第四角声绝，右一军即发引，右二军被驾。以后诸军，每听角声，装束被驾准此。每营各出一战队，令取虞候进止，防有贼至，便用腾击，前有贼前头用，后有贼回捍后。如其路更细小，即须更加角声，仍令虞候及当营官人虞候子排比，催督急过，不得停拥。过讫，以后军准前排比，催迫急过。
诸军马行动，得知次第。出，先右虞候马军为首，次右虞候步军，次右军马军，次右军步军，次前军马军，次前军步军，次中军马军，次中军步军，次后军马军，次后军步军，次左军马军，次左军步军，其次左虞候马军，次左虞候步军。其马军去步军兵一二里外行，每有高处，即令三五骑马於上立，四顾以候不虞。以后馀军，准前立马四顾。右虞候既先发安营，踏行道路，修理泥溺、桥津，检行水草；左虞候排窄路、桥津，捍后，收拾阑遗，排比队仗，整齐军次，使不交杂。若军回入，先左虞候马军，次左虞候步军，次左马军，次左步军，其次第准前卻转。其虞候军职掌，准初发交换。
诸军营各量置虞候子，并使排比，依军次行。如此发引，卒逢寇贼，部伍甚易；若零叠散行，牵率难就，万一贼至，并非所管。
诸军讨伐，例有数营，发引逢贼，首尾难救。行引之时，须先为方阵，应行之兵，分为四分，辎重为两道引，战锋等队亦为两道引：其第一分初发，辎重及战锋分为四道行，两行（户郎反，下同。）辎重在中心双引，两行战锋队并各在辎重外，左右夹双引；其次一分，战锋队与前般左右行战锋队相当，辎重队与前行辎重相当；又其次一分，准上；最后一分，亦准上。初发第一分引，战锋、辎重相当。如其逢贼，前后分四行，两行辎重抽缩，两行战锋横引，作前面甚易。其次两分，先作四行长引，其战锋即在外，便充两面。其后分亦先作四行，其辎重进前，战锋队横列相接，便充后面亦易。其方阵立即可成。如此发引，纵使狭路，急缓亦得成阵。每军战锋等队，须过本军辎重尾，辎重稠行，战锋等队稠引，常令辎重并近前头。战锋队相去十步下一队，辎重队相去两步下一队，如此行，即须相裹得，若逢川陆平坦，弥加稳便。其战锋、辎重等队，分布使均。
诸军马既逼贼庭，探候事须明审。诸营住及营行，前后及左右厢肋上，五里著马两骑，十里更加两骑。十五里更加两骑，至三十里，一道用人马十二骑。若兵多，发引稍长，肋上即更量加一两道，使令相见。其乘马人，每令遥相见，常接高行，各执一方面异旗，无贼此旗常卷，见贼即须速展。军营见旗展，即知贼至，须觅稳处。既先知贼来，得设机伏，整齐部伍，迎前出战。其最远及以次远人，须与好马乘骑，不然被贼捉将。
诸军马拟停三五日，即须去军一二百里以来，安置爟烽，如有动静，举烽相报。其烽并於贼路左侧逐要置，每二十里置一烽应接，令遣到军。其游弈马骑，昼日游弈候视，至暮速作食，吃讫，即移十里外止宿，虑防贼徒暮閒见烟火，夜深掩袭捉将。其贼路左右草中，著人止宿，以听贼徒，如觉来，报烽烟家，举烽递报军司：如觉十骑以上，五十骑以下，即放一炬火，前烽应讫，即灭火；若一百骑以上，二百骑以下，即放两炬火，准前应灭；贼若五百骑以上，五千骑以下同，即放三炬火，准前应灭。前锋应讫，即赴军，若虑走不到军，即且投山谷，逐空方可赴军。如以次烽候视不觉，其举火之烽即须差人，急走告知。贼路既置爟烽，军内即须应接。又置一都烽，应接四山诸烽。其都烽如见烟火，急报大总管，云 某道烟火起 ，大总管当须严备，收拾畜生，遣人远探。每烽令别奏一人押，一道烽令折冲、果毅一人都押。
诸军营将发之时，当营跳荡、奇兵、马军去营二三里外，当面布列；战锋队、驻队各持仗，依营四面去拟彻幕处二十步，布列队伍，一如临阵法。待营中装束辎重讫，其步兵、辎重队二十步引，马军去步军二里外行引。
诸军营将下之时，当营跳荡、奇兵、马军并战锋队、驻队各令严备持仗，一准发法。待当营卓幕讫，方可立队，释仗，各於本队下安置。若有警急，随方御捍。其马军下营讫，取总管进止，其马合群牧放。
诸兵马发引，或逆泥溺，或阻山河，其路有须填补，有须开拓。左右虞候军兵，先多於诸军取充虞候子，右虞候先将此兵修理桥梁泥滓，开拓窄路；左虞候排窄路，捍后，收拾阑遗。
诸兵士每下营讫，先令两队共掘一厕。
诸行军出师，兵士不得浪费衣资，广为吃用。又不得近田苗及城市下营，须去城十里外。要有市贾入城，营司判官许，差人押领，不许辄入城郭。必免酗酒、斗打、偷盗、奸非，亦不损暴田苗也。
诸兵马每下营讫，营主即须句当四司官典、司兵及左右，令分头巡队，问兵士到否。如有卒忽未到，即差本队、本火主，将畜生及水食卻迎取。如其逃走，速差人捕捉。
诸军下营讫，司骑及佐，分头巡队，检验驴马群，先有脊破，即令翦毛洗疮，傅药疗救，不许连绊；如新打破，作疮肿，并有系绊，即将所由人领过营主，量事决罚。司胄及佐，下营讫即巡队，检校兵甲等色，如有破绽损汙，须即修缉磨砺；如其弃失，申上所由，便为按记，准法科结。司仓及佐，捉搦兵士粮食，封署点检，勿令广费。
诸军营下定，事须防御。於营外去幕二十步，列队仗，如临阵对寇法，昼夜严警。纵逢雨雪，并押队官并不得离队。每营留五疋马，并鞍辔放饲，防有警急，即令驰告。至夜，每阵前百步外，各著听子二人，一更一替，以听不虞。仍令探更人探听子细，勿令眠睡。其昼日，诸军前各亦逐高要处，安置斥候，以视动静。
诸军营队伍，每夜分更，令人巡探。人不得高声唱号，行者敲弓一下，坐者扣槊三下，方掷军号，以相应会。当营界探，周而复始。掷号错失，便即决罚。当军折冲、果毅，并押铺宿，尽更巡探，递相分付；虞候及中军官人，通探都巡。
诸军营常须虑有卒急，要设外铺。每夜，军别量抽三五人，於当军前，或於军侧三五里外，稳便要害之处，安置外铺，仍令各将一两面鼓自随。如夜中有贼犯大营，其外铺看贼与大营交战，即从鸣鼓大叫，以击贼后，乘得机便，必当克捷。
诸军营下定，每营夜别置外探。每营折冲、果毅相知作次，每夜面别四人，各领五骑马，於营四面去营十里外游弈，以备非常。如有警急，奔驰报军。
诸昼日有贼犯营，被犯之营即急击鼓，诸营亦击鼓相应。应讫，无贼之营即止；唯所犯之营，非贼散，鼓声不得辄止。诸军各著衣甲持仗，看大将五方旗所指之方，即是贼来之路，装束兵马，出前布阵，诸军严警。如须兵救，一听大总管进止，不得辄动。
诸夜有贼犯军营，被犯之营击鼓传警，一如昼日，非贼去不得辄止。仍须尽力御捍，百方防备。诸军击鼓传警讫，鼓音即止，各自防备，不得辄动。被犯之营，贼侵逼急，即令告中军，大总管自将兵救；馀军各准常法，於营前后出队布阵，以听进止。
诸狂贼夜来犯，被犯之营但击鼓拒战，不得叫唤。诸营击鼓传警讫，鼓音即止，当头著衣甲防备。被犯之营既鼓声不止，大总管自将兵救。先与诸将平章，兵士或随身将胡桃铃为标记，不然打鼓从内向外，以相救助。其被犯之营，闻鼓铎之声，即知大总管兵至。其军内节度，大总管临时改变处分，每晨朝即共诸军将论一日事，至暮即共论一夜事。若先为久长定法，则恐有漏洩，狂贼万一得知，翻输机便。（其胡桃铃或铎之类，皆不可先定，恐贼知误人也。）
诸且以二万人军，用一万四千人战，计二百八十队。有贼，将出战布阵，先从右虞候军引出，即次右军，即次前军，即次中军，即次后军，即次左军，即次左虞候军。除马军八十队，其步军有二百队。其中军三十六队，左右虞候两军各二十八队，共五十六队，其左右厢四军各二十七队，共一百队。（其分人定队，具军制篇中。）须先造大队，以三队合为一队，虑防贼徒并兵冲突。其队居当军中心，安置使均。其大队一十五队，中军三队，馀六军各二队。通五十人队，合有一百七十队，为战、驻等队。队别通队，及街閒空处，据地二十步；十队当二百步，以八十五队为战队，据地计一千七百步。其八十五队为驻队，塞空处。其马军，各在当战队后，驻军左右，下马立。布阵讫，鼓音发，其弩手去贼一百五十步即发箭，弓手去贼六十步即发箭。若贼至二十步内，即射手、弩手俱舍弓弩，令驻队人收。其弓拏手先络膊，将刀棒自随，即与战锋队齐入奋击。其马军、跳荡、奇兵亦不得辄动。若步兵被贼蹙回，其跳荡、奇兵、马军即迎前腾击，步兵即须卻回，整顿援前。若跳荡及奇兵、马军被贼排退，战锋等队即须齐进奋击。其贼卻退，奇兵及马军亦不得远趁，审知贼惊怖散乱，然可乘马追趁。其驻队不得辄动。前卻打贼，退败收军，举枪卷幡，一依教法。如营不牢固，无险可恃，即军别量抽一两队充驻队，使坚营垒。如其辎重牢固，不要防守，驻队亦须出战也。
诸逢贼布阵，须有次第。先右虞候为首，其次右军，其次前军，其次中军，其次后军，其次左军，其次左虞候。其诸军跳荡、奇兵、马军，各随本军以次行。至战所，并於本军战锋队、驻队前布列，待五方旗节度。如战锋等队打贼不入，其跳荡、奇兵排后即入。每入山谷林木蒙密之处并渡水狭路及下营战处，百里以来，总须搜踏清静。不然，兵引过半，临战下营，伏兵起发，致损军旅。其收军还营，卻抽左虞候先入，即左军、后军、中军、前军、右军、右虞候。
诸贼徒恃险固，阻山布阵，不得横列，兵士分立，宜为竖阵。其阵法：弩手、弓手与战锋队相閒引前，两驻队两边相翊。布列既定，诸军即听角声，其角声节度一准前。看黄旗向贼亚，闻鼓声发，诸军弩手、弓手及战锋队，各令人捉马，一时笼枪，大叫齐入。若弩手、弓手、战锋等队引退，跳荡、奇兵队一时齐入，战锋等队排比回面，还与奇兵同入。如见黄旗卻立不亚及闻金钲声，乃止，膊上架枪引还，各於旧处，准前听角声，卷幡、簇队一准前。如便放散，即更听一会角声，依军次发引。
诸方阵既成，逢贼斗战，或打头，或打尾。打头，其阵行行不前进，阵既不进，自然牢密；如其打尾，头行不停，其阵中閒多有断绝，须面别各定总管，都押句当，勿令断绝。
诸军将战，每营跳荡队、马军队、奇兵队、战锋队、驻队等，分析为五等，当军等别各令一官押领。出战之时，先用某等兵战斗，如更须兵，以次更取某等兵用尽。当营辎重队不得辄用，亦各一官押领，使坚垒，各令知其部伍，不使纷杂。自馀节度，一依横阵。
诸每队布立，第一立队头，居前引战；第二立执旗一人以次立，左傔旗在左次立，右傔旗在右次立。其兵分作五行，傔旗后左右均立。第一行战锋七人次立，第二行战锋八人次立，第三行战锋九人次立，第四行战锋十人次立，第五行战锋十一人次立，并横列鼎足，分布为队。队副一人撰兵后立，执陌刀，观兵士不入者便斩。果毅领傔人，又居后立督战，观不入便斩。并须先知左肩右膊，行立依次。
诸每队，战锋五十人，重行在战队前，布阵立队讫，闻鼓声发，战锋队即入，其两战队亦排后即入。若战队等队有人不同入，同队人能斩其首者，赏物五十段。别队见不入人，能斩其首者，准前赏物。唯驻队人不得辄动。凡与敌斗，其跳荡、奇兵、马军等队，即须量抽人下马当之。队别量抽捉马人，先定名字。若临斗时，捉马人有前卻及应捉撩乱失次第，致失鞍马者，斩。若其贼退，步趁不得过三十步，亦不得即乘马趁。审知贼退，撩乱惊怖，然可骑马逐北，仍与诸队齐进。其折冲、果毅，当斗之时，虽蹔下马，贼徒败退以后，即任骑马检校腾逐。
诸军弩手，随多少布列。五十人为一队，人持弩一具，箭五十只，人各络膊，将陌刀棒一具，各於本军战队前雁行分立，调弩上牙，去贼一百五十步内战，齐发弩箭；贼若来逼，相去二十步即停弩，持刀棒，从战锋等队过前奋击，违者斩。如其共贼相持守捉城邑，其弩手等，即依弩式，看旗发用。
诸队头共贼相杀，左右傔旗急须前进相救；若左右傔被贼缠绕，以次行人急须前进相救；其进救人又被贼缠绕，以次后行人准前急须进救。其前行人被贼杀，后行不救者，仰押官及队副使便斩。但有队被贼缠绕，比队亦须速救，临阵不救者，皆斩。
凡将，须使兵士简静，处分有序，将百万之众，如领一人。每军定一官知高声，营别有虞候差主帅一人知高声，营四面各差一人知高声，队别亦定一人知高声。
诸见贼声高喧闹者，仰押队官及队头便斩。押队官、队头不斩者，即斩押队官及队头。诸军将或在前，或在后，须传声唤队及人者，仰押队官自传，兵士不得辄传。（以上并卫公兵法。）
凡置营，左有草泽，右有流泉，背山险，向平易，通达樵采，牧饮相近。地又有八种不堪安营：山中之高，谓之天柱；泽中之高，谓之地柱；高中之下，谓之天狱；下中之下，谓之地狱；斥卤多石，少草无水，谓之穷极；故邑破营，谓之虚耗；川谷冲口，柴草乾深，谓之天灶；穹崇钅敖形，四面坳泻，谓之沃燋。皆急过勿留。亦不得饮死水。
凡军行营垒，先使腹心及乡导前觇（丑验切）审知，各令候吏先行，定得营地；擘五军分数，立四表候视，然后移营。又先使候骑前行，持五色旍，见沟坑揭（去列反）黄，衢路揭白，水涧揭黑，林木揭青，野火揭赤，以鼓本数应之，仍须数相接。立旗鼓，令相闻见。若渡水逾山，深邃林薮，精骑骁勇搜索，数里无声，四周绝迹。高山树顶，令人远视，精兵四向，要处防御。然后分兵前后，以为镇拓。乃令辎重老少，次步后马，切在整肃，防敌至，人马无声，不失行列。险地狭径，亦以部曲鳞次，或须环回旋转，以后为前，以左为右，行则鱼贯，立则雁行。到前止处，游骑精锐四向散列而立，各依本方下营。一人一步，随师多少。咸表十二辰，竖六旍，长二丈八尺，审子午卯酉地，勿令邪僻。以朱雀旍竖午地，白兽旍竖酉地，玄武旍竖子地，青龙旍竖卯地，招摇旍竖中央。其樵采牧饮，不得出表外。
一说，安营之法与圆阵相侔，每一大营有四十子营，营各四十幕为一部。其一子营皆空，其内八閒，开三径，十二旗，十六鼓，左矛右戟，前楯后弩，旗鼓中央，大将之所。安营之法，其道略同，而附於此。
先据要地及水草
战国吴子曰： 凡行师越境，必审地形，则知主客之向背。地利若不悉知，往必败矣。故军有所至，先五十里内山川形势，使军士伺其伏兵，将必自行，视地之势，因而图之，知其险易也。
战国秦师伐韩，围阏与。赵遣将赵奢救之，军士许历曰： 秦人不意赵师至此，其来气盛，将军必厚集其阵以待之。不然，必败。 又曰： 先据北山者胜，后至者败。 赵奢即发万人趋之。秦兵后至，争山不得上，赵奢纵兵击之，大破秦军。遂解阏与之围。（与音馀。）
后汉初，诸将征隗嚣，为嚣所败。光武令悉军栒邑，未及至，（栒音询。）隗嚣乘胜使其将王元、行巡将二万馀人下陇，因分遣巡取栒邑。汉将冯异即驰兵，欲先据之。诸将皆曰： 虏兵盛而新乘胜，不可与争。宜止军便地，徐思方略。 异曰： 虏方兵盛临境，忸忄犬小利，（忸忄犬，犹贯习也。谓贯习前事而复为之。尔雅曰 忸，复也。 郭景纯曰： 谓忸忄犬复为之也。 忸音女九反。忄犬音逝。贯音惯。复，扶又反。）遂欲深入。若得栒邑，三辅动摇，是吾忧也。夫 攻者不足，守者有馀 。今先据城，以逸待劳，非所以争锋也。 遂潜往闭城，偃旗鼓。行巡不知，驰赴之。异乘其不意，卒击鼓建旗而出，巡军惊乱奔走，追击数十里，大破之。
后汉武都参狼羌为寇，杀长吏，马援将四千馀人往击之。羌在山上，援军据便地，夺其水草，不与战，羌遂穷困，悉降。
蜀诸葛亮兵要云： 军已近敌，罗落常平明以先发，绝军前十里内，各按左右下道；亦十里之内，数里之外，五人为部，人持一白幡，登高外向，明看隐蔽之处。军至，转寻高而前。第一见贼，转语后第二，第二诣主者，白之。凡候见贼百人以下，但举幡指；百人以上，便举幡大呼。主者遣疾马往视察之。
诸葛亮出斜谷，是时魏将司马宣王屯渭南。郭淮策亮必争北原，若亮跨渭登原，连兵北山，隔绝陇道，摇荡民、夷，此非国之利也。宣王善之，淮遂屯北原。堑垒未成，蜀兵大至，淮逆击走之。
魏将诸葛诞、胡遵等伐吴，攻东兴，吴将诸葛恪率水军拒之。及恪上岸，部将丁奉与唐咨、吕据、留赞等，俱从山西上。奉曰： 今诸军行迟，若敌据便地，则难与争锋矣。 乃辟诸军使下道，率麾下三千人迳进。时风便，奉举帆二日至，遂据徐塘。天寒大雪，时魏诸将置酒高会，奉见其前部兵少，相谓曰： 取封侯爵赏，正在今日。 乃使兵解铠著胄，持短兵。敌人从而笑焉，不为设备。奉纵兵斫之，大破敌前屯。会据等至，魏军遂溃。
东晋末，宋武帝率师伐南燕慕容超。晋师度岘，慕容超惧，率卒四万就其将段晖等於临朐，（其俱反。）谓其将公孙五楼曰： 宜进据川源，晋军至而失水，亦不能战矣。 临朐有巨蔑水，去城四十里，五楼驰据之。龙骧将军孟龙符领骑居前，奔往争之，五楼乃退，因而大败。
十六国后秦姚兴与前秦苻登相持，登自六陌向废桥，兴乃自将精骑以迎登，使将尹纬领步卒，据废桥以抗登。登因急攻纬，纬将出战，兴驰遣使谓纬曰： 兵法不战而制人者，盖谓此也。苻登穷寇，特宜持重，不可轻战。 纬曰： 先帝登遐，人情扰惧，不因思奋之力枭殄逆竖，大事去矣。 遂与登战，大破之，登众渴死者十二三，其夜大溃。
十六国夏赫连勃勃屯依力川，后秦姚兴将王奚聚羌胡三千馀户於敕奇堡，勃勃进攻之。奚骁悍有膂力，短兵接战，勃勃之众多为所伤。於是堰断其水，堡人窘迫，执奚出降。
东魏将齐神武伐西魏，军过蒲津，涉洛，至许原。西魏将周文帝军至沙苑，齐神武闻周文至，引军来会。诘朝，候骑告齐神武军且至。周文部将李弼曰： 彼众我寡，不可平地置阵。此东十里有渭曲，可先据以待之。 遂军至渭曲，背水东西为阵。合战，大破之。
隋文帝初，突厥寇兰州，隋将贺楼子幹率众拒之，至可洛峐（古哀反）山，与贼相遇。贼众甚盛。子幹阻川为营，贼军不得水数日，人马甚弊，纵击，大破之。
大唐卫公李靖兵法曰： 诸行军下营，虽有泉涧而乏水处，差人监当，勿令浊乱并有践踏。其放牧草亦然。
识水泉隔山取水越山度险（附）
军行砂碛咸卤之中，有野马黄羊踪，寻之，有水。
乌鸟所集处，有水。
地生葭苇、芦菼、菰蒲之处，下有伏泉。
地有蚁壤之处，下有伏泉。
渴乌隔山取水，以大竹筩雄雌相接，勿令漏洩，以麻漆封裹，推过山外，就水置筩，入水五尺，即於筩尾，取松桦乾草，当筩放火，火气潜通水所，即应而上。
逾越山阻，以縆系竿头，引挂高处，碍固胜人，便即令上，又增縆，次引人，又加大縆，续更汲上，则束马悬车，可以力办。
据仓廪
隋末，天下大乱，李密起兵於雍丘。是时河南、山东大水，死者将半。密将李勣言於密曰： 今人多阻饥，若据得黎阳仓，大事济矣。 密乃遣勣领麾下五千人，自源武济河掩袭，即日克之，开仓恣食，一旬之间，胜兵二十馀万人。